Ras Online - ޕްރޮސްޓޭޓް ބޮޑުވާ ބަލި - ފިރިހެނުންނަށް ޖެހޭ ނުރައްކާތެރި ބައްޔެއް\nޕްރޮސްޓޭޓް ބޮޑުވާ ބަލި - ފިރިހެނުންނަށް ޖެހޭ ނުރައްކާތެރި ބައްޔެއް\nޞާދިރު ޢަލީދީދީ 22 އޮކްޓޯބަރު 2020 - 12:14\nޕްރޮސްޓޭޓް ބޮޑުވާ ބައްޔަށް ފަރުވާ ނުކުރެވިއްޖެ ނަމަ ކެންސަރަށް މަގުފަހިވެގެންދޭ\n* ޕްރޮސްޓޭޓް ނުވަތަ ބޮޑުވާ ބައްޔަކީ ކޮބާ؟\nޕްރޮސްޓޭޓް އަކީ ހަމައެކަނި ފިރިހެނުންގެ ހަށިގަނޑުގައިވާ ގުނަވަނެކެވެ. މިގުނަވަން އޮންނަނީ ކުޑަކަމުދާ ތަކެތި ޖަމާވާ ގުނަވަން ކަމުގައިވާ ބްލެޑަރ (މަސާނާ)ގެ ތިރީގައި ކުޑަކަމުދާ ހޮޅި ފެށޭ ހިސާބުގައެވެ.\nބިނައިން ޕްރޮސްޓެޓިކް ހައިޕަރޕްލަޒިއަ އަކީ އުމުރުގެ ގޮތުން ޕްރޮސްޓޭޓަށް އަންނަ ބަދަލެއްގެ ސަބަބުން ޕްރޮސްޓޭޓް ބޮޑުވެ ބައްޔަކަށް ބަދަލުވުމެވެ.\nޕްރޮސްޓޭޓަކީ ކުޑަކަމުދާ ހޮޅި ވަށާލައިގެން އޮންނަ ގުނަވަނެއް ކަމުން ޕްރޮސްޓޭޓް ބޮޑުވާ ވަރަކަށް ކުޑަކަމުދާ ހޮޅި ފިތޭގޮތް ވެއެވެ. މީގެ ސަބަބުން ކުޑަކަމުދިއުމަށް ބަދަލުތަކެއް އާދެއެވެ.\n* ބިނައިން ޕްރޮސްޓެޓިކް ހައިޕަރޕްލަޒިއަ ޖެހެން މެދުވެރިވަނީ ކީއްވެ؟\nޕްރޮސްޓޭޓް ބޮޑުވާން މެދުވެރިވާ ސަބަބެއް ހޯދިފައި ނުވިނަމަވެސް ޕްރޮސްޓޭޓް ގްލޭންޑް ބޮޑުވަނީ އުމުރުން ދުވަސްވުމުންނެވެ. އާދަކޮށް ދުންފަތުގެ އިސްތިޢުމާލު ކުރާ މީހުންނަށް ޕްރޮސްޓޭޓް ބޮޑުވާ ބަލިޖެހުމުގެ ފުރުސަތު ބޮޑެވެ.\n* ބޮޑުވާ ބަލި ޖެހެނީ ކޮންބަޔަކަށް؟\nމިބަލި ޖެހެނީ ފިރިހެނުންގެ ތެރެއިން އުމުރުން 45 އަހަރުން މައްޗަށް ދިއުމުންނެވެ. އެގޮތުން 50 އަހަރުވުމުން މިބަލިޖެހުމުގެ ފުރުސަތު 50 އިންސައްތަ އޮންނަ އިރު، އުމުރުން 80 އަހަރުން މައްޗަށް ދިޔުމުން އެފުރުސަތު 90 އިންސައްތަ އޮންނަކަން ފާހަގަކޮށް ލެވެއެވެ.\n* ޕްރޮސްޓޭޓް ބޮޑުވެފައިވާ ކަމުގެ އަލާމާތްތަކަކީ ކޮބާ؟\n- ކުޑަކަމުދާއިރު ކުރިންދާ ބާރުމިނުގައި ކުޑަކަމު ނުދެވުން އަދި ކުޑަކަމުދިއުމަށް ދަތިވުން. - އަވަސް އަވަހަށް ކުޑަކަމުދާން ޖެހުން.\n- ޙާއްސަކޮށް ރޭގަނޑުގެ ވަގުތުގައި އަވަސް އަވަހަށް ކުޑަކަމުދާން ޖެހުން.\n- ކުޑަކަމުދާން ފެށުމަށް އުނދަގޫވުން. - ކުޑަކަމުދާއިރު އެއްބުރުން ކުޑަކަމުނުދެވުން ނުވަތަ ހުސްކޮށްލަން ދަތިވުން.\n* ބަލީގެ އަލާމާތްތަށް ފެނިއްޖެނަމަ ޑޮކްޓަރަށް ދައްކަން ޖެހޭނެތަ؟\nޕްރޮސްޓޭޓް ބޮޑުވެފައިވާ ކަމުގެ އެއްވެސް އަލާމާތެއް ފެނިއްޖެނަމަ ހާއްސަ ސަމާލުކަމެއްދީ ޑޮކްޓަރެއްގެ އިރުޝާދު ހޯދުން ވަރަށް މުހިއްމެވެ. ބައެއްފަހަރު ޕްރޮސްޓޭޓް ބޮޑުވުމާއި ވިދިގެން ކުޑަކަމުދާ ހޮޅި ފިތި ކުޑަކަމުދާ ތަކެތި ބޭރުވާނެ ގޮތެއް ނެތުމުގެ ސަބަބުން ކިޑްނީއާއި ދިމާލަށް ދަތުރު ކުރެއެވެ. އެއަށްފަހު ގިނަވަގުތު ކިޑްނީގައި ކުޑަކަމުދާ ތަކެތި ޖަމާވެއެވެ. މިއީ ކިޑްނީއަށް ނުރައްކަލާ ކުރިމަތިވެދާނެ ކަމެކެވެ. އެހެންކަމުން އެއްވެސް އަލާމާތެއް ފެނިއްޖެނަމަ ލަސްނުކޮށް ޑޮކްޓަރެއްގެ އިރުޝާދު ހޯދައި އެގޮތަށް އަމަލުކުރުމަކީ އެންމެ ރައްކާތެރި ގޮތެވެ.\n* ޕްރޮސްޓޭޓް ބޮޑުވާ ބައްޔަށް އޮތް ފަރުވާއަކީ ކޮބާ؟\n- ކުޑަކަމުދާ ހޮޅި ފިތުން ކުޑަކުރުމަށް ބޭސް ކެއުން.\n- ޕްރޮސްޓޭޓް މަަސްގަނޑު ކުޑަ ކުރުމަށް ބޭސްކެއުން.\n- ޕްރޮސްޓޭޓް އޮޕަރޭޝަންކޮށްގެން ނެގުން ނުވަތަ ހާއްސަ އަލާތްތަކެއް ބޭނުންކޮށްގެން ޕްރޮސްޓޭޓް ކަހާލުން ނުވަތަ އަންދާލުން\n* ޕްރޮސްޓޭޓް ބޮޑުވުމުން ކެންސަރަށް ބަދަލުވާނެތޯ؟\nމަދު ހާލަތެއްގައި ޕްރޮސްޓޭޓް ބޮޑުވާ ބަލި ޖެހުމަށްފަހު ކެންސަރަށް ބަދަލުވެއެވެ. އެހެންކަމުން ޕްރޮސްޓޭޓް ގްލޭންޑްގައި ކެންސަރުގެ ބަލި އަށަގެންފައިވޭތޯ ބެލުމަށް ޓެސްޓްކުރުމަކީ ބޭނުންތެރި ކަމެކެވެ. މިފަދަ ޓެސްޓްތައް ރާއްޖޭގައިވެސް ހެދެން ހުންނައިރު ޑޮކްޓަރަކާއި ނުވަތަ ކުޑަކަމުދާ ނިޒާމުގެ ބަލިތަކަށް ހާއްސަ ޑަކްޓަރަކާއި މަޝްވަރާކުރުމަށް ފަހު ޓެސްޓްކުރުން މުހިއްމެވެ.\n* ޕްރޮސްޓޭޓް އޮޕަރޭޝަނަށް ފަހު ޖިންސީގުޅުން ހިންގުމުގައި ހީނަރުކަމެއް އަންނާނެތޯ؟\nޕްރޮސްޓޭޓަކީ ޖިންސީ ގުނަވަނާއި ވަރަށް ބޮޑަށް ގުޅިފައިވާ ގުނަވަނެކެވެ. އޮޕަރޭޝަން ކުރުމުގައި ޕްރޮސްޓޭޓްގެ މަސްގަނޑު ނެގުމުގެ ސަބަބުން ނުވަތަ ވިރުވާލުމުން ބައެއް ފިރިހެނުންނަށް ޖިންސީގުޅުން ހިންގުމުގައި އުނދަގޫތަކެއް ކުރިމަތިވެދާނެއެވެ. މިފަދަ އުނދަގޫތަކެއް ވާނަމަ ޑޮކްޓަރެއްގެ އިރުޝާދު ހޯދާށެވެ.\n* މިލިޔުމަކީ ސޮސައިޓީ ފޮރ ހެލްތް އެޑިއުކޭޝަން (ޝީ) އިން އާއްމުންގެ މެދުގައި ޞިއްޙީ ހޭލުންތެރިކަން އިތުރުކުރުމަށް ނެރެމުން އަންނަ "ކުލުނު"ގެ އަދަދެއް އަޞްލަކަށް ބަލައިގެން ލިޔެފައިވާ ލިޔުމެކެވެ.\nހައްލަކީ އިށީނދެ އިނދެ ސުންނަތާއި އެއްގޮތަށް ކުޑަކަމު ދިއުން, ގިނަ ގިނައިން ފެން ބުއިން ފެން ބޯއިރު, ކަނާތުން ފެން ބުއިމާއި އިށީނދެ އިނދެ ފެން ބުއިމާއި,3ނޭވާއިން ފެން ބުއިން އަފި ފެން ބޯ ތައްޓަށް ނޭވާ ނުލުމާއި ނުފުމުން


Musthafa ah fuluhun fonuvi chit cancel koffi | Mihaaru\nމުސްތަފާ ޖަލްސާއެއްގައި ވާހަކަ ދައްކަވަނީ. - ފޮޓޯ: މިހާރު\n07 އޯގަސްޓް 2017 - 15:10 18 comments\nރައީސް އަބްދުﷲ ޔާމީންގެ ސަރުކާރު ވައްޓާލަން ތިމަރަފުށި ދާއިރާގެ މެމްބަރު މުހައްމަދު މުސްތަފާ ގޮވާލި ކަމަށް ބުނެ، މާދަމާ ރޭ އޭނާ ފުލުސް އޮފީހަށް ހާޒިރުވާން ފޮނުވި ޗިޓް ފުލުހުން ކެންސަލްކޮށްފި އެވެ.\nމުސްތަފާ ފުލުސް އޮފީހަށް ހާޒިރުވާން އަންގާފައި އޮތީ މާދަމާ ރޭ އަށެއް ޖަހާއިރަށެވެ. ނަމަވެސް މުސްތަފާ އަށް ފޮނުވި ޗިޓް ކެންސަލް ކުރި ސަބަބެއް އެނގިފައެއް ނުވެ އެވެ.\nމުސްތަފާ ހާޒިރު ކުރަން ނިންމީ ރައްޔިތުން ނިކުމެ، ރައީސް ޔާމީން މަގާމުން ބޭރުކޮށް، ގާނޫނީ ގޮތުން އުފެދިފައިވާ ސަރުކާރު ވައްޓާލުމަށާއި ޣައިރު ގާނޫނީ އަމަލުތަކެއް ހިންގުމަށް ރައްޔިތުންނަށް ހިތްވަރު ލިބޭ ގޮތަށް ވާހަކަ ދެއްކެވި ކަމަށް ތުހުމަތު ކުރެވޭ މައްސަލާގައި ސުވާލުކޮށް ބަޔާން ނެގުމަށާއި ކޯޓު އަމުރެއްގެ ދަށުން ސާމްޕަލް ނެގުމަށްޓަކައި ކަމަށް ފުލުހުން ފޮނުވި ޗިޓުގައިވެ އެވެ.\nމުސްތަފާ އަށް ފުލުހުން ފޮނުވި ޗިޓުގައިވާ ގޮތުން އޭނާއާ ގުޅޭގޮތުން ތަހުގީގު ކުރަމުން ދަނީ މިދިޔަ މަހުގެ 28 ވަނަ ދުވަހު ރާއްޖެ ޓީވީގެ ޕްރޮގްރާމެއްގައި ދެއްކެވި ވާހަކަތަކަކާ ގުޅިގެންނެވެ.\nRYameen ge aniyaaveri kamakee mi Gaumaa Rahyithun nah Auu kameh nuun.RY hingaafa huri Jareemaa thah Varah avahah Rahyithun ingigen dhaane.\n— Mohamed Musthafa (@Thimarafushi) August 7, 2017\nމުސްތަފާ ކުރެއްވި ޓުވީޓު.\nއިދިކޮޅު ހަރަކާތްތަކުގައި އެންމެ އިސްކޮށް އުޅުއްވާ، އަދި ސަރުކާރަށް ވަރަށް ބޮޑަށް ފާޑު ވިދާޅުވަމުން ގެންދަވާ މުސްތަފާ ކުރެއްވި ޓުވީޓެއްގައި ވިދާޅުވީ ޣައިރު ގާނޫނީ އަމަލު ހިންގަން ރައްޔިތުންނަށް އެންމެ ފުރަތަމަ ހިތްވަރު ދެއްވީ ރައީސް ޔާމީން ކަމަށެވެ. އަދި ގައުމުގައި މިހާތަނަށް މެރި އެންމެންގެ މަރުގެ ތުހުމަތު ވެސް އެޅެނީ ރައީސް ޔާމީންގެ އިސްތަށިފުޅުގައި ކަމަށް އޭނާ ވިދާޅުވި އެވެ.\nމުސްތަފާ ވިދާޅުވި ގޮތުގައި ރައީސް ޔާމީންގެ އަނިޔާވެރިކަމަކީ ގައުމާއި ރައްޔިތުންނަށް އާ ކަމެއް ނޫނެވެ. ރައީސް ޔާމީން ހިންގަވާފައި ހުރި ޖަރީމާތައް ވަރަށް އަވަހަށް އެނގިގެންދާނެ ކަމަށް އޭނާ ވިދާޅުވި އެވެ.\nQairu Qaanoonnee amalu hingan Rahyithunnah Enme furathama hihvaru dhinee RY. Gaumuga mi haathanah Meri Enme ge maruge thuhumathu ves RY ah


Hamalaage inquiry report anna hafthaa gai nimeyne\nހަމަލާގެ އިންކުއަރީ ރިޕޯޓް އަންނަ ހަފްތާ ނިމޭނެ\n241 ކޮމިޓީގެ މުގައްރިރު އަސްލަމް މިއަދު ނޫސްވެރިންގެ ބައްދަލުވުމަށްފަހު ނޫސްވެރިންނާ ވާހަކަދައްކަވަނީ -- ފޮޓޯ: މަޖިލިސް\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ބޮމުގެ ހަމަލާއާއި ގުޅިގެން 241 ކޮމިޓީން ކުރިއަށް ގެންދާ އިންކުއަރީގެ ރިޕޯޓު އެކުލަވައިލަން ފަށައިފައިވާ ކަމަށާއި ރިޕޯޓުގެ މަސައްކަތް އަންނަ ހަފްތާ ނިންމައިލެވޭނެ ކަމަށް ކޮމިޓީގެ މުގައްރިރު މުހައްމަދު އަސްލަމް ވިދާޅުވެއްޖެ އެވެ.\nރައީސް ނަޝީދުގެ ސެކިއުރިޓީ ބްރީޗްވި ގޮތް ބެލުމަށް 241 ކޮމިޓީން ކުރިއަށްގެންދާ އިންކުއަރީގެ އެންމެ ފަހުގެ މައުލޫމާތުތައް ހިއްސާކުރުމަށް މިއަދު ބޭއްވި ނޫސްވެރިންގެ ބައްދަލުވުމުގައި އަސްލަމް ވިދާޅުވީ އިންކުއަރީގެ ރިޕޯޓު މިއަދަށް ނިންމަން ކުރިން މަސައްކަތް ކުރެއްވި ކަމަށެވެ. ނަމަވެސް ކޮމިޓީގެ މެންބަރުންނަށް އަދި އިތުރު ވަގުތު ބޭނުންވާ ކަމަށެވެ.\nއިއްޔެއިން ފެށިގެން ރިޕޯޓު އެކުލަވައިލުމުގެ މަސައްކަތް ފަށައިފައިވާ ކަމަށާއި އަންނަ ހަފްތާ ނިންމައިލުމަށްފަހު އާންމު ކުރާނެ ކަމުގެ ޔަގީންކަން ވެސް އަސްލަމް ވަނީ ދެއްވާފަ އެވެ.\nއަސްލަމް ވިދާޅުވީ ރިޕޯޓު އޮންނާނެ ގޮތުގެ އޮނިގަނޑު ވެސް މިހާރު އެކުލަވާލާފައިވާ ކަމަށެވެ. އޮނިގަނޑަށް އިތުރު ބަދަލުތަކެއް ގެންނަން ޖެހޭތޯ ބެލުމަށް ކޮމިޓީގައި މަޝްވަރާ ހިނގަމުންދާ ކަމަށްވެސް ވިދާޅުވި އެވެ.\n"މި އިންކުއަރީ ނިމިގެންދާއިރު ކޮމެޓީއިން ސާފުކުރަން ޖެހޭ އެއްވެސް މައުލޫމާތެއް ކޮމެޓީއިން ސާފުނުކޮށް ދޫކޮށްނުލާނެ ކަމުގައި ދަންނަވަން. މިކަމާ ގުޅިގެން އެކުލަވާލާ ރިޕޯޓަކީ އިންސާފުވެރި ދެފުށް ފެންނަ ރިޕޯޓަކަށް ވާނެކަމުގެ ޔަގީންކަން އަރުވަން."\nއަސްލަމް ވިދާޅުވީ މި އިންކުއަރީއަށް ބޭނުންވާ ވަރަށް ގިނަ މައުލޫމާތު މިހާތަނަށް އެއްކުރެވިފައިވާ ކަމަށެވެ. އެކަމަކު އިންކުއަރީ އަށް ބޭނުންވާ މިންވަރަށް މައުލޫމާތު ލިބުނު ކަމަށް ދަންނަވަން އަދި ދަތި ކަމަށާއި ނަމަވެސް ހުރިހާ އިދާރާއަކުން ވެސް ވަރަށް ފުރިހަމައަށް އެއްބާރުލުން ދޭ ކަމަށެވެ. ތަހުގީގީ އިދާރާތަކަށް ބޭނުންވާ މައުލޫމާތެއް ލިބިއްޖެނަމަ އެ އިދާރާތަކާ އެ މައުލޫމާތުތައް ހިއްސާކުރުމާ މެދު މިހާރު މަޝްވަރާ ކުރަމުންދާ ކަމަށްވެސް ވިދާޅުވި އެވެ.\nއިންކުއަރީއަށް ލިބޭ މައުލޫމާތުތަކަށް ބަލާއިރު އެއްވެސް ފަރާތަކުން ރައީސް ނަޝީދަށް ސެކިއުރިޓީ ދިނުމުގައި އިހުމާލުވެފައިވާނަމަ އެކަން ހާމަވެގެން ދާނީ އާންމުކުރާ ރިޕޯޓުން ކަމަށްވެސް އަސްލަމް ވިދާޅުވި އެވެ. އިންކުއަރީ އަށް ލިބޭ ބައެއް މައުލޫމާތުތަކުގެ ތެރޭގައި އާންމު ނުކުރެވޭނެ ކަންކަން ހުނާނެ ކަމަށާއި މިސާލަކަށް ގައުމީ ސަލާމަތާ ގުޅުންހުރި މައުލޫމާތަކަށް ވާނަމަ އެކަންކަން ރިޕޯޓުގައި ނުހިމެނޭނެ ކަމުގައިވެސް ވިދާޅުވި އެވެ.\n"ފުރަތަމަ ލިޔާ ރިޕޯޓުގައި ހުރިހާ ކަމެއް ލިޔާނެ. އާންމުކުރާ ރިޕޯޓުގައި ނުހިމެނޭނެ ކަންތައްތަކެއް ހުރިނަމަ އެކަންކަން ރައީސުލްޖުމްހޫރިއްޔާއާއި ރައްޔިތުން މަޖިލީހުގެ ރައީސާއި އަދި އުއްތަމަފަނޑިޔާރާ އަޅުގަނޑުމެން އެކަންކަން ހިއްސާކުރުމަށް ވާހަކަދެކެވެނީ އަދި އެކަމަށް ގޮތެއް ނުނިމޭ."\nއަސްލަމް ވިދާޅުވީ މިހާތަނަށް 241 ކޮމިޓީން ހިންގާ އިންކުއަރީގައި ސިފައިންގެ 32 އޮފިސަރުންނާއި ފުލުހުންގެ ފަސް ބޭފުޅަކާ ސުވާލު ކުރައްވާފައިވާ ކަމަށެވެ. ޑިފެންސް މިނިސްޓަރު މާރިޔާ އަހުމަދު ދީދީ އާއި ހޯމް މިނިސްޓަރު އިމްރާން އަބްދުﷲ އަދި ޕްލޭނިން މިނިސްޓަރު މުހައްމަދު އަސްލަމް ހިމެނޭހެން ޖުމްލަ 49 ބޭފުޅަކާ މިހާރު ވަނީ ސުވާލުކޮށްފަ އެވެ.\nމެއި ހައެއްގެ ހަމަލާގެ ތަހުގީގު ކުރިއަށްދާ ގޮތް ބެލުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ކަނޑައަޅުއްވާފައިވާ ހާއްސަ މަންދޫބު އައްބާސް ފާއިޒާ ކޮމިޓީން މިއަދު ބައްދަލުކުރުމަށް ނިންމާފައިވާ ކަމަށްވެސް އަސްލަމް ވަނީ މައުލޫމާތު ދެއްވާފަ އެވެ. މީގެ އިތުރުން އޭޑީކޭއިން ރައީސް ނަޝީދަށް ފަރުވާ ދިން ޑޮކްޓަރުންގެ ޓީމާ ކޮމިޓީ ބައްދަލުކުރަން ވެސް ވަނީ ނިންމާފަ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް މުހައްމަދު އަސްލަމް + ޕޮލިޓިކްސް ޓެރަރިސްޓް ހަމަލާ\nނަޝީދަށް ފަރުވާ ދިން ޑޮކްޓަރުން އިންކުއަރީއަށް ހާޒިރުކުރަނީ


Fenaka ah 17.8 Million Rufiyaa dhakkan Sharooge macchah kuri hukum Supreme Court gai isthiunaafu kohffi - One Online\n05 ޖޫން 2021، މާލެ: ދިވެހިރާއްޖޭގެ ސުޕްރީމް ކޯޓު -- ވަން ފޮޓޯ: އަހުމަދު އައިހަމް\nފެނަކައަށް 17.8 މިލިޔަ ރުފިޔާ ދައްކަން ޝަރޫގެ މައްޗަށް ކުރި ހުކުމް ސުޕްރީމް ކޯޓުގައި އިސްތިއުނާފުކޮށްފި\nޝަރޫ ލޯންޗް ސާވިސް އިން 1.1 މިލިއަން ޑޮލަރު (1،158،105) ގަތުމަށް ޓަކައި، ފެނަކަ ކޯޕަރޭޝަނުން، އެ ކުންފުންޏަށް ދެއްކި 17.8 މިލިއަން ރުފިޔާ (17،857،979.10) ތިންމަސް ދުވަހުގެ ތެރޭގައި އަނބުރާ ފެނަކައަށް ދެއްކުމަށް ހައިކޯޓުން ކުރި ހުކުމް ސުޕްރީމް ކޯޓުގައި އިސްތިއުނާފު ކޮށްފިއެވެ.\nމި މައްސަލައަކީ، ފެނަކައަށް ބޭނުންވާ އެއް މިލިއަން ޑޮލަރު ގަންނަން އެ ކުންފުނިން ޝަރޫ އަށް 17.8 މިލިއަން ރުފިޔާ ދެއްކިޔަސް، ޝަރޫ އިން ފެނަކަ އަށް ދޭން ޖެހޭ ޑޮލަރު ދީފައި ނުވާތީ އަނބުރާ ފައިސާ ހޯދުމަށް ފެނަކައިން ސިވިލް ކޯޓުގައި ކުރި ދައުވާއެކެވެ.\nއެ މައްސަލައިގައި ފެނަކަ އަށް ފައިސާ އަނބުރާ ދައްކަން ޝަރޫގެ މައްޗަށް ސިވިލް ކޯޓުން 2017 ގައި ހުކުމް ކުރިއެވެ. ނަމަވެސް ޝަރޫގެ ޑިރެކްޓަރުން އެކަމަށް ފަރުދީ ގޮތުން ޒިންމާ އުފުލަން ނުޖެހޭނެ ކަމަށް އެ ހުކުމްގައި ބުނެފައިވެއެވެ.\nއެ ހުކުމުގައި ޝަރޫގެ ޑިރެކްޓަރުން ފަރުދީ ގޮތުން ޒިންމާ އުފުލަން ނުޖެހޭނެ ކަމަށް ކަނޑައެޅި ބައި ފެނަކަ އިން ހައި ކޯޓުގައި އިސްތިއުނާފު ކުރިއެވެ.\nއެ މައްސަލަ ބަލައި ހުސްވި މާޗް މަހު ހައި ކޯޓުން ކުރި ހުކުމުގައި ވަނީ ކުންފުނިތަކަކީ ޑިރެކްޓަރުންނާ ވަކިން އޮންނަ ވަކި ގާނޫނީ ޝަހުސަކަށް ވިޔަސް، ކުންފުނިތައް ނިވައިފަތްގަނޑަކަށް ބޭނުން ކޮށްގެން ކުރާ ކަންކަމަށް ޑިރެކްޓަރުން ފަރުދީ ގޮތުން ޒިންމާ ކުރުވިދާނެ ކަމަށް ކުންފުންޏާ ބެހޭ ގާނޫނުގައި ބުނާ ކަމަށެވެ. ޝަރޫ އަކީ ބޭރު ފައިސާ ގަނެ، ވިއްކުމުގެ ހުއްދަ ނެތް ކުންފުންޏަކަށް ވާއިރު، ޑޮލަރު ވިއްކުމަށް ޓަކައި ފައިސާ ނެގުމަށް ފަހު، ޑޮލަރު ނުލިބި އަދި ދިވެހި ފައިސާ ވެސް އަނބުރާ ފެނަކަ އަށް ދީފައި ނުވާ ކަމުގެ ޒިންމާ އެ ކުންފުނީގެ ޑިރެކްޓަރުން ފަރުދީ ގޮތުން އުފުލަން ޖެހޭނެ ކަމަށް ވެސް ހައި ކޯޓުގެ ހުކުމުގައިވެ އެވެ.\nމީގެ އިތުރުން ފެނަކަ އަށް ޝަރޫ އިން ދައްކަން ޖެހޭ 17.8 މިލިއަން ރުފިޔާ ދެއްކުމުގެ ޒިންމާ ޝަރޫ ކުންފުނީގެ އިތުރުން އޭރު އެ ކުންފުނީގެ ޑިރެކްޓަރުންގެ ގޮތުގައި ތިބިި ސަބާހް އަހުމަދާއި މުހައްމަދު މުޝްތާގުގެ އިތުރުން ޝަރުމީލާ ޒުބައިރު އުފުލަން ޖެހޭނެ ކަމަށްވެސް ހުކުމްގައި ބުނެފައިވެއެވެ. އެހެންކަމުން އެ ފައިސާ ތިން މަސް ތެރޭގައި ކޯޓަށް ދައްކަން ޝަރޫ ކުންފުންޏާއި އެ ތިން މީހުންނަށް އަންގާ ކަމަށް ހައިކޯޓުގެ ހުކުމުގައިވެ އެވެ.\nމި މައްސަލަ އެ ހަތަރު ފަރާތުން ސުޕްރީމް ކޯޓުގައި އިސްތިއުނާފު ކޮށްފައި ވަނީ އިއްޔެއެވެ.\nސުޕްރީމް ކޯޓުގައި އިއްޔެ އޮތް ޝަރީއަތުގެ މަޖިލީހުގައި މި މައްސަލަ އިސްތިއުނާފު ކުރައްވަމުން އެ ހަތަރު ފަރާތުގެ ގާނޫނީ ވަކީލު އަބްދުﷲ ޝިޔާޒު ވިދާޅުވީ، ފެނަކައަށް ޑޮލަރު ވިއްކުމުގެ މުއާމަލާތް ޝަރޫއިން ހިންގީ މޯލްޑިވްސް ކޮމާޝަލް ބޭންކާއި އެ ކުންފުންޏާ ދެމެދު ކުރި މުއާމާލާތެއްގެ ތެރެއިން، އެ ބޭންކުން ފައިސާ ދޭނެ ކަމުގެ ގެރެންޓީ އެ ކުންފުންޏަށް ދީގެން ކަމަށެވެ. އެކަމުގެ ސަބަބުން އެ މައްސަލައިގައި ކުންފުނީގެ ޑިރެކްޓަރުން ޒިންމާ ނަގަން ޖެހޭ ގޮތަށް ހައިކޯޓުގެ ހުކުމްގައި އޮތުމަކީ ގޯހެއް ކަމަށެވެ.\nއެހެންކަމުން އެ މައްސަލައިގައި ހައިކޯޓުން ކުރި ހުކުމަކީ ގޯސް ހުކުމެއް ކަމަށް ކަނޑައަޅައި އެ ހުކުމް ބާތިލު ކުރަން ޝިޔާޒު ހުށަހެޅުއްވިއެވެ.\nމި މައްސަލައިގައި ރައްދު ދެއްްވަމުން ފެނަކަ ކޯޕަރޭޝަންގެ ވަކީލު ހަސަން ފަލާހު ވިދާޅުވީ، ޑޮލަރު ގަތުމަށް ފެނަކައިން ޝަރޫއަށް ފައިސާ ދިން ކަން ސާފުކޮށް އެނގެން އޮންނަ ކަމަށެވެ. އަދި ފެނަކައަށް ބޭނުން ވާ ޑޮލަރު ޝަރޫއީން ދީފައި ނުވާ ކަމަށްވެސް އޭނާ ވިދާޅުވިއެވެ. އޭގެ އިތުރުން ޑޮލަރު ނުދެވިގެން، ފެނަކައިން ނެގި ފައިސާ އަނބުރާ އެ ކުންފުންޏަށް ހޯދުމުގެ ގޮތުން ޝަރޫއިން ފެނަކައަށް ދިން ޗެކްތައްވެސް ބައުންސް ވެފައިވާ ކަމަށް އޭނާ ވިދާޅުވިއެވެ.\nއެހެންކަމުން ފެނަކައިން ދިން ފައިސާ ޝަރޫއިން ހަރަދު ކުރީ ކޮން ކަމަކަށް، ކޮން ގޮތަކަށް ކަން ޝަރީއަތުގެ މަޖިލީހުގައި ކިޔައިދޭން ޖެހޭ ކަމަށްވެސް އޭނާ ވިދާޅުވިއެވެ. އޭނާ ވިދާޅުވީ މި މައްސަލަ ނިމުމުން އެ މުއާމަލާތުގައި ފެނަކައަށް ލިބުނު ގެއްލުމުގެ ބަދަލު ހޯދުމަށް ޝަރޫ އާއި އެ ކުންފުނީގެ ޑިރެކްޓަރުންނާއި ކޮމާޝަލް ބޭންކުގެ މައްޗަށް ދައުވާ ކުރައްވާނެ ކަމަށެވެ.\nގުޅޭ ޓެގު ސުޕްރީމް ކޯޓް ހައިކޯޓު ފެނަކަ ކޯޕަރޭޝަން ސިވިލް ކޯޓް ޝަރުއީ ދާއިރާ\nއަލީ ވަހީދު މައްސަލަ: އިނގިރޭސި ބަހުން ލިޔެފައިވާ ކޯޓު އަމުރު ހޯދަން ފުލުހުން ފޮނުވި ސިޓީ ކޯޓަށް ލިބިއްޖެ\nރިސެސްއަށްފަހު، މުނީރުލް އިސްލާމްގެ މަރުގެ މައްސަލައާއެކު ސުޕްރީމް ކޯޓުގެ ޝަރީއަތްތައް މިމަހު 30ގައި ފަށަނީ\nއަލީ ވަހީދު ހައްޔަރުކޮށްގެން ގެނައުމަށް އިނގިރޭސި ބަހުން އޮތް އަމުރަކަށް ފުލުހުން އެދިފައެއް ނެތް: ކުރިމިނަލް ކޯޓު


Gina Aniyaathakeh Dhinumah Fahu2Aharuge Anhen Kuhjjaku Maraalaifi - Vaguthu\nގިނަ އަނިޔާތަކެއް ދިނުމަށްފަހު ދެ އަހަރުގެ އަންހެން ކުއްޖަކު މަރާލައިފި\nއިންޑިއާގެ އުއްތަރު ޕަރްދޭޝްގެ ސިޓީއެއްްކަމުގައިވާ ނޮއިޑާގައި އުމުރުން ދެ އަހަރުގެ ކުޑަ އަންހެން ކުއްޖަކު މަރާލައިފިއެވެ.\nއެ އަންހެން ކުއްޖާ މަރާލާފައިވަނީ 12 އަހަރުގެ ކުޑަ ފިރިހެން ކުއްޖެއް ކަމަށް ފުލުހުން ބުނެއެވެ.\nމަރާލެވުނު އަންހެން ކުއްޖާގެ ހަށިގަނޑު ބެލުމަށްފަހު ޑޮކްޓަރުން ބުނެފައިވަނީ އެ ކުއްޖާއަށް އެކި ވަރުގެ އަނިޔާތަށް ކޮށްފައިވާ ކަމަށެވެ. އެގޮތުން ކަރުގައި ހިފާ ނޭވާ ހާސްކުރުމާއި ހަށިގަނޑުގެ އެކި އެކި ގުނަވަންތަކަށް ގެއްލުން ދީފައިވާ ކަމަށްވެސް ޑަކްޓަރުން ބުނެއެވެ.\nއިންޑިއާގެ ފުލުހުން ބުނެފައިވާ ގޮތުގައި މަރާލެވުނު އަންހެން ކުއްޖާއަށް ޖިންސީ ގޯނާވެސް ކޮށްފައިވެއެވެ.\nއަދި އެ ފިރިހެން ކުއްޖާއާއި ސުވާލުކުރުމުން އަންހެން ކުއްޖާ މަރާލިކަމަށް އެއްބަސްވެފައިވާ ކަމަށާއި އަންހެން ކުއްޖާ މަރާލީ ނޮއިޑާގައި ހުންނަ ފައްޅިއެއްގެ ކައިރިއަށް ގެންގޮސް ޖިންސީ ގުޅުން ހިންގަން އުޅުމުން އެކަމާއި ދެކޮޅު ހެދުމުން ކަމަށްވެސް ބުނެފައިވާ ކަމަށް ފުލުހުން ބުނެއެވެ.\nއަންހެން ކުއްޖާއަށް އެކި އެކި އަނިޔާ ދިން ކަމަށާއި ގަލުންނާއި ދަނޑިބުރިންވެސް އަނިޔާކޮށްފައިވާ ކަމަށް އެއްބަސްވެފައިވާ ކަމަށްވެސް ފުލުހުން ބުނެއެވެ.\nއަނިޔާކޮށް މަރާލެވުނު އަންހެން ކުއްޖާގެ ބައްޕަ ބުނެފައިވަނީ ބޭނުމީ މަރަށް މަރު ހިފަން ކަމުގައެވެ. އަދި ކިތަންމެ ކުޑަ ކުއްޖެއް ނަމަވެސް ދުލެއް ދޭން ބޭނުން ނުވާ ކަމުގައި ބައްޕަ ބުނެފައިވެއެވެ.\nއަންހެން ކުއްޖާ މަރާލި 12 އަހަރުގެ ފިރިހެން ކުއްޖާއަކީ ސިކުނޑީގެ މައްސަލައެއް އުޅޭ ކުއްޖެއް ކަމަށް އެ ސިޓީގެ ބައެއް މީހުންބުނެއެވެ. އަދި ފުލުހުންގެ ޓީމެއް މިހާރު ދަނީ އެ ސިޓީއަށް ގޮސް އެ މައްސަލަ އިތުރަށް ތަހުޤީގު ކުރަމުންނެވެ،\nޖޫން 9, 2018 16:19\nމަރަށް މަރު ނޫން އެހެން އަދަބެއް ދީގެނެއް ނުވާނެ.. އަވަހަށް ޖެހޭނީ މަރާލާން...\nޖޫން 9, 2018 20:21


އީގަލްސްއިން ޗެރިޓީ ޝީލްޑް ފުރަތަމަ ފަހަރަށް އުފުލާލައިފި! - Sandhaanu\nއީގަލްސްއިން ޗެރިޓީ ޝީލްޑް ފުރަތަމަ ފަހަރަށް އުފުލާލައިފި!\nމިފަހަރުގެ ފުޓުބޯޅަ ސީޒަން ހުޅުވުމުގެ ގޮތުން ކުޅުނު އެފްއޭ ޗެރިޓީ ޝީލްޑް މެޗުގައި އެންމެ ފަހުގެ ޗެމްޕިއަން މާޒިޔާ ގާތުން ފަހަތުން އަރައި އީގަލްސް ކުރި ހޯދައިފި އެވެ.\nޔޫރޮޕުގެ އެންމެ ޝަރަފުވެރި މުބާރާތް، ޗެމްޕިއަންސް ލީގުގެ ފައިނަލުގައި ވެސް ރެފްރީކަން ކޮށްފައިވާ އަދި2ފަހަރު ޔޫރޯ އަދި ވޯލްޑް ކަޕް އިންސާފު ކުރި ހަންގޭރީގެ ވިކްޓަ ކަސާއީ އެވެ.\nއީގަލްސްއިން ކުޅުނު އެ މެޗު ފަށައިގެން ދެވަނަ މިނަޓުގައި މާޒިޔާއިން ވަނީ ލީޑު ނަގައި، އީގަލްސް ހާސްކަމެއްގެ ތެރެއަށް ވައްޓާލައިފަ އެވެ.\nބިދޭސީ އެއްވެސް ކުޅުންތެރިއަކު ޓީމުގައި ނުހިމަނާ އީގަލްސްއިން ކުޅުނު އެ މެޗު ފަށައިގެން ދެވަނަ މިނަޓުގައި މާޒިޔާއިން ވަނީ ބިދޭސީ ޑިފެންޑަރު ޕީޓަ ޕްލަނިޗްގެ އެހީއާއެކު ޑިފެންޑަރު ސަމޫހް އަލީ (ސަމުއްޓެ) ބޮލުން ޖަހައި ވަށްދާލި ގޯލްއާއެކު ލީޑް ނަގާފައެވެ.\nޢަދި އެއަށްފަހު މާޒިޔާ ގެ ގޯލްތައް ކާމިޔާބު ކޮށްދީފައި ވަނީ ފޯވާޑް އިބްރާހީމް މަހުދީ ހުސެއިން (ފޭދޫ އިއްބެ) އާއި ހަމްޒާ މުޙައްމަދު (ހަމްޕު) އެވެ.\nފުރަތަމަ ހާފުގައި އީގަލްސްއިން ރަނގަޅު ހަމަލާތަކެއް އުފެއްދި އިރު، އެ ޓީމުގެ ފޯވާޑް އަހުމަދު ރިޒްވާން ވަނީ އެ މެޗުގައި ތަފާތު މޮޅު ކުޅުމެއް ދައްކައިފައިވެއެވެ. ޢަދި އެއަށްފަހު ފުލުފިލުގައި ގޯލްތައް ޖަހާ ޢީގަލްސް އިން ވަނީ މެޗްގެ 74 ވަނަ މިނެޓްގައި އީގަލްސްގެ ޒައިންއަށް މާޒިޔާގެ ގޯލްކީޕަރު ކުރި ފައުލަކަށް ރެފުރީ ދިން ޕެނަލްޓީ ކާމިޔާބުކޮށް ރިޒޭ އީގަލްސްއަށް މެޗުގައި ލީޑު ނަގައިދީފައެވެ.\nއީގަލްސްއިން ސީޒަަން ހުޅުވުމަށް ކުޅޭ ޗެރިޓީ ޝީލްޑް ކާމިޔާބުކުރިއިރު، ޗެރިޓީ ޝީލްޑަށްފަހު ދިރާގު ދިވެހި ޕްރިމިއާ ލީގުގެ ކުޅުން ފެށުމަށް ހަމަޖެހިފައިވަނީ މި މަހުގެ 13 ވަނަ ދުވަހުއެވެ.


BREAKING: MDN Uvaalumaa Dhekolhukan MDP In Haamakohfi - Vaguthu\nރާއްޖޭގެ ވެރިކަން ކުރާ، މޯލްޑިވިއަން ޑިމޮކްރަޓިކް ޕާޓީ (އެމްޑީޕީ) އިން މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އުވާލުމާ ދެކޮޅުކަން އެޕާޓީން ރަސްމީކޮށް ހާމަކޮށްފިއެވެ.\nޖަމިއްޔާތައް އުވާލުމަށް ތާއިދު ނުކުރާކަން އެމްޑީޕީން ހާމަކުރި އިރު އެމްޑީއެން އިން އިސްލާމް ދީނަށާއި ރަސޫލާ (ސައްލަﷲ ޢަލައިހި ވަސައްލަމް) އަށް ފުރައްސާރަކޮށް ނެރުނު ރިޕޯޓާ ގުޅިގެން ތަހުގީގެއް ފަށައި އެޖަމިއްޔާ ވަނީ ވަގުތީ ގޮތުން ސަސްޕެންޑު ކޮށްފައެވެ.\n"މި ޕާޓީއިން ގަބޫލުކުރާ އެންމެ މުހިއްމު އެއް އުސޫލަކީ އަމިއްލަ ޖަމިއްޔާ ޖަމާއަތްތަކުގެ މަސައްކަތް ހުއްޓުވައި އެފަދަ ތަންތަން އުވާލުމަށް ތަރުހީބު ނުދޭ ކަމެވެ.،" އެމްޑީޕީގެ ބަޔާނުގައިވެއެވެ.\nއޮކްޓޯބަރ 12, 2019 18:09\nދުވަސްކޮޅަކުން ބުނާނެ އިސްލާމް ދީނާވެސް ދެކޮޅޭ\nއޮކްޓޯބަރ 12, 2019 19:04\nއެމްޑީއޭ އެކަންޏެއް ނޫން އުވާލަންވީ. އެމްޑީޕީވެސް ހަމަ އުވާލަންވީ.#banmdp\nއޮކްޓޯބަރ 12, 2019 18:10\nއޮކްޓޯބަރ 12, 2019 18:18\nރައްޔިތުން ލައްވާ ގޮތް ނިންމަން ނަހަދާތި\nއޮކްޓޯބަރ 12, 2019 18:19\nމިއޮތީ މީގެ 14 ވަރަކަށް އަހަރުން ފެށިގެން އަހަރެމެން ދައްކަމުން އައި ވާހަކަ. ހިތާމަޔަކީ ދިވެހިރާއްޖޭގެ ގިނަ ބަޔަކު މިނުބައި ޔަހޫދީންގެ އެޖެންޓް ގެ ވަބާގަ ޖެހި އާއިލާ،އަނބިދަރިން ރަހްމަތްތެރިން ނަށް ނުކުރާ އިތުބާރާ ލޯބި މި ކަލޭގެއަށް ދީފައިވާކަން.. ހުރިހާވެސް ބަހަކީ ހިތްތަކުގެ ރައީސް.. ވިސްނާލަބަލަ މިޤައުމުގަ ފިތުނަ ވެރިކަމާ ބައިބައިވުން އޮތް މިންވަރު.. ސިޔާސީ ގޮތުން ރަންޑި ވިޔަސް ބޮޑުވަރު މީ..\nއޮކްޓޯބަރ 12, 2019 18:20\nއެމްޑީއެން އުވާލުމާ ދެކޮޅުކަން އެމްޑީޕީން ހާމަކުރުމަކީ ފާލުގަ އިސްލާމްދީނާއި ދެކޮލަށް ހިނގޭ ހަރަކާތެއް. ރައީސް އިބޫ އަށް އަދި ދީނީ އިލްމްވެރިންނަށް ދިން ބޭއަދަބީ ހުކުމެއް. ދިވެހި އެމެ ރައްޔިތުން ނިކުމެ މުޒާހަރާކުރުމަށް ގޮވާލަން. ބޭންއެމް.ޑީ.އެން\nއޮކްޓޯބަރ 12, 2019 18:22\nތަފުޞީލެއް ބޭނުމެއްނުވޭ. އެމްޑީޕީ އަކީ އިސްލާމް ދީނާ މާ ރައްޓެހި ބައެއްނޫން. އެމީހުން އެބުނާ މެދުމިނުގަ އުޅޭއިރު ހަފުތާގެ ބައެއް ދުވަސް ދުވަހު (ކޮންމެ ދުވަހަކު ނޫން ) ބޮވެން ޖެހޭނެ.\nއޮކްޓޯބަރ 12, 2019 18:25\nއެހެންވިއްޔާ އެމްޑީޕީ އުވާލަން ޖެހޭނީ.\nއޮކްޓޯބަރ 12, 2019 18:32\nއެމްޑީޕީއިން އެ ލާދީނީ ޖަމިއްޔާ އުވާލުމާ ދެކޮޅުވާވނެތާ އެ ރިޕޯޓަކީ އެމްޑީޕީން ބޭނުން ވެގެން ނެރުނު ރިޕޯޓެއް\nއޮކްޓޯބަރ 12, 2019 18:36\nރާއްޖޭގައި އޮތް ހަމައެކަނި ލާދީނާ ޕާޓީ އާއި އެޕާޓީގެ ވެރިން ފަންޑުކުރާ ލާދީނީ ސަހިންދާގެ ޓެރަރިސްޓު ޖަމިއްޔާ އުވާލަދީ\nއޮކްޓޯބަރ 12, 2019 18:43\nލާދީނީ ފިކުރު އެޖެންޑާ 19\nއޮކްޓޯބަރ 12, 2019 18:45\nމިވަގުތަކީ ހިތްވަރާއެކު ނިކުމެ ޔަހޫދީންގެ އެޖެންޓުންނަށް ފާޅުގަ ނޫނެކޭ ބުނަންވީ ވަޤުތު.. ބައެއްފަހަރު ބައެއް މީހުންނަށް ވާގޮތަކީ ތިމާ ތާއިދު ކުރާ މީހާ ވީމަ ނުވަތަ ތިމާ ތާއިދު ކުރާ ޕާރޓީ އިން އެއްޗެއްބުނީމަ އެމީހަކާ ދެކޮޅަށް އެއްވެސް އެއްޗެއް ބުނަން ބޭނުންނުވަނީ..ނުވަތަ ނުކެރެނީ ދަންނަވަންތޯ ތިބާއާ ދޭތެރޭ ސުވާލު ކުރެވޭނެ ދުވަހެއް އަންނާނެ.. އިސްލާމްދީ ދިފާޢު ކުރުމަކީ ހަމަ ކޮންމެ މުސްލިމެއްގެ މައްޗައް އޮތް ވާޖިބެއް.\nއޮކްޓޯބަރ 13, 2019 23:48\nކޮންމެ މުސްލިމެއްގެ މައްޗައް އޮތްވާޖިބުން އިސްތިސްނާވެފަ ހާދަބަޔެކޭ މިއޮތީ ހަމައެކަނި މިރާއްޖެޔައް ބެއްޔަސް\nއޮކްޓޯބަރ 12, 2019 18:56\nހަރުކަށި ފިކުރުގެ މީހުނަށް އެކަނި ފިޔަވަޅު އަޅާފަ އިސްލާމް ދީނަށް ފުރައްސާރަ ކުރާ މީހުނަށް ފިޔަވަޅު އަޅަން ބަޔާނުގަ އިލްތިމާސް ކޮށްފަ ނެތުމަކީ ހިތާމަ ހުރި ކަމެއް.\nއޮކްޓޯބަރ 12, 2019 18:57\nބަޤަރާ ސޫރަތު_ 11 _އަދި _ 12 _ވަނަ އާޔަތުގައި _އެމްޑީއޭ_ ފިކުރުގެ _ހަޤީގަތް _ ފެންނަން _އޮންނާނެ_ ބައްލަވާލައްވާ.\nއޮކްޓޯބަރ 12, 2019 20:03\nއަލްއަންއާމު ސޫރަތުގެ 123 ވަނަ އާޔަތުގައި އެ އޮތީ ބޮޑުންގެ ތެރެއިން މުޖުރިމުން ލެއްވި ވާހަކަ. އެއީ އެތާނގައި އެބައިމީހުން ރޭވުންތައް ރާވައި އުޅުމަށް. މިފަހަރު ދުލެއް ނުދެވޭނެ.\nއޮކްޓޯބަރ 12, 2019 23:14\nއެމްޑީޕީ ގެ ފިކުރަކީވެސް އެއީ ހަމަ ފަސާދަ\nއޮކްޓޯބަރ 12, 2019 19:05\n"ޙަރުކަށި ފިކުރު" ، މި ލަފްޒު ބޭނުންކޮށްއުޅު މުގެކުރިން ކިޔާއުޅުނީ "ހައްދުފަހަނައަޅާފައިވާ ފިކުރު". މިއީ ހަގީގަތުގައި އިނގިރޭސިންވެސް ކިޔާ "އެކްސްޓްރީ މިސްޓް" މި ލަފްޒާ އެން މެ ގާތް ބަސް.\nޢެކަ މަކު "ހައްދުފަހަނައަޅާފައިވާ ފިކުރު" ކިޔުން ހުއްޓާލީ އޭގައި ދީނާ ދުރުވު މުގައި ހައްދުފަހަނައަޅައި ގޮސްފައިވާ މީހުން ހި މެނޭތީވެ ، އެ މީހުން ހި މާޔަތްކުރަން. މިހާރު އެ މީހުންވެސް " މެދު މުނުގެ ފިކުރު"ގެ ނަ މުގައި ހަރަކާތްތެރިވަނީ.\nސަރުކާރުވެސް، ސިޔާސީޕާޓީތައްވެސް ހަނދާކުރަންވާނެ، ތިއީ ރައްޔިތުން ތަ މްސީލުކުރާބައެއް. ޢެއްގޮތަކަށްވެސް ހީނުކުރާތި ބަޔާންތައްނެރޭ މަގާ މުތަކަށް އެރުނީ މަ ރައްޔިތުންގެ ނަ މުގައި ކޮން މެފަދަ އެއްޗެއް ކިޔާ ކުރު މުގެ ބާރު އޮވެޔޭ.\nމޑޕ ގެ ވެރިން ތިދައްކަނީ އަ މިއްލަ ވާހަކަ މިހާރު. ތިއީ މެ މްބަރުން - ރައްޔިތުން ދައްކާ ވާހަކައެއްނޫން.\nމޑނ ހަ މަ ޖެހޭނީ އުވާލަން. ޢަދި ގުޅުން ހުރި އެން މެން މަގާ މުތަކުން ވަކިކޮށްފަ ތަހުގީގު ކުރަން.\nއޮކްޓޯބަރ 12, 2019 19:11\nއެމްޑީޕީ އަށް ވަރިހަމަދޯ ޖަމްއިއްޔާ ތަކުން ކޮންމެ ކަމެއް ކުރިޔަސް! ބަލަ ތިބުނާ ޖަމްޢިއްޔާ ޖަމަޢަތްތައްވެސް ހިދިފައި ހުންނަނީ ވަކި ޤަވާޢިދުތަކެއްގެ ތެރެއިން ވަކި އުސޫލުތަކަކަށް އަމަލް ކުރާގޮތަށޭ! ހިތަށް އެރިހާ ގަނޑެއް ގަންނާކަށް ނޫނޭ!\nދެން އަނެއްވާހައަކީ ތިމަންނަމެން ލޯބިކުރަނީ ދީނުގެ މެދު މިނަށޯ! ބުނާއިރު ދީނުގެ މެދުމިނަކީ ކޮބާކަމެއް، ހައްޤެއް ބާޠިލެއް، އަތެއް ފައެއް ވަކިކުރަން ނޭގޭ، ބުއްދިފިލާގޮސް ތިބި ޖާހިލުން ތިބިތަނެއް ތިއީ! ހީވަނީ ދީނުގެ މެދުމިން ކަނޑައަޅާ ބަޔަކީ މިމީހުން ހެން. މިމީހުންނަށް ނޭގޭކަހަަލަ ދީނަށް ޢަމަލުކުރުމުގައި ހައްދުފަހަނައަޅާގޮތަށް ދީނަށް ޢަމަލު ނުކުރުމުގައިވެސް ހައްދުފަހަނައަޅާ ކަން. ދީން އުނގަންނާ ދިނުމަށް ފޮނުވިބަޔަކި އެމްޑީޕީ ކަމުގައި މިމީހުން ދައުވާ ކުރާކަހަލަ!\nއޮކްޓޯބަރ 12, 2019 19:12\nޑިމޮކުރަސީ ނެޓުވޯކަކީ އަސްލު މިދިވެހިރާއްޖެއަށް ބޭނުންތެރި އެއްޗެއް ނޫނެވެ. ޑިމޮކުރަސީއަކީ އޭގެ ޒާތުގައި އިސްލާމްދީނުގެ އަސާސްތަކާ ފުށުއަރާ އެއްޗެކެވެ.\nހިގާ އެއްމެން ތެދުވަމާ\nއޮކްޓޯބަރ 12, 2019 19:30\nމޑޕގަތިބި އިސްލާމްދީނަށް ލޯބިކުރާ ހުރިހާ ރައްޔިތުން މިޕާޓީދޫކޮށް ސަރުކާރު ޖަވާބުދާރީ ކުރުމަށް ހުކުރުދުވަހު ނުކުންނަން ތައްޔާރުވޭ.. ދެދުނިޔޭ ރައްކާތެރިކަމާ ހިމާޔަތްއޮތީ އިސްލާމްދީނުގަ.. ޕާޓީވެގެން ލިބޭނެއެއްޗެނެތް.. ދުނިޔެވީ މަންފާއަށް ނުހެއްލި ﷲއާ ރަސޫލާއައްޓަކާ ތެދުވާ.. އަހަރެމެންގެ ދަރިންނާ އެދަރިންގެ ދަރިންނަ އިސްލާމީ ގައުމެއްގެ ގޮތުގަ މިގައުމު ވާރުތަކޮއްދޭން އަޒުމުކަޑައޅަމާ... މާދަމާ މިގައުމުގަ ހަތަރުދީންއޮވެ އަތަރުދީނުގެ ރަގަބީލު ޖަހަމުންދާއިރު އަހަރެމެންގެ ދަރިން މުސްކިތަށް ދާނެކަމަށް ނުވިސްނާ.. މަގުފުރެދިފަ މިވާޒަމާނުގަ.. މިގައުމުގެ މުސްތަގުބަލައްޓަކާ ތެދުވަމާ...\nއޮކްޓޯބަރ 12, 2019 19:32\nއޮކްޓޯބަރ 12, 2019 19:43\nޖަމިއްޔާ ތަކެއް އޮވާނުލެވިގެން ފިޔަވަޅު ނޭޅިގެން އެވާހަކަޔެއް ދިވެހިން ކަންބޮޑެއްނުވެ. އެކަމު ރަސޫލާޔައް ފުރައްސާރަކޮއް އިސްލާމްދީނައް ގޮންޖެހި ދިވެހި ޖަމިއްޔާ އޮވާލާ އެޖަމިއްޔާގެ މީހުންނައް ފިޔަވަޅު އަޅާށޭ. ކޮންމެ ކަމެއް އޮޅުވާލާ އުސޫލުން މިފަހަރުވެސް ތި އުޅެނީ ހަމަ އެހެން. ކޮންމެ ކަމެއްގަ ވެސް މޑޕ ހަދަނީމިހެން. އެކަމު ދުނިޔޭގެ ދަޅަޔައްހެއްލި ދިވެހިންގެ އެތައްބަޔެއް އެމީހުންނައް ތާއީދުކުރެ. އެކަމު އަބަދު މިގަދަކަން މަތީ ނުތިބެވޭނެ.\nއޮކްޓޯބަރ 12, 2019 19:58\nމިހާރު ތިޔަ ފާޅުގައި ދީނާ ދެކޮޅުކަން އިއުލާންކުރީއުތަ! ލާހިކެއް ނޫން. ތިޔަ ޖަމާޢަތް މިފަހަރު މިގައުމުގައި އުވެންވާނެ. އުވާލަންޖެހޭނެ.\nޝޭހް އިލިޔާސް ގެ ބަހެއް ބޭނުން. އިމްރާނުގެ ވެސް.\nއޮކްޓޯބަރ 12, 2019 20:04\nމާތްﷲގެ ވާގިފުޅާއި އެކު އަހަރެމެން ﷲއާއި އެކަލާނގެ ރަސޫލާ ދެކެ ވާ ލޯބި ،އެމްޑީޕީ އާއި އަދި އެޕާޓީ އަށް ތާއީދުކުރާ ލާދީނީ އެންމެހާ ކާފަރުންނަށް ދައްކަންވީ ވަގުތު ޖެހިއްޖެ. ﷲގެ ބަރަކާތާއި އެކު ނިކުންނަމާ. ކާމިޔާބު ދެއްވާނެ\nދިވެހިރައ އްޔަތުންނަށް ﷲތާލާ ރަޝޫލާ ސައލައﷲ އަލަ އި ހިވަސަލަމަ އަށް ވުރެން މާތް މަތިވެރި ހާ އްސަވަނީތޯ މީކޮންފަދަ ބޮނޑު މުސީބާތެތޯ މިކަމުން މުޅިގަ އުމު ސަލާމަތް ކުރުމަށް އތެދުވަންވީ ރަ އްޔަތުން އެކު އެކީގަށް\nފުރަތަމަ މި ބައިގަނޑު އުވާލަން ފެނޭ ..... މީ މި ޤައުމުގެ ހަލާކު....\nއޮކްޓޯބަރ 12, 2019 20:15\nމީ އަރަތެއްކަހަލަ ވާހަކަ ދައްކާ ޕާޓީއެއް، އެކޮޅުން ބުނާަނެ އިސްލާމްދީން ދފާއުކުރާންމޭ، އަނެއްކާކިޔާނެެ ބާޔަކު ކޮންމެވާހަކަޔެެއް ދެއްކިޔަސް .\nއޮކްޓޯބަރ 12, 2019 20:18\nއޮކްޓޯބަރ 12, 2019 20:21\nއަހަރެން އިބްރާހިމް ސޯލިހަށާއި އެމްޑީޕީ އަށް ވޯޓު ދިނިން. ﷲ އަށްޓަކާ ހަދާ ތެދު. އިންޝާ ﷲ ދުވަހަކުވެސް ދެން އެމްޑީޕީ އަށް ވޯޓެއް ނުދޭނަން.\nއޮކްޓޯބަރ 12, 2019 20:28\nސަލަފުން ފިޔަވަޅުއަޅަން އެދުނީމަ 2017 ގައި ކަލޭމެންގެ ރައީސް ޔާމީން އެޖަމްޢިއްޔާ އުވާލިނަމަ މިއަދު ތިގޮވެލި ގޮވަން ނުޖެހުނީސް. ހަމަ ހުސް ލާދީނީ މުނާފިޤުން. ތިޔާމީނެކޭ ތި އަންނި އެކޭ ހަމަ އެއްވަރު.2މީހުންވެސް ދައްކާފަ އެބަހުރި ލާދީނީ ވާހަކަ\nއޮކްޓޯބަރ 12, 2019 20:54\nރައްޔިތުންނޭވެ! ހޭލާ ފިކުރު ކުރައްވާށެވެ! އެމްޑީއެން އަކީ، އެމްޑީޕީގެ ލާދީނީ ޕްރޮޕެގެންޑާ ގޮތްޕެވެ. އެމްޑީއެން އުފެދުނީއްސުރެ މިއަދާ ހަމައަށް، އެމީހުންގެ ހަރަކާތްތަކާއި ދައްކާފައިވާ ވާހަކަތަކަށް ރިޢާޔަތްކޮށް، މާތްﷲ އަށާއި، ރަސޫލުﷲގެފާނަށް ފުރައްސާރަކުރި ރިޕޯޓަށް ބެލުމުން، އެކަން ކަށަވަރުވާނެއެވެ. އެހެންކަމުން އެމްޑީއެން އަށް ގެއްލުމެއް ލިބޭނަމަ، އެމްޑީޕީ އަށް ކެތެއް ނުކުރެވޭނެއެވެ. މީ ހައްޤު ތެދެވެ. އިޚްލާޞްތެރި ކަމާއެކު، އެމްޑީޕީ އަދި އެމްޑީއެން އަށް ނޫނެކޭ ބުނާށެވެ.\nއޮކްޓޯބަރ 12, 2019 20:59\nމިހާހިސާބުން ދޭހަވަނީ މިޖަމްއިއްޔާ ހިންގަނީ އެމްޑީޕީން ފަންޑު ކޮށްގެންކަން .މިޖަމްއިއްޔާ އުފައްދާފައިވަނީ ނަސީދު ކަން .އެމްޑީޕީ އަކީ އިސްލާމްދީނާ ރަސޫލާ އާ ދެކޮޅު ޖަމާއަތެއްކަން. ވީމާ ގާނޫނުއަސާސީއަށް ބަލާއިރު އެމްޑީޕީ ވެސް އުވާލަންޖެހޭކަން.\nލާދީނީ ޕާޓީ ކޮން ޕާޓީ؟\nއެމްޑީއެން އަށް މި ސަރުކާރުން ފިޔަވަޅެއް ނާޅާނެ: ރައީސް ޔާމިން\nއޮކްޓޯބަރ 12, 2019 21:07\nއިޔާޒްގެ ޓްވީޓް ކޮބައި؟\nލާދީނީ ރިޕޯޓާއި މިސަރުކާރާއި ގުޅިފައިވާ މިންވަރަށް ވިސްނާލުމުންދޭހަވަނީ އިހައްދުވަހު ގދ.ތިނަދޫގަ މީހަކު ލާދީނީ ވާހަކަތަކެއްދައްކައިގެން ފިޔަވަޅުއަޅާ ފުލުހުން އެމީހާ ހައްޔަރު ކުރި އިރު ސަހިންދާ އާއި ސުވާލެއްވެސް ނުކޮށް ޖަރުމަނަށް ފުރުވާލުން. މިވަރުން ވިސްނޭވަރު ނުވޭބާ ؟ މި އެމްޑީއެންގެ ރިޕޯޓް އާގުޅެނީ ސަހިންދާއަށް ވުރެ މަތިން މަގާމެއްފުރުއްވާ ސަރުކާރުގެ ބޭފުޅަކާކަން.\nއޮކްޓޯބަރ 12, 2019 21:16\nދެން އެމް ޑީ ޕީ މީހުން ބާތަށް އަތްޖަހާ.\nއޮކްޓޯބަރ 12, 2019 21:17\nދުވަސް ހަމަވަނީހެން ހާދަހީވޭ . ގަދަބަސް ބިނެގެން ވެރިކަމުގަ ތިބެވޭނެ ކަމައްތޯ . ﷲ ތިބޮޑާކަމާ ތިބާރުވެރިކަން ގެންދަވަން މިނިޓެއް ނުނަގާނެ . ޜައްޔިތުން ލައްވާ ގޯސް ހައްދަން ނޫޅޭ .\nއޮކްޓޯބަރ 12, 2019 22:04\nޙައްދުފަހނައަޅާފއިވާ މިހުން މިބިމުގައި ހިންގާފައިވާ ހަމަނުޖެހުމާއި އަޅާނުކިޔޭހާ ބޮޑުގެއްލުން މިގައުމަށް ކުރަމުން މިދަނީ ތި ޑިމޮކްރަސީއެއް އައިފަހުންނެވެ. ބޮޑުހުޅުގެ ހާދިސާ 1މިސާކަކަށް ފުދޭއެވެ. ޥީމާ ފުރަތަމަ ހަރުކަށީ ކޮންބައެއްތޮވެސް ބަަލަންޖެހެއެވެ. ޑިމޮކްރާސީގެ ހަރުކަށިފިކުރު ނައްތާލާނަން އިންޝާﷲ.\nއޮކްޓޯބަރ 12, 2019 22:16\nތިޔަވީގޮތުން އެމްޑީޕީ އުވާލަންވީނު\nއޮކްޓޯބަރ 12, 2019 22:19\nއެ މްޑީއޭ އުވާލަން އޭގެ ހިއްސާދާރުން ދެކޮޅުހަދާނެދޯ؟ އެއީހަ މަ އެކައްޗެށް!\nއޮކްޓޯބަރ 12, 2019 22:39\nކީ ރިތި ރަސޫލާއައްފު ރައްސާ ރަކު ރިބަޔަކައް\nހިވަ ރުދީ ފާޑުފާޑުގެބަޔާން ނެ ރެކާފަ ރުންނައް\nހިއްވަ ރުދީ އިސްލާމްދީނައްގޮން ޖަހައި މިގައު\nމުންއިސްލާމްދީފޮހެލާން މިދިވެހި ފަސްގަނޑައް\nއުފަން ދަ ރިން ނޭކިޔާ ޔަހޫދީބައި ގަނޑު\nތެޅިއަ ރުވާވައްތަ ރު ބަލާބަލަ މީﷲގަންދީ\nހުވާކޮއްގެން މިދިވެހި ފަސްގަނޑައް\nޢައްދާ ރުން މިލާދީބައި ގަނޑާ ގާނޫނުއަ ރާހަމަކު ރާ\nނެކޮއްމެވެސްދުވަހަކުން އެދުވަހުން މަށެއްނޫނޭ\nމަށެއްނުބުނަމޭ ކިޔަސް މަވެސް ނިކުއްނާނަން\nއޮކްޓޯބަރ 12, 2019 22:43\nސޯލިހާ މިއީ ތަހުޒީބީ ތަރައްގީޒަ މާނެއް އަހަރެމެން ނައްތަރައްގީވަނީ ފެނިފަ މިހެން ދުވްސްގުނަގުނާ ތިބެންވީތަ ނޫނީ ކަންފަތުހިފާފަ ބާލަންވީތަ؟\nއޮކްޓޯބަރ 12, 2019 22:44\nމަޑުމަޑުން ތޮށިގަނޑު ފަޅާލާފަނުކުން ނަނީ\nދުވަސް ކޮޅަކުން ބުނާނެ ކޮށްމެ މީހަކަށްވެސް\nދީނީ މިނިވަން ކަން އޮންނަން ޖެހޭނޭ !\nދެން ބުނާނީ ރާކޮޅެއް ކުޑަކޮށް ބޯލުމަކީ މައްސަލަ\nއެއްނޫނޭ! ދެންބުނާނީ އެއްޖިއްސުން ގުޅުން\nހިންގުން އޯކޭވާނޭ! އެޔޭ މެދުމިނަކީ\nބަލަމޮޔަ ޖާހިލު އެމްޑީޕީ މީހުނަށް ބުނެލަން އޮތީ\nﷲ شبحانه وتعالي ކީ ރިތި قران ބާއްވާ\nލައްވާފާ ވަނީ މެދުމިނަށޭ ތިކަހަލަ ޖާހިލުން\nނަކަށްމެދުމިނެއް ބޮޑުމިނެއް ވަތްކެއް ނުވާނޭ\nفباي ءالاء ربکماتکذبان މިއާޔަތުގެ މާނަ\nތިމުނާފިޤު އެމް ޑިޕީ ސެކިއުލާވިސްނުން ގެންގުޅޭ\nއެމްޕީތަށް ބަލާ މާނަޔާމެދު ވިސްނާބަލާށޭ\nއޭ ރުން ﷲ އި ރާދާއި ގަވާނަމަ ފަހަ ރުގަ ތެދުމަގު\nދަށްކަވާ ފާނޭ !\nއޮކްޓޯބަރ 12, 2019 22:47\nދުވާފަރު މީހުންކުރިވަރުވެސް ކުރަން ނުކެރުނީމާ ދެން ކީއް މިކުރެވެނީ!\nއޮކްޓޯބަރ 12, 2019 23:10\nއޮކްޓޯބަރ 12, 2019 23:20\nމެދުމިނުގައި ކީރިތިޤުރުއާންއަށާއިމާތްރަސޫލާ ސ އ ވ އަށްހިތުހުރިހާއެއްޗެއްގޮވެން އޮންނަނީބާ ވިސްނައިގެންތިއްބަވާ ކަލޭމެންގެމަކަރުވެރިރޭވުން ތަކުގެމަތީގައި މާތްރަސްކަލާންގެވޮޑިގެވޭ ތިޔަނުބައި މަކަރުވެރިން މިބިމުގައިބަލިކުރަށްވާއިނިކަމެތިކުރަށް ވާނެ އަހަރުމެންދިވެހިރަށްޔިިތުންގެއެދުމަކީ އަދި ދުޢާ އަކީވެސްމީ އަހަރުމެން އަހަރުމެންގެދީނާ އަދި ރަސޫލާގެ ހިމާޔަތުގާ ތެދުވާނަން ދިވެހިރަށްޔި ތުންނުތިބޭނެކުރަންޖެހުނުކަމެތްކުރާނެ ޔާއައްލާހު އަޅުގަނޑުމެންގެ މިބިންފަސާދަކުރަންމިއުޅޭނުބައި ފިތުނަވެރިންގެ ކިބައިން އަޅުގަނޑުމެންނަށް ނަސްރާއި ކާމިޔާބުދެއްވާންދޭވެ އާމީން\nއޮކްޓޯބަރ 12, 2019 23:26\nކިހިނެއް އުބޫ އެމްޑީއެން އުވާލާނި؟ އެމްޑީއެން އަކީ އެމްޑިޕީގެ ގޮތްޕެއް. އެންމެ ބާރުގަދަ ގޮފި. ލާދީވަންތަކަން އަށަގަތުމަށް މަސައްކަތްކުރާ ގޮފި.\nއޮކްޓޯބަރ 12, 2019 23:55\nމައެއިރުވެސްބުނިން އެމްޑީޕީ އަކީވަކިބޭނުމެއްގަވަކި މަގުޟޮދުއެއްހާސިލްކުރަންއުޅޭބަޔެކޭ މިމީހުންނަށް ވޯޓްނުދޭށޭ މިހާރުއެބައެނގެއެއްނުއެމީހުންގެމަގުޟޮދު އެހެންވީމަދެންބުނެވޭނީ އެމީހުންނަށް ވޯޓުދިން ކުދިން ދެން\nއޮކްޓޯބަރ 13, 2019 00:06\nއަނިޔާވެރިންނަށް ﷲ ނަސްރެއް ނުދެއްވާނެ.\nއޮކްޓޯބަރ 13, 2019 01:10\nއެމްޑީޕީން އެކަމާ ދެކޮޅު ނަހަދަންވީސަބަބެއްނެތް އެމްޑީއެން އަކީ އެމްޑީޕީގެ ދީނީ ސިޔާސަތުތައް ބައްޓަންކޮށް ކުރިއެރުވުމަށް މަސައްކަތްކުރުމަށް އުފައްދާފައިވާ އެމްޑީޕީގެ ގުނަވަނެއް އިޒުރޭލް ސިފައިން ހިންގާ ގަތުލްއާމާއި ލޭއޮހޮރުވުމާއި ޖަރީމާތައް އެމެރިކާ ދިފާއުކުރާ ފަދައިން އެމްޑިއެން އެމްޑީޕީން ދިފާއުކުރާނެ އެމްޑިއެންގަ ހިމްނޭ މީހުންނަކީ އެމްޑިޕީގެ ބޮޑުންނާ މިހާރުގެ މަޖިލީހުގެ މެމްބަރުން އެކަން ކުއްލި މައްސަލައިގަ ކުރި ބަހުސުން ވަރަށް ރަނގަޅަށް ސާބިތުވެ ހާމަވެގެން ހިނގައްޖެ ހަޖަމްނުވާ މީހުންނާ ހަޖަމަށް ބޭސް ބޭނުންކުރަންޖެހޭ މީހުން ފާހަގަވެގެން ހިނގައްޖެ ލާދީނީ ކަންކަމަމާ ލާދީނީ ފިކުރު ހިމާޔަތްކުރުމަށް އެމްޑީޕީން ފޫގަޅާލާފައިވާ މިންވަރު ފެނުމުން އެމްޑީޕީގެ ދީނީ ސިޔާސަތު ވަރަށް ރަނގަޅަށް ސާބިތުވެގެން ހިނގައްޖެ\nދެރަކަމެއްް މި މީހުންގެ ބައިގަނޑުގެ ގިނަބައެއް މި ޖަމިއްޔާގައި ބައިވެރި ވެފައިވަނީކަންނޭގެއި. ދެން ދުވަހަކުވެސް މި ޕާޓީއަށް ވޯޓެއް ނުދޭނަން، މީ މުސްލިމު ޤައުމެއްކަން ނޭގެނީތަ؟\nއޮކްޓޯބަރ 13, 2019 07:46\nއޮކްޓޯބަރ 13, 2019 08:02\nމި އެމްޑީޕީއެއް ވެރިކަމަށް ހޮވަންއުޅުނު މީހުންނަށް މީހާރު އެއްޗެއް ވިސްނިއްޖެތަ؟މި ސިޔާސީ މީހުން ބޭނުންވަނީ ރައްޔިތުން މޮޔަހައްދައިގެން ދީނާ ކުޅެން.މިއަދު ފާޅުގައި އެބުނީ އަހަރެމެންގެ ދީނާއި ލޮބުވެތި ރަސޫލާއަށް ފުރައްސާރަ ކުރީމާވެސް ތިމަންނަމެން ދެކޮޅޭ އެބުނާ އެމްޑީއެންއެއް އުވާލަން.ދިވެހިރާއްޖޭގެ ރައްޔިތުންނޭ ދެން ހޭއަރާބަލަ ތިޔައީ ހަމަ ރަނގަޅަށްވެސް އިސްލާމްދީނާއި އަހަރެމެންގެ ލޮބުވެތި ރަސޫލާދެކެ ލޯބިވާ ބައެއްކަމަށްވާނަމަ އެކަން މި ލާދީނީ މީހުންނަށް އަންގަންވެއްޖެ.އެންމެން އެކައްޗެއްކިޔާފަ މިކަމާ ދެކޮޅަށް ނުކުމެބަލަ.މިވަގަތު ބަލަންވީ ކާކު އެއީ ކޮން ޕާޓީއެއްގެ މީހެއްތޯއެއްނޫން މިވަގުތު ބަލަންވީ ތިމާގެ ދީން ހިމާޔަތް ކުރެވޭތޯ.މި ސިޔާސީ މީހުންނަށް އަންގަންވީ ވަގުތުމީ އެމީހުންނަށް އިސްލާމްދީނާ ނުކުޅެވޭނެކަން އެހެވޭ ނަޝީދަކަސް ނޫނީ ޔާމީނަކަސް އަދި މައުމޫނަކަސް.ޕީޕީއެމްއެއް އެމްޑީޕީއެއް ނޯންނާނެކަން އަންގާބަލަ.\nވަަރަށް ސާފުކޮށް މިހާރު ތިޔަ ފެންނަނީ ސާލިޙްވެރިކަން ކުރާތަން. ޤިޔާމަތުގެ އަލާމާތެއް ޤާބިލް ނޫން މީހުން ވެރިކަމަށް އެރުމަކީ. ޤިޔާމަތްވާކަށް މާގިނަ ދުވަހެއް ނެތް.\nމިއީ އަހަރެމެން ބިރު ގަންނަން ޖެހޭ ކަމެއް. އަތުވެދާނެ ގަދަފަދަ އަޒާބަކަށް ބިރުވެތިވޭ!!!\nއޮކްޓޯބަރ 17, 2019 14:00\nކީއްވެއުވާނުލަންވީ މިއީﷲބާވާލެއްވި އިސްލާމްދީނުގެ ނަސީބުލިބިފައިވާގައުމެއް ﷲއަށް ޝިރުކުކުރާ އިސްލާމްދީނާދެކޮޅު ފަރަންޖީންރުއްސަން ﷲބާވާލެއްވިދީނާ ކީރިޤުރްއާންއާ\nﷲ ފޮނުއްވި ރަސޫލްބޭކަލަކަށް ހަޖޫޖަހާނީ އިސްލާމްދީން ނެތިކޮށްލުަމަށްބޭނުންވާ ބަޔަކު\nވީމާ، ޖަމިއްޔާގެނަމުގަކުރާނަމަ އެޖަމިއްޔާއުވާލުަމާ ދެކޮޅުަހަދާނީ.......... ބުނަންތޯ މުސްލިމް\nގައުމެއްގައިއުޅުއްވާ މުސްލިމުންގޮތްނިންމަން ނުހައްދަވާ އޭރުން އިތުރަށްގޯސްވެދާނެކަމަށް\nއޮކްޓޯބަރ 18, 2019 17:38\nދީނަށް ލޯބި ކުރުމަށް މިކިޔަނީ ހައްދުފަހަނަ އެޅުން. ކީރިތި ޤުރުއާނުގަ މާތް ﷲ ބާވައިލެއްވި ޤާނޫނު އުވާާލާ އަމިއްލަ އަށް ޤާނޫނު މިބައިމީހުން ހަދާ. ދިވެހި ރާއްޖޭގެ ނަން ސަދޫމަށް ބަދަލު ވެ މި ތަނަށް ކޯފާއެއް އައުމުގެ ކުރިން ދީނަށް މަސްރުދީ.\nދިވެހިރާއްޖޭގައި އާއްމު ރައްޔިތުންނަކީ ވޯޓުލާން ބާރު އޮންނަ ބައެއް، ގައުމުގައި އޮތީ ކާފަރުންގެ ބާރު އެވެރިން ބުނާގޮތެއް ހަދާދޭނީ މަޖިލިސް އިއްޒައްތެރިން ދެން މިވާހަކަ ގަބޫލުވެސް ނުކުރެވޭ މީހުން ގިނައީމަ މިހެން ވާނީ..\nއިސްލާމީ ޝަރިއަތަކީ ކާފަރުން ދަންނަ ކަމެއްނޫ.. ގާނޫނު ކިޔަވަނީ ކާފަރުންގެ އަރިއަހުން، މާފުކުރައްވާ މީނޫންތޯ އަޅު ގަނޑުމެން ހާލަތަކީ...އަޅުއަޅު ގަނޑު\nއޮކްޓޯބަރ 19, 2019 12:37\nއެމް ޑީ އެން އެއީ. އެމްޑީޕީގެ އެއްބަނޑު އެއްބަފާ ކޮއްކޮ ނޫންތަ ވީއިރު ބޭބެ ނުވަތަ ދައްތަ ބޭނުންވާނެތަ ކޮއްކޮ ނައްތާލަން


މެދު ރާއްޖެތެރޭގެ ރަށެއްގައި އުމުރުން 18 އަހަރު ނުފުރޭ ކުއްޖަކު ރޭޕްކޮށް، އެ ކުއްޖާ ބަނޑުބޮނޑުވި މައްސަލައިގައި ތުހުމަތު ކުރެވޭ މީހަކު މިއަދު ހައްޔަރުކޮށްފި އެވެ.\nމެދު ރާއްޖެތެރޭގެ ރަށެއްގައި އުމުރުން 18 އަހަރު ނުފުރޭ ކުއްޖަކު ރޭޕްކުރި މައްސަލައެއް ބަލަމުން އަންނަ ކަމަށާއި އެ ކުއްޖާ މިހާރު ބަނޑުބޮޑު ކަމަށް ފުލުހުން މިއަދު ބުނެފި އެވެ.\nކުދިން ކުރާ އުމުރާނުގުޅޭ ކަންކަން ހާމަކުރާތީ އިންޒާރެއް\nކުޑަކުދިންގެ ކަރާމާތަށް ގެއްލުންވާ ފަދަ ފޮޓޯ އާއި ވީޑިއޯ ސޯޝަލް މީޑިއާގައި އާއްމުކުރާ މީހުންނާ މެދު، ގާނޫނުން މިނިސްޓަރަށް ލިބިގެންވާ ބާރުގެ ދަށުން ފިޔަވަޅު އަޅާނެ ކަމުގެ އިންޒާރު...\nޖިންސީ އަނިޔާއާ ދެކޮޅަށް އަޑުއުފުލައި މުޒާހަރާކޮށްފި\nކުޑަކުދިންނަށާއި އަންހެނުންނަށް ކުރާ ޖިންސީ އަނިޔާއާ ދެކޮޅަށް އަޑުއުފުލައި ޖެންޑާ މިނިސްޓްރީ ކައިރީ މިއަދު މުޒާހަރާކޮށްފި އެވެ.\nކުއްޖަކާ ބެހުނު މީހެއްގެ ޖަލު ހުކުމް ދަމަހައްޓައިފި\nށ. މިލަންދޫގައި އުމުރުން 12 އަހަރުގެ ކުއްޖަކަށް ޖިންސީ ގޯނާކުރި މީހަކު 10 އަހަރަށް ޖަލަށްލާން ކުރި ހުކުމް ސުޕްރީމް ކޯޓުން ވެސް ދަމަހައްޓައިފި އެވެ.\nޖިންސީ ގޯނާގެ ތުހުމަތަށް ބައްޕައަކު ހައްޔަރުކޮށްފި\nއަންހެން ދަރިފުޅަށް ޖިންސީ ގޯނާކުރިކަމުގެ ތުހުމަތުގައި އެ ކުއްޖާގެ ބައްޕަ ހައްޔަރުކޮށްފި އެވެ.\nގެވެށި އަނިޔާ ރިޕޯޓްކުރާވަރު އިތުރުވެއްޖެ:މިނިސްޓަރު\nރާއްޖޭގައި ގެވެށި އަނިޔާ ރިޕޯޓްކުރާ ވަރު މިދިޔަ މޭ މަަހުގެ ފަހުކޮޅުން ފެށިގެން އިތުރުވެފައިވާ ކަމަށް ޖެންޑާ މިނިސްޓަރު އާއިޝަތު މުހައްމަދު ދީދީ މިރޭ ވިދާޅުވެއްޖެ އެވެ.\nހިޝާންގެ މައްޗަށް ދައުވާ ކުރެވޭ ވަރަކަށް ހެއްކެއް ނެތް\nފިރިހެން ކުދިންތަކަކަށް ޖިންސީ ގޯނާކުރިކަމުގެ ތުހުމަތުގައި އަހުމަދު ހިޝާންގެ މައްޗަށް ދައުވާކުރެވޭ ވަރަށް އެކަށީގެންވާ ހެކި ނެތުމުން އެ މައްސަލައިގައި ދައުވާނުކޮށް، އޭނާގެ ޝިކާރައަކަށް އިތުރު ކުދިން ވޭތޯ ބަލަން އާއްމު އިއުލާނެއް ކުރަން ފުލުހުންނަށް ލަފާ ދޭން، ޕްރޮސެކިއުޓާ ޖެނެރަލް (ޕީޖީ) އޮފީހުން އިއްޔެ ނިންމައިފި އެވެ.\nއުނައިސް އަލުން ބަންދުކުރީ އާ ތުހުމަތުތަކެއް ކުރުމުން\nކުޑަކުއްޖަކަށް ޖިންސީ ގޯނާކުރުމުގެ ތުހުމަތުގައި ހައްޔަރުކުރި މީހަކު އިއްޔެ ދޫކޮށްލަން އެންގުމަށް ފަހު މިއަދު އޭނާ ޝަރީއަތް ނިމެންދެން ބަންދުކުރީ އިތުރު ތުހުމަތުތަކެއްގައި އޭނާ...\nކުއްޖަކާ ބެހުނު ކަމުގެ ހެކި ހުރެ ދޫކޮށްލަންޖެހިއްޖެ\nޖިނާއީ ބޮޑު ކުށަކަށް ނުވާ މައްސަލަތަކުގައި ހައްޔަރުކުރާ މީހުންގެ ބަންދުގެ މުއްދަތު އެކިފަހަރު މަތިން އިތުރު ކުރިޔަސް، 15 ދުވަހަށް ވުރެ އިތުރަށް ބަންދުގައި ނުބެހެއްޓޭނެ ކަމަށް ހައި...\nކުއްޖަކާ ބެހެން އުޅުނު އިސްލާމް ޓީޗަރަކު ހައްޔަރުކޮށްފި\nއުތުރުގެ ރަށެއްގެ އިސްލާމް ޓީޗަރަކު، އޭނާ ކިޔަވައިދޭ ކުޑަ ފިރިހެން ކުއްޖަކަށް ޖިންސީ ގޯނާކުރަން އުޅުނު ކަމުގެ ތުހުމަތުގައި ހައްޔަރުކޮށްފި އެވެ.\nJune 08, 2020 33\nގުރުއާން ޓީޗަރަކު ދަރިވަރުންނާ ބެހުނު މައްސަލައެއް\nއުތުރުގެ ރަށެއްގައި ގުރުއާން ކްލާހެއް ހިންގާ މީހަކު، އޭނާ ކިޔަވައިދޭ ފިރިހެން ދަރިވަރުންތަކަށް ޖިންސީ ގޯނާ ކުރި މައްސަލައެއް ފެންމަތިވެއްޖެ އެވެ.\nJune 04, 2020 4\n16 އަހަރުގެ ކުއްޖަކަށް ޖިންސީގޯނާކުރި މީހަކަށް ދައުުވާ\nއުތުރުގެ ރަށެއްގައި، 16 އަހަރުގެ ފިރިހެން ކުއްޖަކާ ޖިންސީ ގޯނާކުރި މީހެއްގެ މައްޗަށް މިއަދު ދައުވާކޮށްފި އެވެ.\nJune 03, 2020 6\nޖިސްމާނީ އަނިޔާ މިދިޔަ މަހު އިތުރުވެއްޖެ!\nމާލެ ލޮކްޑައުންކުރުމާ އެކު ކުޑަކުދިންނަށް ޖިންސީ ގޯނާކުރުމާއި ގެވެށި އަނިޔާގެ ގިނަ މައްސަލަތަކެއް ރިޕޯޓްކޮށްފައި ނުވިޔަސް ކުޑަކުދިން ހިމެނޭ ގޮތުން ޖިސްމާނީ އަނިޔާކުރުން މިދިޔަ މަހު އިތުރުވެފައިވާ ކަމަށް ޖެންޑާ މިނިސްޓްރީގެ ހިސާބުތަކުން ދައްކައިފި އެވެ.\nJune 01, 2020 16\nސުޕްރީމް ކޯޓުގެ އޮންލައިން ޝަރީއަތް: ބައްޕައަށް ހުކުމް\nސުޕްރީމް ކޯޓުގެ ޝަރީއަތެއް ފުރަތަމަ ފަހަރަށް ވީޑިއޯ ކޮންފަރެންސް މެދުވެރިކޮށް މިއަދު ބާއްވައި ހުކުމެއް އިއްވައިފި އެވެ.\nއުމުރުން 16 އަހަރު ވެސް ނުވާ ކުއްޖެއްގެ އާއިލާ އަށް އޮޅުވާލައިގެން ރަށަކުން މާލެ ގެނެސް ގެސްޓްހައުސްއެއްގައި ބަހައްޓައިގެން ކުއްޖާ ބްލެކްމެއިލްކޮށް ކުއްޖާ ރޭޕްކުރަމުން ދިޔަ ކަމުގެ ތުހުމަތުގައި މީހަކު ހައްޔަރުކޮށް ކުއްޖާ ސަލާމަތްކޮށްފި އެވެ.\nMay 08, 2020 14\nއުތުރުގެ އަތޮޅެއްގެ ރަށެއްގައި، އުމުރުން 16 އަހަރުގެ ފިރިހެން ކުއްޖަކަށް ޖިންސީ ގޯނާކުރި މީހަކު ހައްޔަރުކޮށްފި އެވެ.\nއަނިޔާވެރިންނާ އެކު ތާށިވެފައި ނުތިބެ ހިތްވަރު ހޯދާ!\nސިއްހީ ކުއްލި ނުރައްކަލުގެ މި ހާލަތުގައި ވެސް ގޭތެރޭގައި އަނިޔާގެ ޝިކާރައަކަށްވެގެން ނުތިބެ، މައްސަލަތައް ރިޕޯޓްކުރަން ޖެންޑާ މިނިސްޓަރު އައިޝަތު މުހައްމަދު ދީދީ ރޭ ގޮވާލައްވައިފި އެވެ.\nApril 05, 2020 7\nމިދިޔަ މަހު ހުށަހެޅި އަނިޔާގެ މައްސަލަ މަދު:މިނިސްޓަރު\nގެވެށި އަނިޔާ އާއި ކުޑަކުދިންނަށް ޖިންސީ ގޯނާކުރުމުގެ މައްސަލަތައް މިދިޔަ މަހުގެ ތެރޭގައި ރިޕޯޓްކޮށްފައިވާ އަދަދު މަދު ކަމަށް ޖެންޑަ މިނިސްޓަރު އާއިޝަތު މުހައްމަދު ދީދީ މިރޭ ވިދާޅުވެއްޖެ އެވެ.\nކުޑަކުއްޖަކަށް އަނިޔާކޮށްގެން ޑޮކްޓަރަކު ހައްޔަރުކޮށްފި\nސްޕީޗް ތެރަޕީ ދިނުމުގެ ތެރޭގައި ހަ އަހަރުގެ ކުއްޖަކަށް އަނިޔާކުރި މައްސަލައެއްގައި ޑޮކްޓަރަކު މިއަދު ހައްޔަރުކޮށްފި އެވެ.\nMarch 09, 2020 7\nދޮންދަރިއާ ބެހުނު މީހާއަށް ކުރި ހުކުމަށް ތައުރީފް\nދޮންދަރިއަކާ ބެހިގެން ޖަލަށްލި މީހަކު މިނިވަން ކޮށްފައި ވަނިކޮށް، އޭނާ އަނެއްކާ ވެސް ޖަލަށްލާން ސުޕްރީމް ކޯޓުން މިއަދު ކުރި ހުކުމަށް، ޕްރޮސެކިއުޓާ ޖެނެރަލް (ޕީޖީ) ހުސައިން ޝަމީމް...


ވޯޓުލާން ރަޖިސްޓްރީ ކުރީ2މީހުން، ލިސްޓުގައި 366 ވޯޓު: މައްސަލަ...\nމަގޫދޫ އާއި ބިލެއްދޫ ފޮށީގައިވެސް ހުރީ އެއް އަދަދުތަކެއް\nބިލެއްދޫ ރައްޔިތުން ވޯޓުލާ ފޮއްޓަށް ރަޖިސްޓަރީ ކޮށްފައިވަނީ2މީހުން\nފ އަތޮޅު ކައުންސިލް ކަމަށް3ކެންޑިޑޭޓުން ވާދަކޮށްފައިވޭ\n13 އޭޕްރިލް 2021 | އަންގާރަ 22:54\n12 ނޮވެމްބަރު 2019 26ވަނަ ލާމަރުކަޒީ ކޮމެޓީގެ ތެރެއިން -- ޕޮޓޯ : ޔޫސުފް ސަފްވާން\nފ އަތޮޅު ކައުންސިލްގެ ރައީސް ކަމަށް ކުރިމަތިލާފައިވާ ކެންޑިޑޭޓުންނަށް ވޯޓު ދިނުމަށް ބެހެއްޓިފައިވާ ވޯޓު ފޮއްޓެއްގައި2މީހުން ވޯޓުލާން ރަޖިސްޓަރީ ކޮށްފައި އޮތް ނަމަވެސް، ވޯޓުލީ ލިސްޓުގައި 366 ވޯޓު ހިމެނޭ މައްސަލައެއް އިލެކްޝަންސް ކޮމިޝަނުން ބަލަން ފަށައިފިއެވެ.\nފ އަތޮޅު ކައުންސިލްގެ ރައީސް ކަމަށް3ކެންޑިޑޭޓުން ވާދަކޮށްފައިވެއެވެ. އެއީ ކެންޑިޑޭޓް ނަމްބަރު 1 އިބްރާޙިމް ނައީމް، ކެންޑިޑޭޓް ނަމްބަރު2މުޙައްމަދު ޝަހުރީދު އަދި ކެންޑިޑޭޓު ނަމްބަރު3އަލީ މުހައްމަދެވެ. ފ އަތޮޅު ކައުންސިލް ރައީސަކު ހޮވުމަށް އެއަތޮޅު މަގޫދޫގައި ބެހެއްޓިފައިވާ މަގޫދޫ ރައްޔިތުންގެ ފޮއްޓަށް 394 މީހުން ރަޖިސްޓަރީ ކޮށްފައިވާއިރު، ވޯޓު ލާފައިވަނީ އޭގެ ތެރެއިން 366 މީހުންނެވެ.\nލޯކަލް ކައުންސިލް އިންތިޚާބުގެ ވަގުތީ ނަތީޖާ ޝީޓު - އިލެކްޝަންސް ކޮމިޝަން\nފ މަގޫދޫގައި ބެހެއްޓިފައިވާ ބިލެއްދޫ ރައްޔިތުން ވޯޓުލާ ފޮއްޓަށް ރަޖިސްޓަރީ ކޮށްފައިވަނީ2މީހުންނެވެ. ނަމަވެސް އިލެކްޝަންސް ކޮމިޝަނުން ނަތީޖާ އާންމު ކޮށްފައިވާއިރު، މި ދެ ވޯޓު ފޮއްޓަށްވެސް ވޯޓުލީ އަދަދެއް ކަމަށް ބަޔާންކޮށްފައިވަނީ 366 އެވެ.\nއެކަމާ ގުޅޭގޮތުން ރާއްޖެއެމްވީއަށް މައުލޫމާތު ދެއްވަމުން އީސީގެ ރައީސް އަހުމަދު ޝަރީފް ވިދާޅުވީ،2މީހުން ވޯޓުލާން ރަޖިސްޓްރީ ކޮށްފައިވާ ވޯޓު ފޮށީގެ ނަތީޖާގެ ގޮތުގައި އަޕްލޯޑް ކުރެވިފައިވަނީ 394 މީހުން ރަޖިސްޓަރީ ކޮށްފައިވާ ވޯޓު ފޮށީގެ ނަތީޖާ ކަމަށެވެ. އެއީ އޮޅުމެއް ކަމަށާއި އެ މައްސަލަ ބައްލަވާނެކަމަށް ޝަރީފް ވިދާޅުވިއެވެ.\nއިލެކްޝަންސް ކޮމިޝަނުގެ ވަގުތީ ނަތީޖާ ދައްކާ ގޮތުން ފ އަތޮޅު ކައުންސިލް ރައީސް ކަމަށް ކުރިމަތިލައްވާފައިވާ3ކެނޑިޑޭޓުންގެ ތެރެއިން ކުރި ހޯއްދަވާފައިވަނީ ޕީޕީއެމްގެ ޓިކެޓުގައި ވާދަކުރެއްވި ކެނޑިޑޭޓު އަލީ މުޙައްމަދެވެ.\nމި މަހުގެ 10 ވަނަ ދުވަހު ބޭއްވި ލޯކަލް ކައުންސިލް އިންތިޚާބު ނިމި ވޯޓުތައް ގުނާފައިވާއިރު އިންތިޚާބުގެ ވަގުތީ ނަތީޖާތައް އީސީން ދަނީ އިއުލާނު ކުރަމުންނެވެ.\nލޯކަލް ކައުންސިލް އިންތިޙާބު 2021\n14 އޭޕްރިލް 2021 | ބުދަ 14:51\nއޮފިޝަލުންނަށް ފިޔަވަޅު އަޅަންޖެހޭނެ..\n14 އޭޕްރިލް 2021 | ބުދަ 13:06\nއީޞީސަ ރީފު އެހަދަނީދޮގު2މީހުއް ވޯޓުލާކަފޮތެއްނުބަހަޓާ\n14 އޭޕްރިލް 2021 | ބުދަ 08:31\nޢެހެންވީމާ އަޔަަސް އަންނާނީ2ވޯޓުގެ ތަފާތު. ތިއޮތީ ދެވޯޓު ނޭޅި އަނެއް ޝީޓުގައި އޮތް އަދަދުތައް ބޭއްވިފައި.\n14 އޭޕްރިލް 2021 | ބުދަ 00:15\nޙާދަ ބޮޑުވަރެއް، މިވަރަކަށް ބަޔަކު ފެއިލްވާނި، ބަލަ ލިސްޓަކީ އީސީން ހަދާ އެއްޗެކެ، ދެން ކީކޭ ތިކިޔަނި، މިވަރު ވީމަ އީސީ ޖެހޭނި އިސްތިއުފާދޭން.


Suzuki cup ge ran bootah vaadha kuraa list ge kuri khaibar amani ah\nސުޒުކީ ކަޕުގެ ރަންބޫޓަށް ވާދަކުރާ ލިސްޓުގެކުރި ހައިބަރު އަމާނީއަށް\nސާފް ސުޒުކީ ކަޕް ފުޓްބޯޅަ މުބާރާތުގެ ގްރޫޕް ސްޓޭޖް މިރޭ ނިމުނުއިރު މުބާރާތުގެ ރަންބޫޓަށް ވާދަކުރާ ލިސްޓުގެ ކުރި އަފްގާނިސްތާނުގެ ފޯވަޑް ހައިބަރު އަމާނީ ހޯދައިފި އެވެ.\nތިރީގައި މި ބަލާލަނީ އެންމެ ގިނަ ލަނޑު ޖެހި ފަސް ކުޅުންތެރިންނަށެވެ.\n1- ހައިބަރު އަމާނީ (އަފްގާނިސްތާން)\nޖަރުމަނަށް އުފަން ހައިބަރު އަމާނީ ވަނީ މިހާތަނަށް މުބާރާތުގައި ތިން ލަނޑު ޖަހައިފަ އެވެ. ޖަރުމަނުގެ ފަސް ވަނަ ޑިވިޝަނުގައި ކުޅެމުން އަންނަ 28 އަހަރުގެ ފޯވަޑް ލަނޑު ޖަހާފައިވަނީ ބޫޓާން ކޮޅަށް ދެ ލަނޑު އަދި ބަނގްލަދޭޝް ކޮޅަށް އެއް ގޯލެވެ. އަމާނީ އަކީ ގައުމީ ޓީމަށް މިހާތަނަށް ހަ މެޗު ކުޅެ ހަތަރު ގޯލު ޖަހާދީފައިވާ ކުޅުންތެރިއެކެވެ.\n2- މާސިހް ސައިގާނީ (އަފްގާނިސްތާން)\nމާސިހް ސައިގާނީ އަކީ ޖަރުމަނުގެ ހަތަރު ވަނަ ޑިވިޝަނުގައި ކުޅެމުން އަންނަ ކުޅުންތެރިއެކެވެ. މުބާރާތުގައި އަފްގާނިސްތާންގެ ފުރަތަަމަ ލަނޑު ބަނގްލަދޭޝް ކޮޅަށް ޖަހައިދިން ކުޅުންތެރިޔާ ވަނީ ބޫޓާން ކޮޅަށް ވެސް ލަނޑު ޖަހައިފަ އެވެ. އުމުރުން 29 އަހަރުގެ ކުޅުންތެރިޔާ އަކީ ޓީމުގެ ގިނަ ކުޅުންތެރިންނާ ހިލާފަށް އަފްގާނިސްތާނަށް އުފަން ކުޅުންތެރިއެކެވެ.\n3- ރޮބިން ސިންގް (އިންޑިޔާ)\nއިންޑިޔާގެ އުއްތަރަޕްރަދޭޝް އަށް އުފަން ރޮބިން ސިންގަކީ ގައުމީ ޓީމުގައި މިހާރު ހުރި އެންމެ އުއްމީދީ ފޯވަޑެވެ. އުމުރުން 25 އަހަރިގެ ކުޅުންތެރިޔާ އަކީ އިންޑިއަން ސުޕަ ލީގުގައި ކުޅޭ ދިއްލީ ޑައިނަމޯސްގެ ކުޅުންތެރިއެކެވެ. މުބާރާތުގައި އޭނާ ދެ ގޯލު ވެސް ޖެހީ ސްރީލަންކާ ކޮޅަށެވެ. އެ މެޗަށް ފަހު ޖެހިގެން އައި މެޗުގައި ނުކުޅެނީ ފަޔަށް ލިބިފައިވާ ހާނިއްކައަކަށް ފަރުވާ ހޯދުމަށެވެ. ސިއްލީ ޑައިނަމޯސް އަށް މި ސީޒަނުގައި 12 މެޗު ކުޅެދީ ހަތަރު ގޯލު ޖަހާދީފައިވާއިރު ސިންގް ވަނީ ގައުމީ ޓީމަށް ވެސް 24 މެޗުން ހަތަރު ގޯލު ޖަހާދީފަ އެވެ.\n4- ލަލިއާންޒުއާލާ ޗާންގްޓޭ (އިންޑިޔާ)\nއުމުރުން އެންމެ 18 އަހަރުގެ ލަލިއާންޒުއާލާ އަކީ ލިވަޕޫލްގެ ޔޫތު އެކަޑަމީން ތަމްރީނުވި ކުޅުންތެރިއެކެވެ. ސުޒުކީ ކަޕުގައި ޖެހި ފުރަތަމަ ލަނޑާއެކު އޭނާ ވެފައިވަނީ އިންޑިޔާގެ ގައުމީ ޓީމަށް ލަނޑު ޖަހައިދިން އެންމެ ޒުވާން ކުޅުންތެރިޔާ އަށެވެ. ބޮޑު ކުލަބަކަށް ކުޅެފައިނުވި ނަމަވެސް ގައުމީ ޓީމަށް އިންޑިޔާގެ ކޯޗު އޭނާ ނެގީ ހުނަރުވެރިކަން ފުރިހަމަކަމުންނެވެ. ލަލިއާންޒުއާލާ ވަނީ މުބާރާތުގައި ފަހުހާފުގައި ކުޅެން ނުކުމެ ނޭޕާލް ކޮޅަށް ދެ ލަނޑު ޖަަހައިފަ އެވެ. މިއީ އިންޑިޔާގެ 19 އަހަރުން ދަށުގެ ޓީމުގައި ވިދާލި ފޯވަޑް ގައުމީ ޓީމަށް ނެގުމުން ފާޑުކިޔަމުން އައި ފަރާތްތަކަށް އޭނާ ދީފައިވާ ވަރަށް ރަނގަޅު ރައްދެެވެ. ގައުމީ ޓީމަށް އޭނާ މިހާތަނަށް ކުޅުނީ އެންމެ ދެ މެޗެވެ. ޖަހާފައިވަނީ ވެސް ދެ ގޯލެވެ.\n5- އަލީ އަޝްފާގް (ދަގަނޑޭ)، ދިވެހިރާއްޖެ\nމުބާރާތުގައި މިހާތަނަށް ރާއްޖޭގެ ގައުމީ ކެޕްޓަން އަލީ އަޝްފާގް (ދަގަނޑޭ) ވަނީ ދެ ގޯލު ޖަހާފަ އެވެ. އޭނާގެ ފުރަތަމަ ލަނޑު ޖެހީ ފުރަތަމަ މެޗުގައި ބޫޓާން ކޮޅަށެވެ. ދެ ވަނަ ލަނޑު ލިބުނު ޕެނަލްޓީއަކުން ބަނގްލަދޭޝް ކޮޅަށެވެ. ދަގަނޑޭއަކީ މި މުބާރާތުގެ ތާރީހުގައި ވެސް އެންމެ ގިނަ ލަނޑުޖެހި ކުޅުންތެރިޔާ އެވެ. އޭނާ ވަނީ މިހާތަނަށް މި މުބާރާތުގައި 12 ލަނޑު ޖަހައިފަ އެވެ.\n6- ފައިސަލް ޝަޔޭޝޭ (އަފްގާނިސްތާން)\nއަފްގާނިސްތާނުގެ ކެޕްޓަން ފައިސަލް ޝަޔޭސް އަކީ މި މުބާރާތުގައި ދެ ގޯލު ޖަހާފައިވާ ކުޅުންތެރިއެކެވެ. އުމުރުން 24 އަހަރުގެ ކެޕްޓަން ގޯލު ޖަހާފައިވަނީ ބޫޓާން ކޮޅަށާއި ރާއްޖެއާ ދެކޮޅަށެވެ. އޭނާ އަކީ ތައިލެންޑް ލީގުގައި ކުޅޭ ކުޅުންތެރިއެކެވެ. ތައި ލީގުގައި މި ސީޒަނުގައި ހަތް ގޯލު ޖަހާފައިވާއިރު އޭނާ ވަނީ ގައުމީ ޓީމަށް 13 މެޗުން ހަތަރު ގޯލު ޖަހާދީފަ އެވެ.\n7- އޮމިދް ޕޮޕަލްޒާއީ (އަފްގާނިސްތާން)\nއޮމިދް ޕޮޕަލްޒާއީ އަކީ އަފްގާނިސްތާނަށް އުފަން ކުޅުންތެރިއެކެވެ. އުމުރުން 24 އަހަރުގެ ކުޅުންތެރިޔާ އަކީ އާއްމުކޮށް ފުރަތަމަ 11އިން ޖާގަ ލިބޭ ކުޅުންތެރިއެއްނޫނެވެ. އޭނާ މުބާރާތުގައި ޖެހި ދެ ލަނޑު ވެސް ޖެހީ ރާއްޖެއާ ދެކޮޅަށެވެ. ގައުމީ ޓީމަށް މިހާތަނަށް ހަތަރު މެޗު ކުޅެދީފައިވާ ޕޮޕަލްޒާއީ ކުޅެނީ ތައިލެންޑް ލީގުގަ އެވެ.


Gaumee inaamah nan hushahalhan furusathu hulhuvaalaifi\nމިއަހަރުގެ ގައުމީ އިނާމަށް ނަން ހުށަހެޅުމުގެ ފުރުސަތު ގައުމީ އިނާމާ ބެހޭ ކޮމިޓީން ހުޅުވާލައިފި އެވެ.\nގައުމީ އިނާމާބެހޭ ކޮމިޓީން މިއަދު ވަނީ އެ ފުރުސަތު ހުޅުވާލައި ގައުމީ އިނާމާބެހޭ ލިޔުން، ސަރުކާރުގެ ގެޒެޓުގައި ޝާއިއު ކޮށްފަ އެވެ.\nރައީސް އޮފީހުން ބުނީ، މި މަހު ހަތް ވަނަ ދުވަހު ބޭއްވި ވަޒީރުންގެ މަޖިލީހުގެ ޖަލްސާގައި މި އަހަރު ގައުމީ އިނާމާއި، މަތީ ދަރަޖަ ހޯދާ ފަރާތްތަކަށް ރައީސުލްޖުމްހޫރިއްޔާ ދެއްވާ ހާއްސަ އިނާމު ދެއްވުމާ ގުޅޭ ގޮތުން މަޝްވަރާކޮށް، މިއަހަރުގެ ގައުމީ އިނާމު ދިނުމަށް ނިންމާފައިވާ ކަމަށެވެ.\nރަައީސް އޮފީހުން ބުނި ގޮތުގައި ކުރީ އަހަރުތަކެކޭ އެއްގޮތަށް، މި އަހަރުވެސް ގައުމީ އިނާމަށް އެދޭ އަމިއްލަ ފަރާތްތަކުންނާއި، ގައުމީ އިނާމަށް އެހެން ފަރާތެއްގެ ނަން ހުށަހަޅުއްވަން ބޭނުންވާ ފަރާތްތަކުންނާއި، ކުންފުނި، ޖަމިއްޔާ ޖަމާއަތް ފަދަ ތަންތަނުން ސަރުކާރުގެ އިދާރާއެއް މެދުވެރިނުކޮށް، ނަން ހުށަހެޅޭ ގޮތަށް ހަމަޖައްސައިވެ އެވެ.\nއޭގެ އިތުރުން، ސަރުކާރުގެ އިދާރާތަކުންނާއި، މިނިވަން މުއައްސަސާތަކުން ވެސް ގައުމީ އިނާމަށް ނަން ހުށަހެޅުއްވޭ ގޮތަށް ހަމަޖައްސާފައިވާ ކަމަށް ރައީސް އޮފީހުން ބުންޏެވެ.\nގައުމީ އިނާމު މިއަހަރު ވެސް ދެން ނިންމާފައި ވަނީ، މައިގަނޑު 33 ދާއިރާއަކުންނެވެ. އެ ދާއިރާތަކާއި ދާއިރާތަކުގެ ރޮނގުތަކާ ގުޅޭގޮތުން ސަރުކާރުގެ މިނިސްޓްރީތަކާއި މުއައްސަސާތަކުގެ ހިޔާލު މި އަހަރުވެސް ވަނީ ހޯދާފަ އެވެ.\nއެހެން އަހަރުތަކެކޭ އެއްގޮތަށް، މި އަހަރުވެސް ގައުމީ އިނާމަށް އެދޭ އަމިއްލަ ފަރާތްތަކުންނާއި ގައުމީ އިނާމަށް އެހެން ފަރާތެއްގެ ނަން ހުށަހަޅުއްވަން ބޭނުންވާ ފަރާތްތަކާއި ކުންފުނި، ޖަމިއްޔާ ޖަމާއަތް ފަދަ ތަންތަނުން ސަރުކާރުގެ އިދާރާއެއް މެދުވެރިނުކޮށް ނަން ހުށަހެޅޭގޮތަށް ވަނީ ހަމަޖައްސަވާފަ އެވެ. އަދި ސަރުކާރުގެ އިދާރާތަކުންނާއި މިނިވަން މުއައްސަސާތަކުންވެސް ގައުމީ އިނާމަށް ނަން ހުށަހެޅުއްވޭ ގޮތަށްވަނީ ހަމަޖައްސާފަ އެވެ.\nރައީސް އޮފީހުން ބުނީ އިނާމަށް ނަން ހުށަހަޅާ ފޯމު ފޮނުވުމުގެ ސުންގަޑިއަކީ އަންނަ އޮގަސްޓު މަހުގެ 13 ވަނަ ދުވަހު މެންދުރުފަހު 2:00 އެވެ. އަދި މި ފޯމުތައް އޮގަސްޓު މަހުގެ4އިން ރަސްމީ ގަޑީގައި ބަލައިގަންނާނެ ކަމަށެވެ. އެ ފޯމު ރައީސް އޮފީހުންނާއި، އޮފީހުގެ ވެބްސައިޓުންވެސް ދޫކުރެ އެވެ.


އެމްޑީޕީއިން ގައުމީ ސިފައިންނާއި ފުލުހުންނަށް ދެރައެއް ނުދޭނޭ ކަމަށް ރައީސް ނަޝީދު ވިދާޅުވުން – Maldivian Democratic Party\nއެމްޑީޕީއިން ގައުމީ ސިފައިންނާއި ފުލުހުންނަށް ދެރައެއް ނުދޭނޭ ކަމަށް ރައީސް ނަޝީދު ވިދާޅުވުން\nތާރީޚް:9އޮގަސްޓް 2012 (ބުރާސްފަތި)\nދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ) އިން ގައުމީ ސިފައިންނާ ފުލުހުންނަށް ދެރައެއް ނުދޭނޭ ކަމަށާއި، އެހެން ނަމަވެސް ބާޣީ ސިފައިންނާއި ފުލުހުންނާ މެދު ފިޔަވަޅުއެޅެން ޖެހޭނޭ ކަމަށް އެމްޑީޕީގެ ރިޔާސީ ކެންޑިޑޭޓް ރައީސް މުޙަންމަދު ނަޝީދު ވިދާޅުވެއްޖެއެވެ.\nސިފައިންނާ ފުލުހުންގެ ތެރެއިން ބަޣާވާތުގައި ބައިވެރިވި ފަރާތްތައް ޔުނީފޯރމުގައި ހިންގާފައިވަނީ ވަރަށް ދަށު ދަރަޖައިގެ އަމަލެއް ކަމަށާއި، ފޮޓޯތަކާއި، ވީޑިއޯތަކުން ފުލުހުންނާއި ސިފައިން ފެބްރުއަރީ7ވަނަ ދުވަހު ދިވެހި ދައުލަތާއި، ރާއްޖޭގައި އުފެދުނު ފުރަތަމަ ޑިމޮކްރެޓިކް ސަރުކާރާއި ދެކޮޅަށް ހިންގާފައިވާ އަމަލުތަކުގެ ހެކިތައް ފާޅުކަން ބޮޑު ގޮތެއްގައި ފެންނަން ހުރިއިރު، އެފަދަ ނާތަހުޒީބު އަމަލެއް ކޮށްފައިވާ ފަރާތްތަކާއި މެދު ފިޔަވަޅު ނާޅައި ދޫކޮށްލުމަކީ ދިވެހި ދައުލަތަށް އިއާދަނުކުރެވޭ ފަދަ ގެއްލުމެއް ކުރިމަތިވެ، ރާއްޖޭގައި ޒަމާނުއްސުރެ އަށަގެންފައިވާ ބަޣާވާތުން ވެރިކަން ބަދަލުކުރުމުގެ ސަގާފަތް އަލުން ދިރުވުމަށް ދެވޭ ހިއްވަރެއް ކަމުގައި މި ޕާޓީން ތަކުރާރުކޮށް މިދަނީ ބުނަމުންނެވެ.\nއަދި، ސިފައިންނާ ފުލުހުންގެ ތެރެއިން ބަޣާވާތުގައި ބައިވެރިވެ ފުލުހުންނާއި ސިފައިންގެ ގަދަރުވެރި މުޥައްސަސާތަކުގެ އަގުވައްޓާލާފައިވަނީ މަދު އަދަދެއްގެ ބައެއް ކަން އެމްޑީޕީން ފާހަގަކޮށް، ބަޣާވާތުގެ ސަރުކާރުން ކުރަމުންދާ ޣައިރު ގާނޫނީ އަމުރުތަކަށް ކިޔަމަން ނުވާ އެތައް ހާސް ގައުމީ ސިފައިންނާއި، ފުލުހުން މިގައުމުގައި ތިބި ކަން މި ޕާޓީން އުފަލާއެކު ފާހަގަކުރަމެވެ. އަދި ހަމަ އެހެންމެ ގައުމީ ފުލުހުންނާއި ސިފައިން ދައްކަމުންދާ ހިއްވަރަށް އައްސަރި ބަހާއި ސާބަސް ރައްދުކޮށް، ގައުމީ ސިފައިންނާއި ފުލުހުންގެ އަގު ވަޒަންކޮށް، އެ ފަރާތްތަކަށް އެމްޑީޕީން ކުޑަނަމަވެސް ދެރައެއް ނުދޭނޭ ކަމުގެ ޔަގީންކަން މި ޕާޓީން އަރުވަމެވެ.


ސިއްޙީ ދާއިރާއަށް ބޮޑެތި ބަދަލުގެނުވާނެ3ޚިދުމަތެއް ފެށުމަށް ތައްޔާރުވެއްޖެ ސިއްޙީ ދާއިރާއަށް ބޮޑެތި ބަދަލުގެނުވާނެ3ޚިދުމަތެއް ފެށުމަށް ތައްޔާރުވެއްޖެ\nސިއްޙީ ދާއިރާއަށް ބޮޑެތި ބަދަލުގެނުވާނެ3ޚިދުމަތެއް ފެށުމަށް ތައްޔާރުވެއްޖެ\nހުޅުމާލޭ ޗައިލްޑް ޑިވެލޮޕްމަންޓް ސެންޓަރު / ފައިލް ފޮޓޯ: ހުޅުމާލޭ ހޮސްޕިޓަލް\nމާލެއިން ލިބެން ހުންނަ ސިއްޙީ ޚިދުމަތްތައް އަތޮޅު ތެރެއަށް ފުޅާކުރުމަކީ ސަރުކާރުގެ މުހިއްމު ސިޔާސަތެކެވެ. އަދި އިތުރު ޚިދުމަތްތައް ރާއްޖެއަށް ތަޢާރަފްކުރުމަކީވެސް ޚާއްސަ އިސްކަމެއްދީގެން ސަރުކާރުން ކުރިއަށްގެންދާ މަސައްކަތެކެވެ. އެގޮތުން އެކްސިޑެންޓުތަކާއި އެކިއެކި ބަލިތަކުގެ ސަބަބުން ހުޅު ބަދަލުކުރުމާއި ބައެއް ޙާލަތްތަކުގައި ގުނަވަން ބަދަލުކުރުންފަދަ ކަންކަމަކީ މީގެ ކުރިން ބޮޑު ޚަރަދުކޮށްދެން ރާއްޖެއިން ބޭރުން ކުރާކަމެކެވެ. މިހާރު ރާއްޖެއިން މިފަދަ ބައެއް ޕްރޮސީޖަރތައް ކުރިއަށްގެންދެއެވެ. އެހެންނަމަވެސް މިކަމަށް ޚާއްސަ ސެންޓަރެއް ނުހުރެއެވެ.\nކުޅުދުއްފުށި ހޮސްޕިޓަލް އަޕްގްރޭޑްކުރުމުގެ މަސައްކަތުގައި ހެލްތު މިނިސްޓްރީއާއި އައިޖީއެމްއެޗްގެ ޓީމު ހޮސްޕިޓަލަށްކުރި ޒިޔާރަތުގައި / ފޮޓޯ: ކޭއާރްއެޗް\nރާއްޖެއާއި އިންޑިއާ ސަރުކާރާއި ދެމެދުވެފައިވާ އެއްބަސްވުމެއްގެ ދަށުން ހުޅުމާލޭގައި މިކަމަށް ޚާއްސަ ޕްރޮސްތެޓިކްސް އަދި އޯތޮޓިކްސް މެނިފެކްޗަރކުރުމަށް ވޯކްޝޮޕެއް ޤާއިމުކުރުމަށް މިހާރުވަނީ ހަމަޖެހިފައެވެ. މިއެއްބަސްވުމުގެ ދަށުން އެތަނަށް ބޭނުންވާ މެޝިނަރީޒް އާއި އެހެނިހެން ވަޞީލަތްތައް ހޯދާ ވޯކްޝޮޕް ހިންގުމަށް ބޭނުންވާ މުވައްޒަފުން ތަމްރީންކުރުމަށްވަނީ ހަމަޖެހިފައެވެ. މިވޯކްޝޮޕް ޤާއިމުކުރުމަށް 1.99 މިލިއަން ރުފިޔާ ޚަރަދުކުރުމަށްވަނީ ހަމަޖެހިފައެވެ.\nރާއްޖޭގެ5ސަރަޙައްދެއް ޓަރޝިއަރީ ފެންވަރަށް ހޮސްޕިޓަލް ތަރައްޤީކުރުމަކީ ސަރުކާރުގެ ސިޔާސަތެކެވެ. މީގެ ދަށުން ތަރައްޤީކުރާ އެއްތަނަކީ ކުޅުދުއްފުށީ ހޮސްޕިޓަލެވެ. ޓާޝިއަރީ ފެންވަރަށް އެހޮސްޕިޓަލް ގެނައުމަށް އެފެންވަރުގެ ޚިދުމަތް ލިބޭތަނަކަށް ހެދުމުގެ މަސައްކަތް އަންނަނީ ކުރަމުންނެވެ. އެގޮތުން އެހޮސްޕިޓަލްގައި ސްޕީޗް ތެރަޕީ ޔުނިޓެއް ޤާއިމްކުރުމަށް މިހާރުވަނީ ނިންމާފައެވެ. މިމަޝްރޫޢުގެ ދަށުން އެންމެ ޒަމާނީ ސްޕީޗް ތެރަޕީ ޔުނިޓެއް ކުޅުދުއްފުށީ ހޮސްޕިޓަލްގައި ޤާއިމުކުރެވޭނެ ކަމަށް ސަރުކާރުން ވިދާޅުވެއެވެ. އެތަނުގައި ސައުންޑް ޕްރޫފް ސްޓޭޝަނަކާއެކު އޯޑިއޯ-މެޓްރީ ސެޓަޕެއް ޤާއިމްކޮށް، އެކަމަށް ބޭނުންވާ ކޮމްޕިއުޓަރ ސިސްޓަމްތައް ބެހެއްޓުމަށްވެސްވަނީ ހަމަޖެހިފައެވެ. މިއީ9ލައްކަ ރުފިޔާގެ މަޝްރޫއެކެވެ.\nރައީސުލްޖުމްހޫރިއްޔާ އޭއީއެޗްއަށް ކުރެއްވި ޒިޔާރަތުގެ ތެރެއިން / ފޮޓޯ:އޭއީއެޗް\nއިންޑިއާއާއެކު ވެވުނު އެއްބަސްވުމުގެ ދަށުން އައްޑޫ އިކުއެޓޯރިއަލް ހޮސްޕިޓަލްގައި މެންޓަލް ހެލްތު ސެންޓަރއެއް ޤާއިމުކުރުމަށްވެސް ވަނީ ހަމަޖެހިފައެވެ. މިއީ މާލެ ބޭރުން ނަފްސާނީ ބައްޔަށް ޚާއްސަ މަރުކަޒެއް އެހެން ސަރަޙައްދެއްގައި ޤާއިމުކުރާ ފުރަތަމަ ފަހަރެވެ. މިސެންޓަރު ޤާއިމުކުރުމަށް 665000 ރުފިޔާގެ އެހީ އިންޑިއާ ސަރުކާރުންވަނީ ދީފައެވެ. ރާއްޖޭގެ ހުރިހާ ސަރަޙައްދެއްގައި ނަފްސާނީ ބައްޔަށް ފަރުވާދެވޭނެ އިންތިޒާމު ހަމަޖައްސާ އާސަންދަ މެދުވެރިކޮށް ފަރުވާ ކުރިއަށްގެންދެވޭނެ ގޮތް ހެދުމަކީ ސަރުކާރުގެ މުހިއްމު ސިޔާސަތެކެވެ.\nރާއްޖޭގެ ސިއްޙީ ނިޒާމު ހަރުދަނާކުރުމަށް ދުނިޔޭގެ ސިއްޙަތު ޖަމިއްޔާއާއި އެހީދޭ ޤައުމުތަކާއި ޖަމިއްޔާތައް ގުޅިގެން ސަރުކާރުން އަންނަނީ މަސައްކަތް ކުރަމުންނެވެ. މިގޮތުން މާލެއާއި އަތޮޅުތެރޭގެ ސިއްޙީ ޚިދުމަތްތަކުގެ ފެންވަރު ރަނގަޅުކުރުމަށްޓަކާ ހޮސްޕިޓަލްތައް އަޕްގްރޭޑްކުރުމާއި ވަޞީލަތް ހަމަކުރުމުގެ މަސައްކަތްވެސް އަންނަނީ ކުރަމުންނެވެ.


Atholhu port thakah genna mudhaaerashehgai gudhan kuran laazimu kohfi\nކުޅުދުއްފުށީ އުތުރު ދާއިރާގެ މެމްބަރު ޔާސިރު އަބްދުލްލަތީފް---ފޮޓޯ:މަޖިލިސް\nއަތޮޅު ޕޯޓްތަކަށް ގެންނަ މުދާ އެ ރަށެއްގައި ގުދަން ކުރަން ލާޒިމް ކުރަން ފާސްކޮށްފި\nކުޅުދުއްފުއްޓާއި އައްޑޫގައި ގާއިމްކޮށްފައިވާ ޕޯޓުތަކަށް އެތެރެކުރާ މުދަލުން 50 ޕަސެންޓް ޑިއުޓީ މާފުކުރަން ބޭނުންވާނަމަ އެ މުދަލެއް އެ ޕޯޓް ހުންނަ ރަށުގައި ގުދަން ކުރަން ގާނޫނުން ލާޒިމް ކުރަން ހުށައެޅި އިސްލާހު މަޖިލީހުން ފާސްކޮށްފި އެވެ.\nސަރުކާރުގެ ފަރާތުން އެކްސްޕޯޓް އިމްޕޯޓް ގާނޫނަށް ގަމު ދާއިރާގެ މެމްބަރު މުހައްމަދު ވިސާމް ހުށަހަޅާފައިވާ އިސްލާހުތަށް ދިރާސާ ކުރުމަށް ފަހު މުޅި މަޖިލީހުގެ ކޮމިޓީއިން ނިންމާފައިވަނީ އައްޑޫ އަދި ކުޅުދުއްފުށީގައި ގާއިމް ކޮށްފައިވާ ޕޯޓުތަކަށް އެތެރެ ކުރާ ބައެއް މުދަލުގެ 50 ޕަސެންޓް ޑިއުޓީ ކަނޑާލާށެވެ. މިއަދު މަޖިލީހުން ފާސްކުރީ ސިނގިރެޓާއި އޫރުމަސް ފިޔަވައި އެހެން ހުރިހާ މުދަލެއް އެ ދެ ޕޯޓަށް އެތެރެކުރާ ނަމަ 50 ޕަސެންޓް ޑިއުޓީ ކަނޑާލާށެވެ.\n" މި ގާނޫނުގެ ދަށުން މާލެ ފިޔަަވައި އެހެން ސަރަހައްދުތަކަށް އެތެރެކުރެވޭ ތަކެތީގެ ތެރެއިން އިމްޕޯޓް ޑިއުޓީ މައާފުކޮށްދެވޭނީ އެ ދަރަހައްދީ ބަނދަރު ނިސްބަތްވާ ރަށުގައި ގުދަން ކުރެވޭ ނުވަތަ ސަރަހައްދީ ބަނދަރު ނިސްބަތްވާ ރަށުގެ ލޯކަލް ބަނދަރުން ބޭރުކުރެވޭ މުދަލަށެވެ" ކުޅުދުއްފުށީ އުތުރު ދާއިރާގެ މެމްބަރު ޔާސިރު އަބްދުލްލަތީފް ހުށަހަޅައި މައދު ފާސްކުރި އިސްލާހުގައި ބުނެފައިވެ އެވެ.\nނަމަވެސް އެގޮތަށް އެތެރެކުރެވޭ ތަކެތީގެ ތެރެއިން އިމްޕޯޓް ޑިއުޓީ މައާފުކޮށްދެނީ އެ ސަރަހައްދީ ބަނދަރެއް ނިސްބަތްވާ ރަށުގައި ގުދަންކުރެވޭ ނުވަތަ އެ ސަރަހައްދީ ބަނދަރު ނިސްބަތްވާ ރަށުގެ ލޯކަލް ބަނދަރުން ބޭރުކުރެވޭ ތަކެއްޗަށެވެ.\nއަދި މި އިސްލާހުގައިވާ ގޮތުން އިމްޕޯޓް ޑިއުޓީ މައާފުކޮށްދެވެނީ އެކަމަށް އެދި މޯލްޑިވްސް ކަސްޓަމްސް ސަރވިސްއަށް ހުށަހެޅުމުންނެވެ. އަދި އެ ތަކެޗައް އިމްޕޯޓް ޑިއުޓީ މައާފްކުރުމުގައި އަމަލުކުރާނެ އުސޫލު މި ގާނޫނުގެ ދަށުން ކަސްޓަމްސްއިން ހަދާ ގަވައިދުގައި ބަޔާންކުރަން ވާނެ ކަމުގަ އެވެ.\nމި އިސްލާހު ފާސްކުރަން ޖަލްސާގައި ބައިވެރިވި 58 މެމްބަރުން ވަނީ ވޯޓު ދެއްވައިފަ އެވެ.


Hijaazuge Qaafilaa 62 - One Online\nޙިޖާޒުގެ ޤާފިލާ 62\n(9 މެއި ގެ އަދަދާ ގުޅޭ)\nއާޒަރުމީދުޚުތު އެކަމަނާގެ މޫނުފުޅު އަނެއްފަރާތަށް އަނބުރައިލެއްވިއެވެ.\nމިވަގުތު އަޅުގަނޑު މިތާނގައި އުޅޭކަން ކަމަނާއަށް އެނގިވަޑައިގެންފައި އޮތީތޯއެވެ. އަނެއްކާ މައުބަދު އަޅުގަނޑާ ސަމާސާ ކުރެއްވީ ކަމުގައި ވެދާނެތޯއެވެ؟ އީރާނުގެ މަލަކާއެވެ. އަޅުގަނޑާ ދިމާޔަށް ބައްލަވަ ބައްލަވާށެވެ. އަޅުގަނޑަށް ޖަވާބު ދެއްވަބައްލަވާށެވެ!"\nއާޒަރުމީދުޚުތު ވިދާޅުވިއެވެ. "މަނިކުފާނު މިވަގުތު މިތާ އުޅުއްވާނެކަމާއި، އަޅުގަނޑު ފެނިވަޑައިގެންނެވުމުން ތިޔަހައި ކަންބޮޑުވެވަޑައިގަންނަވާނެކަން އެނގުނުނަމަކަ އަޅުގަނޑު މިތަނަށް އައުމުގެ ގޯހެއް ނެހެދީމުހެވެ."\nފަރަޚުޒާދު ނާކާމިޔާބުވެވަޑައިގެންފިކަން ޤަބޫލުކުރައްވާ ގޮތެއްގައި ވިދާޅުވިއެވެ.\n"އާޒަރެވެ! ކަމަނާ ގޯހެއް ނަހައްދަވަމުއެވެ. އަޅުގަނޑު ކަންބޮޑެއްވެސް ނުވަމެވެ."\n"އެކަމަކު މަނިކުފާނުގެ މޫނުފުޅު ހެކިދެނީ އަޅުގަނޑު ފެނިވަޑައިގަތުމުން މަނިކުފާނު އުފާފުޅެއް ނުވާކަމުގައެވެ."\n"ކަމަނާގެ ބެއްލެވުން އަޅުގަނޑުގެ ހިތުގެ އަޑިޔާ ހަމަޔަށް ފޯރާނެނަމައެވެ."\n"މަނިކުފާނުގެ ހިތްޕުޅުގެ ހާލުކޮޅު އަޅުގަނޑަށް އެނގޭނީ މާދަމާ މަނިކުފާނުގެ ނިންމެވުން ދަރުބާރުގައި އިޢުލާންކުރައްވާ ވަގުތުގައެވެ."\n"ދަރުބާރުގައި އޮންނާނީ އަޅުގަނޑުގެ ބުއްދީގެ އިމްތިހާނެކެވެ."\n"ފަހަރެއްގައި މަނިކުފާނުގެ ބުއްދިފުޅު މަނިކުފާނުގެ ހިތްޕުޅާ ބައިވެރިވެވަޑައިނުގެންފާނެތީ ބިރުފުޅުގެން ވަޑައިގަންނަވަނީތޯއެވެ؟"\n"ތިޔަހެންވެސް ވެދާނެއެވެ. އެކަމަކު .............."\nއާޒަރުމީދުޚުތު ފަރަޚުޒާދުގެ ވާހަކަފުޅު މެދުކަނޑުއްވައިލައްވައިފައި ވިދާޅުވިއެވެ. "އެކަމަކު މިހާރު މަނިކުފާނުގެ ހިތްޕުޅު ވަނީ އަޅުގަނޑާ އެކުގައެވެ."\n"ނޫނެކެވެ. މިވަގުތު އަޅުގަނޑަށް ބުނެވޭ އެއްޗެއްވެސް ބުނަން ބޭނުންވާ އެއްޗެއްވެސް އަޅުގަނޑަކަށެއް ނޭނގެއެވެ."\n"މަނިކުފާނު އަޅުގަނޑަކީ އީރާނުގެ މަލަކާއެވެ ވިދާޅުވެއްޖައީމުއެވެ. މާދަމާ މަނިކުފާނުގެ ބުއްދިފުޅު މަނިކުފާނުގެ މަގަށް ހުރަސްނާޅައިފިނަމަ އީރާނުގެ މަލަކާ އިންނަވާ ގަނޑުވަރުގެ ދޮރުކޮޅުތައް މަނިކުފާނަށްޓަކައި އަބަދުވެސް ހުންނާނީ ހުޅުވިފައެވެ. ދެން މަނިކުފާނު ވަޑައިގެން އަރާމުކުރައްވާށެވެ. އަޅުގަނޑަށް މާބޮޑަށް ލަސްވަނީއެވެ."\nއާޒަރުމީދުޚުތު ފަރަޚުޒާދުގެ ޖަވާބަކަށް އިންތިޒާރު ކުރެއްވުމެއްނެތި އެތެރެޔަށް ވަޑައިގަންނަވާން ފައްޓަވައިފިއެވެ. ފަރަޚުޒާދު ހިނދުކޮޅަކު މަޑުކޮށްލެއްވުމަށްފަހު ދުވެވަޑައިގެންފައި ވަޑައިގެން އާޒަރުމީދުޚުތުގެ މުލައްދަނޑިފުޅުގައި ހިއްޕަވައިފައި ވިދާޅުވިއެވެ. "އާޒަރު، މަޑުކުރައްވާށެވެ! ކަމަނާ ތިޔަ ވަޑައިގަންނަވަނީ ކޮންތަނަކަށްތޯއެވެ؟\n"މިއީ ކޮއިލުގެ އެތެރޭގެ ގަނޑުވަރުތަކަށް ދެވޭ މަގެވެ. ޝާހީ ޢާއިލާގެ މެމްބަރުން ފިޔަވައި އެހެންމީހަކަށް މިމަގުން އެތެރެޔަށް ފިޔަވަޅެއް އެޅުމުގެ ހުއްދައެއް ނޯންނާނެއެވެ. ދެން މަނިކުފާނު ވަޑައިގަންނަވާށެވެ. އަޅުގަނޑު އެބަ ބިރުގަނެއެވެ."\n"ނޫނެކެވެ. އަޅުގަނޑު ބިރުގަންނަނީ ހަމައެކަނި އަޅުގަނޑުގެ ދުޝްމިނުންގެ ޖާސޫސުން ދެކެއެވެ. އަޅުގަނޑުމެން ދެމީހުން މިތާނގައި ތިބިކަން އެބައިމީހުންނަށް އެނގިއްޖެނަމަ ޝާހުޕޫރަށާއި ޕޫރާންދުޚުތަށް ޚަބަރުދޭނެއެވެ. އޭރުން މިހުރިހާ ކަމެއް ގޯސްކޮށްލާނެއެވެ."\nފަރަޚުޒާދު އާޒަރުމީދުޚުތަށްވުރެ ބޮޑަށް އޭނާގެ އަމިއްލަފުޅު ނަފްސަށް ތަސައްލީ ދެއްވަން މަސައްކަތްޕުޅު ކުރައްވަމުން ވިދާޅުވިއެވެ. "އަޅުގަނޑާމެދު މީހަކު ޝައްކުކޮށްފިނަމަ އަޅުގަނޑަށް ބުނެވިދާނެއެވެ. އަޅުގަނޑު މިތަނަށް އައީ އަމިއްލަ އިޚްތިޔާރުގައެވެ. ކަމަނާއަށްވެސް އިއްތިފާޤުން މިތަނަށް ވަޑައިގެންނެވުނީއެވެ."\n"އެބޭފުޅުން މަނިކުފާނުގެ ވާހަކަފުޅަށް އިތުބާރު ކުރެއްވުމަކީ އެކަށީގެންވާ ކަމެކެވެ. އެކަމަކު އަޅުގަނޑަކަށް އިތުބާރެއް ނުކުރައްވާނެއެވެ."\nއާޒަރުމީދުޚުތު އޭނާގެ އަތްޕުޅު ވީއްލުވައިގެން ކުރިޔަށް ވަޑައިގެންފިއެވެ. އޭނާ ބަންދުކޮށްފައިހުރި ދޮރުގައި ތިންފަހަރަށް ޓަކިޖައްސަވައިފިއެވެ. ކުޑައިކޮށް ދޭތެރެ ލަސްކުރެއްވުމާއެކުގައެވެ. ދޮރުގައި ބޭރުން އަޅުވައިފައިހުރި ޗޭނު ނައްޓާ އަޑު އިވިއްޖެއެވެ. ހަމައެއާއެކު ދޮރުފަތުގެ ދެފަޅި އެއްފަހަރާ ހުޅުވިއްޖެއެވެ. އާޒަރުމީދުޚުތު އޮޅިގަނޑުން ބޭރަށް ފައިންޕުޅު އެޅުއްވުމާއެކު ފަހަތަށް ޖެހިވަޑައިގެންފިއެވެ. އޭނާ ބިރުފުޅުން ހުންނަވައި ފަރަޚުޒާދާ ދިމާޔަށް ބައްލަވާން ފައްޓަވައިފިއެވެ. ހަމައެއާއެކު ހަމަޖެހިވަޑައިގަންނަވާން މަސައްކަތްޕުޅު ކުރައްވަމުން ވިދާޅުވިއެވެ. "އެބޭފުޅުން ކުރިމަތީގައި އެބަތިއްބެވިއެވެ. މަނިކުފާނު އަނެއް މަގުން ބޭރަށް ނިކުމެވަޑައިގަންނަވާށެވެ." ނަމަވެސް ފަރަޚުޒާދު އެހުންނެވިތާނގައި ގުޑައިވެސް ނުލައްވައި ހުންނެވިއެވެ. އޭނާ ޖަވާބު ދެއްވިއެވެ. "އަޅުގަނޑު ދިރިހުއްޓައެއް ކަމަނާގެ އިސްތަށިފުޅުގެ އެންމެ އިސްތައްޓެއްވެސް ބޭކާރުކޮށެއް ނުލެވޭނެއެވެ."\nޝާހުޕޫރާއި ޕޫރާންދުޚުތު އެތެރެޔަށް ވެދެވަޑައިގެންފިއެވެ. އެބޭފުޅުންގެ އަރިހުގައި އައި ހަތިޔާރުއެޅި ސިފައިންގެ ހަތަރުމީހުން ދޮރުމަތީގައި ހުއްޓިއްޖެއެވެ. އެމީހުން ކަންބޮޑުވެފައި އިރުކޮޅެއްވަންދެން ފަރަޚުޒާދާއި އާޒަރުމީދުޚުތާ ދިމާޔަށް ބަލަންތިއްބެވެ. ޝާހްޕޫރު އަމުރުވެރި ރާގުގައި ވިދާޅުވިއެވެ. "އާޒަރު! ގަނޑުވަރަށް ވަޑައިގަންނަވާށެވެ!"\nއާޒަރުމީދުޚުތު ދެރަފުޅުވުމުގެ ބަދަލުގައި އިސްއުފުލައިލައްވައި ޝާހުޕޫރާ ދިމާޔަށް ބައްލަވައިލެއްވިއެވެ. އެއަށްފަހު ޕޫރާންދުޚުތާ މުޚާޠަބު ކުރައްވައި ވިދާޅުވިއެވެ. "މިތާނގައިވެސް ކަމަނާގެ ޖާސޫސުން އަޅުގަނޑުގެ ފަހަތުން ފާރަލާނެކަމެއް ނުދެނެހުރީމެވެ."\nޕޫރާންދުޚުތު ނުރުހުންވެވަޑައިގެން ވިދާޅުވިއެވެ. "އާޒަރެވެ! ލަދުފުޅުގެން ވަޑައެއް ނުގަންނަވަމުތޯއެވެ؟"\nޠަބަރިއްޔާ ކޯރު (ބަހީރާ ގަލީލީ) ---\nފަރަޚުޒާދު ޝާހުޕޫރާ މުޚާޠަބުކުރައްވައި ވިދާޅުވިއެވެ. އަޅުގަނޑު ދުޢާކޮށްލަން އައީއެވެ. މިވަގުތު އާތިޝްކަދާގައި އެހެންމީހަކު ހުންނާނެކަމަކަށް އެނގިފައެއް ނެތެވެ. އަޅުގަނޑު ފެނިވަޑައިގަތުމުން މީނާ ދުވެވަޑައިގަންނަވާން ފެއްޓެވުމުން އަޅުގަނޑުވެސް ޝައްކު ފިލުވުމަށްޓަކައި މީނާގެ ފަހަތްޕުޅުން ފަހައި އައީއެވެ."\n"މިހާރު މަނިކުފާނުގެ ޝައްކު ފިލައިފާނެއެވެ."\n"އާދޭހެވެ. މިހާރު އަޅުގަނޑަށްވެސް މިއީ އާޒަރުމީދުޚުތުކަން އެނގިއްޖެއެވެ."\nޝާހުޕޫރު ޕޫރާންދުޚުތާ މުޚާޠަބުކުރައްވައި ވިދާޅުވިއެވެ. "އާޒަރު ގޮވައިގެން ވަޑައިގަންނަވާށެވެ."\nއާޒަރުމީދުޚުތު ވިދާޅުވިއެވެ. "އަޅުގަނޑާ ބެހޭގޮތުން ވާހަކަފުޅެއް ދައްކަވާނަމަ އަޅުގަނޑު މިތާނގައި ހުންނާނަމެވެ."\nފަރަޚުޒާދު ވިދާޅުވިއެވެ. "ނޫނެކެވެ. ކަމަނާ ވަޑައިގަންނަވާށެވެ. އަޅުގަނޑުގެ ކުރިމަތީގައި އެއްވެސް މީހަކަށް ކަމަނާއާ ބެހޭގޮތުން އިހާނެތި ވާހަކައެއް ދެއްކުނަ ނުދިނުމުގެ ޒިންމާއާ އަޅުގަނޑު ހަވާލުވަމެވެ. ކަމަނާ ދުވެވަޑައިގެންނެވުމުގެ ކުރީން ކަމަނާގެ ނަންފުޅު ވިދާޅުވިނަމަކަ އަޅުގަނޑު ކަމަނާގެ ފަހަތްޕުޅަކުން ނައީމުހެވެ. އަޅުގަނޑަށް ކުރެވުނު ކުށަށް މާފުއެދެމެވެ."\n"އާޒަރު! ވަޑައިގަންނަވާށެވެ!" ޕޫރާންދުޚުތު ތަންކޮޅެއް މައިތިރި ރާގެއްގައި ވިދާޅުވިއެވެ. އާޒަރުމީދުޚުތުވެސް އިތުރު އެއްޗެކޭ ވިދާޅުނުވެ ޕޫރާންދުޚުތުގެ ފަހަތްޕުޅުން ނިކުމެވަޑައިގެންފިއެވެ. ޝާހުޕޫރު ހަތިޔާރުއެޅި ސިފައިންނާ ދިމާޔަށް ބައްލަވައިލައްވައިފައި އަތްޕުޅުން އިޝާރަތްކޮށްލެއްވުމުން އެމީހުންވެސް އެނބުރި ހިނގައްޖެއެވެ.\nޝާހޫޕޫރު އިރުކޮޅެއްވަންދެން ފަރަޚުޒާދާ ދިމާޔަށް ބައްލަވަން ހުންނެވިއެވެ. އިރުކޮޅަކުން އޭނާ ވިދާޅުވިއެވެ. "މަނިކުފާނަށް އެނގިވަޑައިގަންނަވާނެއެވެ. ގަނޑުވަރުތެރޭގައި އާޒަރުމީދުޚުތު ރައްކާތެރިކުރުމަކީ އަޅުގަނޑުގެ އެންމެ އިސް މަސްއޫލިއްޔަތެވެ. ޚާއްޞަކޮށް އެކަމަނާ ރަސްކަމުގެ އުމީދާރަކަށް ވެވަޑައިގެން އަޅުގަނޑާ ވާދަކުރައްވާން ފެއްޓެވި ހިސާބަކުން އަޅުގަނޑުގެ ޒިންމާވަނީ ވަކީން ބޮޑުވެފައެވެ. އޭނާއަށް ޙާދިޘާއަކާ ކުރިމަތިލައްވަން ޖެހިވަޑައިގެންފިނަމަ ދައުލަތުގެ ބޮޑުން އަޅުގަނޑަކަށް މާފެއް ނުކުރައްވާނެއެވެ. އޭނާ އިންނަވާ ގަނޑުވަރުގައި ވަޑައިގެން ނެތިގެން އަޅުގަނޑުމެން އޭނާ ހޯދާތާ ލައްކައިރު ވެއްޖެއެވެ."\n"މަނިކުފާނުގެ ބޮޑުބޭބޭފުޅުގެ ދަރިކަނބަލުންނާމެދު ތިޔަހައިބޮޑަށް ސަމާލުކަން ބަހައްޓަވާތީ އަޅުގަނޑު ވަރަށް އުފާވެއްޖެއެވެ. ޚާއްޞަކޮށް ތަޚުތު ހޯއްދަވަން އޭނާ މަނިކުފާނާ ވާދަކުރައްވާއިރުއެވެ."\nޝާހުޕޫރު ޖަވާބު ދެއްވިއެވެ. "އަޅުގަނޑުގެ ބޮޑުބޭބޭފުޅުގެ ދަރިކަނބަލުން ވަރަށް ރީތިފުޅެވެ. އެކަމަނާ ވަރަށް ބޮޑާފުޅެވެ. ޚުޝާމަދުކުރާ ނޯކަރުންނާއި ޚާދިމާއިން އޭނާގެ ހިތްޕުޅުގައި ރަނިކަނބަލަކަށް ވެވަޑައިގެންނެވުމުގެ ޝައުޤު އުފެއްދުމަކީ އަޅުގަނޑު ރުޅިއަންނާންޖެހޭ ކަމެއްނޫނެވެ. މިއީ ރަސްކަމުގެ ގަނޑުވަރުތެރޭގައި ވަރަށް އާއްމުކަމެކެވެ. ކޮންމެ ކަނީޒެއްގެވެސް ހިތުގައި ޝެހެޒާދީއަކަށްވުމުގެ ދަހިވެތިކަން އުފެދުމާއި ކޮންމެ ޝެހެޒާދީއެއްގެ ހިތްޕުޅުގައި މަލަކާއަކަށް ވެވަޑައިގަތުމުގެ ޝައުޤު އުފެދުމަކީ އައުކަމެއްނޫނެވެ. މަނިކުފާނަށް އޭނާއާ ވާހަކަ ދެއްކެވުމުގެ ފުރުޞަތު ލިބިވަޑައިނުގެންނެވީތީ އަޅުގަނޑު ހިތާމަކުރަމެވެ. އެހެންނޫންނަމަ އޭނާއަށް ހެޔޮވިސްނުންފުޅެއް ލިބިވަޑައިގެންނެވުމަކީވެސް ދުރުކަމެއް ނޫނެވެ."\nފަރަޚުޒާދު ކުޑައިރުކޮޅަކު ވިސްނައިވަޑައިގެންނެވުމަށްފަހު ވިދާޅުވިއެވެ. "މަނިކުފާނުގެ ބޮޑުބޭބޭފުޅުގެ ދަރިކަނބަލުންގެ އިސްތަށިފުޅުގައި އީރާނުގެ ތާޖު އަޅުވައިފިނަމަ އެކަމަނާ މަނިކުފާނާމެދު ބަހައްޓަވަނީ ކޮންކަހަލަ ސުލޫކެއްކަމެއް އަޅުގަނޑަކަށެއް ނޭނގެއެވެ. ނަމަވެސް މަނިކުފާނަށް ވެރިކަން ލިބިވަޑައިގެންފިނަމަ އެކަމަނާއަކީ ދުޝްމިނެއްކަމުގައި ނުބައްލަވާނެކަމުގައި އަޅުގަނޑުގެ ގާތުގައި ވަޢުދުވެވަޑައިގެންނެވުން އެދެމެވެ."\nޝާހުޕޫރު ޖަވާބު ދެއްވިއެވެ. "އަޅުގަނޑު އީރާނުގެ ވެރިޔަކަށް ވެއްޖެނަމަ އަޅުގަނޑުގެ އެންމެ އިސް އެދުމަކަށްވާނީ އާޒަރުމީދުޚުތަށް ފިރިކަލަކު ހޯދައިދިނުމެވެ. އެކަމަނާގެ ޤަދަރު ދެނެވަޑައިގެން އެކަމަނާގެ އަގުވަޒަންކުރައްވާނެ ފިރިކަލެކެވެ. ކިސްރާގެ ބޮޑުބޭބޭފުޅުގެ ދަރިކަނބަލުންގެ އިތުރަށް އީރާނުގެ އެންމެރީތި އަންހެންކުއްޖާގެ ޙައިޘިއްޔަތުން އެކަމަނާއަށް ލިބިވަޑައިގަތުން ޙައްޤު މަޤާމު ލިބިވަޑައިނުގެންނެވިކަން އިޙްސާސްވެވަޑައިގެންނެވިޔަ ނުދެއްވާނެފަދަ ފިރިކަލެކެވެ."\nފަރަޚުޒާދު އޭނާގެ ހިތްޕުޅުގެ ވިންދުގެ މައްޗަށް ބާރު ފޯރުއްވަވަމުން ވިދާޅުވިއެވެ. "މަނިކުފާނު ވަރަށް ދީލަތިފުޅެވެ. ދީލަތިފުޅުކަމަކީ ރަނގަޅު ރަސްކަލެއްގެ އެންމެ އިސް ޝަރުޠެވެ."


Gellun kudavaane gothah mashroothah hingeyne goi dhuniyeah kiyaidheveyne!\nގެއްލުން ކުޑަވާނެ ގޮތަށް މަޝްރޫއުތައް ހިންގާނެ ގޮތް ދުނިޔެއަށް ކިޔައިދެވޭނެ: ރައީސް ނަޝީދު\n01 ޑިސެމްބަރ 2020 - 11:10:07\nކާރިސާތަކުން ލިބޭ ގެއްލުން ކުޑަ ކުރެވޭނެ ފަދަ ގޮތަކަށް މަޝްރޫއުތައް ހިންގޭނެ ގޮތްތައް ރާއްޖެއިން ދުނިޔެއަށް ކިޔައިދެވޭނެ ކަމަށް މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nޗާޓަ އޮފް ދަ ކޯލިޝަން ފޯ ޑިޒާސްޓާ ރެޒިލިއަންޓް އިންފްރާސްޓްރަކްޗާ (ސީޑީއާރުއައި) ގައި ރާއްޖޭން ބައިވެރިވުމާމެދު، މަޖިލީހުގެ ރުހުން ހޯދުމަށް ރައީސް އިބްރާހިމް މުހައްމަދު ސޯލިހު މަޖިލީހަށް ފޮނުވާފައިވާ މައްސަލައާއި ގުޅޭގޮތުން ވާހަކަ ދައްކަވަމުން ރައީސް ނަޝީދު ވިދާޅުވީ، ރާއްޖެއިން މި މުއާހަދާގައި ބައިވެރިވުމުން ނުނިމޭކަމަށާއި، މި މުއާހަދާ ބަދަލުކުރުމަށްވެސް ރާއްޖެއިން މަސައްކަތްކުރަންޖެހޭ ކަމަށެވެ.\nއެ މުއާހަދާއާއި ގުޅޭގޮތުން ވާހަކަ ދައްކަވަމުން ރައީސް ނަޝީދު ވިދާޅުވީ އުމްރާނީ ތަރައްގީގެ މަޝްރޫއުތައް ވަކި ގޮތަކަށް ހިންގަންޖެހޭތީ މަޖިލީހުގެ ކްލައިމެޓް ޗޭންޖް ކޮމިޓީން އެކަމާގުޅޭ ރިޕޯޓްތައްވެސް ތައްޔާރުކޮށްފައިވާ ކަމަށެވެ. އަދި މޫސުމަށް އަންނަ ބަދަލުތަކަށް ރިއާޔަތްކޮށް، ކާރިސާތަކުން ލިބޭ ގެއްލުން ކުޑަ ކުރެވޭނެ ގޮތަށް މަޝްރޫއުތައް ހިންގޭނެ ގޮތްތައް ރާއްޖެއިން ދުނިޔެއަށް ކިޔައިދެވޭނެ ކަމަށް ވެސް ވިދާޅުވި އެވެ.\n"އަޅުގަނޑުމެން ހިއްކައިގެން މި ހިންގާ، އެހެން ބާވަތް ބާވަތުގެ މަސައްކަތްތައް ކުރީމަ ކިހިނެއްތޯ ވާނީ؟ އަދި މިހާރު އަޅުގަނޑުމެންގެ ގުދުރަތީ ވަސީލަތްތަކަށް ކޮންގޮތްތަކެއްތޯ، މިއީ މިއީ ރާއްޖޭގެ ފަރާތުން ދުނިޔެއަށް މިސާލު ދެއްކޭނެ ކަންކަން." ރައީސް ނަޝީދު ވިދާޅުވި އެވެ.\nމީގެ އިތުރުން ރައީސް ނަޝީދު ވިދާޅުވީ މުއާހަދާ ބަދަލުކުރުމަށްޓަކައި ކުރަންޖެހޭ މަސައްކަތް ރާއްޖެއިން ކުރަންޖެހޭނެ ކަަމަށެވެ.\nޗާޓަ އޮފް ދަ ކޯލިޝަން ފޯ ޑިޒާސްޓާ ރެޒިލިއަންޓް އިންފްރާސްޓްރަކްޗާ (ސީޑީއާރުއައި) ގެ މައިގަނޑު މަގުސަދަކީ، އުމްރާނީ ވަސީލަތްތަކަށް ކާރިސާތަކުން ލިބޭ ގެއްލުން ކުޑަ ކުރެވޭނެ ފަދަ ގޮތަކަށް އެ ވަސީލަތްތައް ތަރައްގީ ކުރުމާއި، މިހާރުވެސް ގާއިމްވެފައި ހުރި އެފަދަ ވަސީލަތްތައް އެގޮތަށް ބަދަލުކުރުމެވެ.\nރައީސް ނަޝީދުމަޖިލިސްމޫސުންމޫސުމަށް އަންނަ ބަދަލުތައް


Neydhemey Vakivumeh Haadhahaa Loabivey - 16 | Vaahaka\nމަރިޔަމް ހުސައިން December 9, 2017\t2 Comments\nViews: 8976\t93\nރަނގަޅަށް ރަށުތެރެއަލިވެސް ނުވަނީސް ލައިބާ ގޭމަގު ކުނިކަހަން ނިކުތެވެ. ޖައްވުގައި ހިފާފައިވާ ތެތްފިނީގެ އަސަރު އޭރުވެސް ފިލާނުދެއެވެ. ކޮވެއްޔާއި ކާޅުތައް އެސޮރުމެންގެ ގޮވެލިފަތި ގޮވަންފެށީ އަލިވިލިއްޖެކަން އަންގައިދިނުމުގެ ގޮތުންނެވެ. ގޭމަގު ކެހިކުނި ބާދީލީއަކަށް އަޅާއިގެން ލައިބާ ގެއަށްވަން އިރު އަދި ފާތުންމެންގޭ ދޮރެއް ނުހުޅުވައެވެ. ފާތުންނަށް ގޮވަންދާން ހިތަށް އަރާފައިވެސް ގޯތިތެރެ ކުނިކަހާލާފައޭ ދާނީ ހިތާ ލައިބާ އުޅުނީ އެކަމައިގެންނެވެ. '\n"ނަވީން...." ކުރިއަށް އެޅި ފިޔަވަޅާއި އެކު ލައިބާގެ މޫނުމަތިން ފެނުނީ ހިނިތުންވުމެވެ.\n"އަނެއްކާ މަގު އޮޅުނީތަ؟" ދަތްފިލާ ފެންނަވަރަށް ހިނިތުންވެ ހުރެ ލައިބާ އަހާލިއެވެ.\n"ނޫނޭ....މީ ހަމަ..." ނަވީން އިސްޖަހާލާފައި ބޯކަހާލިއެވެ. ލައިބާ ހިތަށް އަރާދާނެ އެއްޗަކުން އައި ބޭނުން ހާމަކުރަން ފަސްޖެހެވުނެވެ.\n" ކޮބާ މަންމަ.....ބުނީމެއްނު ގޭން ހުސްބިންކޮޅެއް ލިބިދާނޭ...." ކުއްލިއަކަށް ނަވީން މައުލޫ ބަދަލުކޮއްލިއެވެ.\n"މަންމަވީ ތެލިދޮންނަން ގޮސް..... " ގޯތިތެރެއަށް ނަވީން ނަޒަރު ހިންގާލިއެވެ. ގޭގެ އެންމެ ބިތްދަށު ބިތުގައި ފަނުނުން ހަދާފައިވާ ގެ ގިނަދުވަސްވުމުން ބޮލަށްވެއްޓެން ވަނީ ކައިރިވެފައެވެ. މެދު ގޯތީގައި ބޮޑުހުސްތަން އޮވެފައި އެއްޗެހި ބަހައްޓާފައިވާ ތަރުތީބުކަމާއި ސާފުތާހިރުކަމުން އެގޭގައި ދިރިއުޅެނީ ފިސާރި މުރާލިބައެއްކަން އެނގޭހާވެއެވެ.\n"ކޮންބައެއް މި ގޭގަ އުޅެނީ...." ނަވީންގެ ހިތް މަޑުފުއްކޮޅެއް ފަދައެވެ. ގަނޑުވަރެއްފަދަ ގެއެއްގައި ނަވީން އުޅޭއިރު ވާރޭ ހިޔާނުވާ ޖިފުޑިގަނޑުގަނޑުގައިވެސް މީހުން އުޅޭކަން ފުރަތަމަ ފަހަރަށް އަމިއްލަ ލޮލަށް ފެނުމުން ހިތުގައި ޖެހުނެވެ.\n"މަންމަޔާ އަހަރެން..... އިތުރު މީހަކު ނޫޅޭ...." ލައިބާ ހިނިތުންވެލިއެވެ. އެދެލޮލުން ނަވީނަށް ފެނުނީ ޝުކުރުވެރިވާކަމެވެ. ކޮންމެފަދަ ހާލެއްގައިވެސް ކެތްތެރިކަމެވެ.\n"އަހަރެން ދައުވަތެއް ދީނިއްޔާ ގަބޫލުކުރާނަންތަ؟" އިރުކޮޅަކު އެއްޗެއް ނުބުނެ ހުރެފައި ނަވީންގެ އަޑަށް ފުންހިޔާލެއްގައި ހުރި ލައިބާ ސިހުނެވެ.\n"ކީކޭ؟" ނަވީން ބުނި އެއްޗެއް ލައިބާއަށް ފަހުމެއް ނުވިއެވެ. ކުޑަކޮން ޖެހުލުންވެފައި ލައިބާ އެހެން ބުނެލީ ނަވީންގެ މޫނަށް ބަލަން ހުރެއެވެ.\n"އަހަރެން ދައުވަތެއް ދިނިއްޔާ ގަބޫލުކުރާނަންހޭ؟" ލައިގެން ހުރި ފަޓްލޫނުގެ ޖީބަށް އަތްޖަހާލަމުން ނަވީން އެސުވާލު ތަކުރާރުކޮއްލީ ލައިބާ ދޭނެ ޖަވާބަކަށް ކަންބޮޑުވެ ހުރެއެވެ. ލައިބާގެ ހަރަކާތްތައް ހުރީ ނަވީން ހީކުރި ގޮތަކަށް ނޫނެވެ. ނަވީން އެހެން ބުނުމުން ލައިބާ ޝަހާދަތް އިނގިލީގައި ދަތްއަޅާލީރު އޭނާގެ ނޭވާ ވަނީ އަވަސްވެފައެވެ. އަދި އަވަސްއަވަހަށް ބޯޖަހާލިއިރު މޫނުމަތިން ފެންނަނީ އުޖާލާކަމެވެ. އެކަމާ ރުހިގަބޫލުކަން އޭނާގެ ކޮންމެ ހަރަކާތަކުންވެސް ހެކިދެއެވެ.\nނިދިމޫނާއިގެން ގޭގެ ދޮރުހުޅުވަން ނިކުތް ފާތުންގެ މޫނުން ނިދިފިލައިގެން ދިޔައީ ލައިބާ އާއި ނަވީން އެއްކޮށް ފެނުމުންނެވެ. ފެންނަ މަންޒަރު ގަބޫލުނުކުރެވިގެން ދެފަހަރަކު ލޯވެސް އުނގުޅާލިއެވެ.\n"މިރޭ އަށްގަޑި ބަޔަށް އަހަރެން އުޅޭ ގެސްޓްހައުސްކައިރިއަށް .....އާދެވޭނެތަ؟" ލައިބާ އަވަސްއަވަހަށް ބޯޖަހާލިއެވެ. ނަވީން ލިބުނު ކާމިޔާބިގައި ހިތާހިތުން އުފާކުރަމުން އެނބުރި އައިކޮޅަށް ހިނގައިގަތެވެ. ލައިބާވެސް ނަވީން ދިއުމުން ހިނގައިގަތީ ކުނިކަހާށެވެ.\n" ޕޮއް....." ފާތުންގެ އަޑަށް ލައިބާ ސިހުނެވެ. ގަން ބިރެއްގެ ބޮޑުކަމުން މޭގައި އަތްޖައްސާލެވުނެވެ. ފާތުން އައިސްވަން ކަމެއް ލައިބާ ނުދެނަ ހުއްޓެވެ.\n"ބިރު ގަނެއްޖޭ....." ތުންކޮޅު ދަމާލަމުން ޅަވެލާފައި ލައިބާ ބުނެލިއެވެ.\n"އަނެއްކަ ރޭ އެސޮރު ނިދަން ބޭއްވީ މިގޭގަތަ....؟" ޖޯލީގައި އިށިއިންނަމުން ފާތުން ބެލީ އެކުވެރިޔާ އާ ދިމާކޮއްލެވޭތޯއެވެ.\n"ކިހިނެތްވީ .....؟" ދެލޯބޮޑުކޮއްލަމުން ލައިބާ އަހާލިއެވެ.\n"ކަމެއްނުވޭ...މާމައިރަކާ މިގޭ ދޮށުން ފެނުނީމަ....."\n" އަނެއްކާ މަގު އޮޅުގެން ދާން ނޭގުނީތަ؟" ލާނެތް ގޮތަކަށް ފާތުން ބުނެލިއެވެ. ލައިބާވެސް ފާތުން އާ ބައިވެރިވުމުގެ ގޮތުން އައިސް ފާތުން އިށިއިނދެއިން ޖޯލީގެ ކުރިމަތީ ހުއްޓުނެވެ.\n"ހިހިހި....ނޫނޭ....އެނގޭތަ ނަވީން އައީ ...." ރަހުމަތްތެރިޔާ އާއި އެންމެ ކައިރީގައި އިން ޖޯލީގައި ލައިބާ އިށިއިނެވެ. ލައިބާގެ އަޑުގައިވާ ފޯރިން އޭނާ އުފާވެފައިވާ މިންވަރު އެނގެއެވެ.\n"މިރޭ އަށްގަޑި ބަޔަށް ގެސްޓްހައުސް ކައިރިއަށް އައިސްދޭށޯ...ނަވީން ބުނީ..." ފާތުންގެ އަތުގައި ހިފާލަމުން ލައިބާ ބުނެލިއެވެ.\n"ނާހަމަ ތެދެއް.....ތީ ހެޔޮ ފާލެއްކަމަށް ބަލާ...." ފާތުންވެސް ލައިބާގެ އުފަލުގައި ބައިވެރިވިއެވެ. ފާތުން އަބަދުވެސް ލައިބާއަށް ރަނގަޅު ގޮތް ވުމަށް އެދެއެވެ. ފާތުންގެ މޫނުމަތިންވެސް ފެނުނީ އުފާވެރިކަމެވެ.\n"ފާތުން އަތުގަ ނެތްތަ ރީތި ހެދުމެއް...." ނިކަން ކަންތައް ބޮޑުވެފައި ލައިބާ އަހާލިއެވެ.\n"ނޫނޭ ރީތި ހެދުން ހުންނާނެ ލައިބާއަށް ވަގުތުވީމަ އާދޭ އިނގޭ...." ފާތުން ގެއަށް ދާން ތެދުވެތެވެ. ހެނދުނު ގަޑިކަމުން މަޑުކުރެވެން ނެތިގެންނެވެ.\nހެނދުނުގެ ނާސްތާ ތައްޔާރުކުރަން އާދިލާ އުޅުނުއިރު ފެންނަ ހިސާބުގައި ނަސީރު އިނެވެ. ޓީވީން ކުރީގެ ހިންދީލަވަތަކެއް ބަލާށެވެ. ކުރިމަތީގައި ހުރި މޭޒުމަތީގައި އާވިއަރައަރާ ހުރި ކޮފީޖޯޑެއް ހުއްޓެވެ. އިރުއިރުކޮޅާ ނަސީރު އަތުކުރި ގަޑިއަށް ބަލާލައެވެ. އޭނާ އެ އިންތިޒާރުކުރަނީ އޭނާގެ ބޭބެ ނިޒާރަށެވެ. ކޮންމެ ހުކުރުދުވަހެއްގެ ހެނދުނު އެއީ ދެބެން މާލެތެރޭ ބުރުޖަހާލަން ތާވަލުކޮއްފަވާ ދުވަހެވެ. އެދުވަހަށް ނަސީރުކުރަނީ ދިގު އިންތިޒާރެކެވެ. އިންތިހާއަށް ބޭރަށް ނިކުންނަން ބޭނުންވެފައިވާ މީހަކަށް ހަފްތާއެއްވަނީވެސް އެހާ ލަހުންހެން ހީވާކަހަލައެވެ.\n" އާދިލާ އަޅެ މަގޭ ފޯނުގެނެސްދީބަލަ...ބޭބެ ހާދަ ލަސްވެއްޖޭ މިއަދު...." ނަސީރުގެ އަޑަށް މަސައްކަތުގައި އުޅެފައި އާދިލާ ބަލާލީ ފާރުގައި ހަރުކޮއްފައިވާ ގަޑިއަށެވެ. އަންނާނެ ކަމަށް ނިޒާރު ބުނެފައިވާ ގަޑިއަށް ވުރެން އިތުރަށް ހިނގީ އަދި އެންމެ ދިހަ މިނެއްޓެވެ. އާދިލާއަށް ވެސް ނަސީރު ބޭރަށް ނިކުންނަން ބޭނުންވެފައި އިންނަވަރު އިޙްސާސްކުރެވުނެވެ. އާދިލާގެ ދެލޯ ފެންކަޅިވިއެވެ. އެއީ އޭނާއަށްވެސް ފިރިމީހާގެ އުފަލާއި ހިތްހަމަޖެހުމަށްޓަކާ ކޮއްދެވޭވަރު ކަމެކެވެ. މިވީ ދުވަސްތަކުގައި އެކަން އޭނާ ކޮއްދީފައެއް ނުވެއެވެ. ގަޑިންގަޑިއަށް ފިރިމީހާއަށް ކާންދީ އެއްޗެހި ދޮވެ އިސްތިރިކޮއްދިނުމުން އޭނާ އިންނާނީ ހިތްހަމަޖެހިފައޭ ހީވިޔަސް ފޮރޮޅުލީ ގޮނޑިއެއްގައި އިންނަން ޖެހުމުން ވާނެ ދެރަ އާދިލާއަށް އިޙްސާސްކުރެވުނެވެ.\n"އައްފާން އަދިވެސް ނާންނަނީތަ؟" ފޯނު ހިފައިގެން އައި އާދިލާއަށް ބަލާވެސް ނުލާ ނަސީރު އަހާލިއެވެ.\n"އާން ހިޔެއް ނުވޭ އެހާ އަވަހަށް އައިސްދާނެހެންނެއް...." އާދިލާ ވަރަށް ހަމަޖެހިލާފައި އެހެން ބުނުމުން ނަސީރަށް ބަލާލެވުނެވެ. ނަސީރު ހީކޮއްގެން ހުރީ އައްފާން ދިޔައީ ރިސޯޓަކަށް ނޫނީ މާލެކައިރީ އާންމުކޮން ދަތުރު ގޮސް އުޅޭ ކޮންމެވެސް ރަށަކަށް ކަމަށެވެ.\n"ރިސޯޓަކަށް ނޫންތަ ދިޔައީ...." ކޮފީ ޖޯޑު ނަގަމުން ނަސީރު އެހެން އަހާލިއިރު އެއަޑުގައިވީ ހައިރާންކަމެވެ.\n"އަފޫ ނުބުނޭތަ؟ ރިސޯޓަކަށް ނޫނޭ ދިޔައީ ހާދާލަށް ދިޔައީ...." ބޯން ތުންފަތުގައި ޖައްސަ ޖައްސައިން ކޮފީ ޖޯޑު އަތުން ދޫވީ ލިބުނު ސިހުމުގައެވެ. ޖޯޑު ވެއްޓި ތަޅާއިގެންގޮސް ގަޔަށް ކޮފީ އެޅުނެވެ. ނަސީރުގެ މޫނުމަތިން ފެނުނީ ބިރުވެރިކަމެވެ. އާދިލާވެސް ބަދިގެއަށް ދާން އުޅެފައި މަޑުޖެހުނީ ޖޯޑު ތެޅުނު އަޑުފަށަށެވެ.\n"ކިހިނެތް ތިހެދީ....ހިނގާ ސާފުކޮއްލަން ...." ކަންދިމާކުރި ގޮތުން އެވަގުތަކީ ނިޒާރު އައިސް ގެއަށް ވަންވަގުތެވެ. ނަސީރުގެ އަންނައުނު ބަދަލުކުރުމުގައި ނިޒާރު އުޅުނު އިރު ޓައިލްސްމަތި ސާފުކުރަން އުޅުނީ އާދިލާއެވެ.\nގޭގައި އުޅޭ ވަގުތު ތަކުގައި މާޙިލް ބެލްކަނީގައި ވަގުތު ހޭދަކުރާކަން ސަޖާއަށް ފާހަގަ ކުރެވުނެވެ. ސަޖާ ހީކުރީ އެތަނުގައި ގަސްމުށިތައް ބެހެއްޓުމުން އެތަން ހިތްފަސޭހަކަމުން ކަމުގައެވެ. ކޮފީ ބޯންވެސް ލެޕްޓޮޕް ހިފައިގެންވެސް މާހިލް ގިނަ ވަގުތު ހޭދަކުރަނީ ބެލްކަނީގައެވެ. އެހެނަސް ހަޤީގަތް އޮތީ ސަޖާއަށް ވަންހަނާވެފައެވެ. އޯކިޑްގަސްތައް ކައިރީ މާޙިލް އަންނަނީ އޭނާގެ މާޒީ ހަނދާން ކޮއްލާށެވެ. އެފޮނިފޮނި ދުވަސްތައް ހިތަށް ގެނަޔަސް މާހިލްގެ ހިއްސުތަކުގައި ހުޅުހިފައިގެން ދާހާވެއެވެ. އެލޯބި ދާއިމަށް ލިބުމަށް އޭނާޣެ ހިތްއެދެއެވެ. އެހެނަސް ވާން ނެތްކަމަކަށް އުއްމީދުކޮށްކޮށް އޭނާ ވަރުބަލިވެއްޖެއެވެ.\nހުދު އޯކިޑް ގަސްމުށިގަނޑު މޭޒުމައްޗަށް ނަގައިގެން މާޙިލް އިނީ ލެޕުން އޮފީހުގެ މަސައްކަތެއް ނިންމާށެވެ. ނަވީން ނެތުމުން މާހިލްކުރާ މަސައްކަތް ދެގުނައެވެ. ބަންދު ދުވަހުވެސް ނިދަން އޮތުމުގެ ބަދަލުގައި މާހިލް ބޭނުންވީ މަސައްކަތް ކުރާށެވެ.\n"އޭ މިތާދޯ....." އާވިއަރައަރާ ހުރި ކޮފީމަގް މޭޒުމަތީ ބަހައްޓަމުން ސަޖާ ބުނެލިއެވެ. އަދި ފުރަގަހުން މާހިލް ގައިގާ ބައްދާލިއެވެ.\n"ހިނގާ މޫދަށް ދާން ...." ސަޖާ މޫދު އެރިލަން ބޭނުން ވެފައި ހުރިވަރުން މާހިލްގެ ކިބައިން އެދުނެވެ.\n"ހާދަ މަސައްކަތެއް އެބަހުއްޓޭ....." ސަޖާގެ މޫނަށް ބަލާލަމުން މާޙިލް އުޒުރުވެރިވިއެވެ. ސަޖާ މޫނުގެ ކުލަވަރު ބަދަލުވިތަން ފެނިފައި މާހިލް ހީލިއެވެ.\n" އެހެން ދުވަހަކުން ދޯ ދާނީ...." ސަޖާ ދެރަވެލާފައި ބޯޖަހާލިއެވެ. ފިރިމީހާގެ ކޮންމެ ނިންމުމަކަށް ފުރިހަމައަށް ކިޔަމަންވުމުގެ ނަމޫނާއަކަށް ފުދޭހާވެއެވެ.\n"ކީއްވެ ކޮންމެ ދުވަހަކު ވައިޓް ޕޮޓްނަގަނީ....."މޭޒުމަތީގައި ހުރި ގަސްމުށިގަނޑަށް އިޝާރާތްކޮށް ސަޖާއަހާލިއެވެ.\n"ކިހާ ލޯބި....ކިހާ ހިތްގައިމު.....ލޯބީގެވެސް އިންތިހާ މިފަދަ ލޯތްބެއް ނުލިބޭނެ ....." މާހިލްގެ އަނގައިން ތައުރީފުގެ ބަސްތައް ނިކުތްއިރު އެބަސްތައް އޭނާ އަމާޒުކުރީ ކުރީގެ ލޯބިވެރިޔާއަށެވެ. ގަހުގައި ފޮޅިފައިވާ ރީތި މާތަކަކަށް ނޫނެވެ.\n"ވާވާވާ....އަނެއްކާ ލަވައެއް ނުކިޔާތި .....އަހަރެން ފެއިންޓްވެދާނެ...." ސަޖާ ހެމުން ހެމުން ކޮޓަރިން ނިކުތެވެ. މާހިލަށް މާޒީގެ ހިޔަނި އެޅިފައިވާ މިންވަރު އޭނާއަށް ކުޑަކޮންވެސް އިޙްސާސް ނުކުރެވެއެވެ. އެހެންނަމަ ހިނިތުން މޫނަކާއިގެން ސަޖާ ހުންނާނީ ކޮންފަދަޔަކުން ހެއްޔެވެ؟\nރޭގަނޑުގެ އަނދިރިކަން ދުނިޔެ މައްޗަށް ދިޔައީ އަތްގަދަކުރަމުންނެވެ. ސާދަވިލޭރޭގެ ހަނދުމެދު އުޑުގައި ރަނިކަން ކުރަމުންދަނީ ބަލާމީހެއްގެ ހިތް ލަނބުވާލާފަދައިންނެވެ. މަޢުރިބްނަމާދު ކުރަން ކޮޓަރިއަށް ވަންނަ ގޮތަށް ބަޝީރާ ކޮޓަރިން ނިކުންނާނީ ޢިޝާ ނަމާދުވެސް ކޮއްގެންނެވެ. ފާތުންގެ އެހީގައި ލައިބާ ރީތިވާންހުރީ ފެންޑާތެރޭގައި ހުރި ލޯގަނޑެއް ކައިރީގައެވެ. ފާތުން އައީ އޭނާ އަތުގައި ހުރި ރީތިވާ އެއްޗެހި ހިފައިގެން ލައިބާ ރީތި ކުރާށެވެ. ލައިބާ ލީވެސް ފާތުންގެ ހެދުމެކެވެ. ފާތުންގެ ބޭބެ ކައިވެނި ހަފްލާއަށް ފާތުން ލީ ކަޅުރަތްކުލައިގެ އެހެދުން ލައިބާއަށް އޭރުވެސް ރީތިވެގެން އުޅުނެވެ. ލައިބާ ގަޔަށް އެހެދުން ރީތިކަމުން ހީވަނީ އެއީ އޭނާ ގަޔަށް ކަނޑާ،ފަހާ ފައިވާ ހެދުމެއް ހެންނެވެ. އެހާވެސް ފުރިހަމައެވެ.\n"ހިނގާ މޭކަޕްކޮށްލަން....އަހަރެން މިއައީ މޭކަޕްސެޓްވެސް ހިފައިގެން...." ލައިބާ އިސްތަށިގަނޑު ރީތިގޮތަކަށް ހަދާލާފައި ފާތުން ބުނެލިއެވެ.\n"ނޫނޭ ތިކަހަލަ އެއްޗެހި އަހަރެންނާ ނުލާހިކު ބީރަށްޓެހި....ނުކެރޭނެ...." ހަޔާތުގައި ދުވަހަކުވެސް ނުކުރާކަމެއް ކުރަން ލައިބާ ޖެހިލުންވިއެވެ. އެބޭނުންކޮށްގެން އެހެން ބައެއްގެ މަލާމާތާއި ފުރަށްސާރަ ލިބިދާނޭ ލައިބާއަށް ހީވަނީއެވެ. ލައިބާ ދެކޭ ގޮތުގައި އެފަދަ އެއްޗެހި އޭނާ ކަހަލަ ފަގީރަކަށް އެކަށީގެންވާ އެއްޗެއްސެއް ނޫނެވެ.\n"ގަޑިއަށްދާން ވާނެ....ހިނގާ އަހަރެން ދާނަން ވަކިހިސާބަކަށް....." ލައިބާ މަގުމައްޗަށް ނިކުތީ ފާތުންގެ އަތުގައި ހިފައިގެން ހުރެއެވެ. ލައިބާ ހުރީ މަގަށް ނިކުންނަންވެސް ޖެހިލުންވެފައެވެ. ލައިގެން ހުރި ހެދުންވެސް ފެންވަރުގެ ގޮތުން ލައިބާ އާ އެކަށީގެން ނުވާކަމުގެ އިހްސާސް އޭނާއަށް ކުރެވެނީއެވެ. އަނެއްކޮޅުން ނަވީން އޭނާއަށް މިދިން ދައުވަތަކީ ކޮންކަހަލަ ދައުވަތެއްކަން ނޭގިގެން އޭނާގެ ހިތްވެސް ހީވަނީ މޭފަޅާ ނިކުމެދާނެހެންނެވެ.\nތެޅިތެޅި އޮތް ހިތަކާއި އެކު ގެސްޓްހައުސް ކައިރިއަށް ދިޔައިރު ލައިބާގެ އިންތިޒާރުގައި ނަވީން ހުއްޓެވެ. ނަވީންވެސް ހުރީ ނިކަން ނަލަހެދިގެންނެވެ. ކަޅު ޖީންސަކާއި މަޑުނޫ ގަމީހުގައި އަންހެންކުދިން ހިތްތައް ލެނބޭހާ ނަލައެވެ. ލައިބާ ފެނުމުން ހިނިތުން ވެލާފައި އަތުކުރިގަޑިއަށް ބަލާލިއެވެ.\n"އަދި އަށްގަޑި ވިހި ....ހިނގާ..."\n" އެހިސާބަށް ދެވެން ވާއިރަށް އަށްގަޑި ބައިވާނެ....." ނަވީން އާ އެއްހަމައެއްގައި ހުރެ ލައިބާވެސް ހިނގައިގަތެވެ. ނަވީން މިސްރާބުޖެހީ އެދިމާލުގައި ހުންނަ ޖޯލިފަތިތަކާ ދިމާލަށެވެ. ޖޯލިފަތިތަކާ ހަމައަށްދެވެންދެން ދެމީހުންގެ މެދުގައި އޮތީ ހިމޭންކަމެވެ. އެހިސާބަށް ދެވުމުން ލައިބާ ހުއްޓުނެވެ. ލައިބާ ހީކުރީ ނަވީންގެ މަންޒިލަކީ އެއީކަމަށެވެ. އެހެނަސް ނަވީން އަތުގެ އިޝާރާތުން އެދުނީ އޭނާގެ ފަހަތުން އައުމަށެވެ. ނަވީންގެ ފަހަތުން ލައިބާއަށް ދެވުނީ ވަކި ހިސާބަކަށެވެ.ލައިބާއަށް ހުރިފިޔަވަޅު މަތީ ހުއްޓެވުނެވެ. ދެލޮލަށް ފެންނަމުންދާ މަންޒަރު ގަބޫލުނުކުރެވިގެންނެވެ.\nރާޅުޖަހާފަށުގައި ހުދުފޮތިގަނޑެއް އަޅާފައިވާ މޭޒެއް ބަހައްޓާފައި ހުރިއިރު މޭޒުގެ ދެފަރާތުގައި ހުދުކުލައިގެ ދެގޮނޑި ހުއްޓެވެ. މޭޒުމަތީގައި ދިއްލާފައިވާ ފާނޫޒްބައްތިއެއް ހުއްޓެވެ. ރަތްފިނިފެންމާ ފިޔަތަކުން ފުރާލާފައިވާ މޭޒުމަތީގައި ދެތަށި ބިރިއާންޏާއި ކޯކްފުޅިއެއް ހުއްޓެވެ. އަދި ކޯކްއަޅަން ދެތައްޓާއި އުލާ ސަމުސަލުގެ އިތުރުން ފެންފުޅިއެއް ހުއްޓެވެ. އައްފާން އެކަން އިންތިޒާމްކޮއްފާވަނީ ވަރަށްވެސް ފުރިހަމައަށެވެ. ނަވީންގެ ޝުކުރުން ފުރުނެވެ.\nބަސްހުއްޓިފައިވާ ލައިބާގެ މޫނަށް ބަލަންހުރެފައި ނަވީން ލައިބާއާ ދިމާއަށް ހިނގައިގަތެވެ. އައްފާން ބުނެފައިވާ ގޮތަށް ހުރިހާ ކަމެއް ކުރެވޭތޯ ނަވީން ވަރަށް މަސައްކަތްކުރަން އެބަޖެހެއެވެ. ލައިބާ ކުރިމައްޗަށް ނަވީން ހުއްޓި ލައިބާގެ އަތުގައި ހިފާލިއިރު ނަވީންގެ އަތް ތުރުތުރު އަޅައެވެ. ނަވީން ލައިބާގެ އަތުގައި ހިފުމުން ލައިބާއަށް ލިބުނީ ބަޔާންނުކުރެވޭފަދަ އުފަލެކެވެ. އަތުގައި ހިފައިގެން މޭޒުކައިރިއަށް ގެންދިޔައިރު ލައިބާއަށް އުޅެވުނީ ހުވަފެނީ ދުނިޔެއެއްގައެވެ. ގޮނޑިދަމާލުމުން ރާނީއެއް ފަދައިން ލައިބާ އިށިއިނެވެ. އޭރު ލައިބާ ހިތްތެޅޭލެއް ބާރުކަމުން އޭނާ ހުރީ ޖެހިލުންވެފައެވެ. ލައިބާއަށް ހީވީ ނަވީނަށްވެސް އެއަޑުއިވިދާނެ ހެންނެވެ.\n"ކުރިންރޭ މަގުއޮޅިގެން އަންނަން ނޭގިފަ ހުއްޓާ ގެނެސްދިނީތި ހިތަށް އެރީ ލައިބާއަށް ޝުކުރުއަދާކުރަން މިއަށްވުރެން ރަނގަޅު ގޮތެއް ނޯންނާނޭ..." ގޮނޑީގައި އިށީންނަމުން ނަވީން އޮޅުން ފިލުވައިދިނެވެ.\n"ކާންފަށާ....އަދި އެބަހުއްޓޭ ވަރަށް ކަންކަން ރޭވިފަ...." ތަށްޓަށް ކޯކްއަޅަމުން ނަވީން ވާހަކަދެއްކިއެވެ. މީ ލައިބާގެ ހަޔާތުގައިވެސް ވެދާނެކަމަށް ހިތަށްވެސް އަރާފައިވާ ކަމެއް ނޫނެވެ. ލައިބާ އިނީ ލަދުންނެވެ. ކާންފަށަންވެސް ނުކެރިފައެވެ. އަތްފައި ފިނިވެ ލައިބާ ހާސްވަނީއެވެ. ބަސްހުއްޓިފައި އޭނާ އިނީ ބުނާނެ ބަހެއް ދުލާހަމައަށް ގެންނަން ނޭގިގެންނެވެ. ނަވީން ކާންފެށުމުން ލަދުން އިނދެ ލައިބާވެސް ކާނެފެށިއެވެ.\nބަޝީރާ ކާން ހަދައިގެން އިންނަތާ ކިތަންމެ އިރެއްވެއްޖެއެވެ. ކޮންމެ ކާގަޑިއެއްގައިވެސް ބަޝީރާ އާއި އެކު ލައިބާ ކާނެއެވެ. ފެންޑާތެރޭގައި ނެތުމުން ބަޝީރާ ނިންމައިގެން ހުރީ ލައިބާވާނީ ފާތުން އެކީކަމުގައެވެ. ކިތަންމެ ރެއަކު ލައިބާ ކާން ނައިސްގެން ފާތުންމެން ގެއަށް ހޯދަން ބަޝީރާއަށް ދާންޖެހެއެވެ.\nބަތްތައްޓާއި ގަރުދިޔަބޯތަށީގައި މަތިޖަހާފައި ބަޝީރާ ހިނގައިގަތީ އެގެއާ ދިމާއަށެވެ.\n"އައްސަލާމް އަލައިކުމް...." ދޮރާށިން އެތެރެއަށް ބޯދިއްކޮއްލަމުން ބަޝީރާ ގޮވާލިއެވެ. މެދުގޯތީގައި ހުންނަ ޖޯލިފަތިވެސް ހުރީ ހުހަށެވެ.\n"ވައަލަޔަކުމުއް ސަލާން އަހާން ބަޝީރާ އާދޭ އާދޭ....." އެތެރެއިން ނިކުތް ފާތުންގެ މަންމަގެ މޫނުމަތިން ފެނުނީ ގާތްކަމެވެ.\n"ލައިބާ ނާދޭތަ؟...ކޮބާ ފާތުން....." ބަޝިރާ އެތެރެއަށް ވަންނަ ހިޔާލެއް ނުކުރެއެވެ.\n"ލައިބާ ނާދޭ މިރެއަކު....ފާތުން ވީ ފެންވަރަން ވަދެ...."ލިބުނު ޖަވާބުން ބަޝީރާ ހިތުގައި ނޭގޭ ބިރުވެރިކަމެއް އުފެދުނެވެ. ލައިބާ ދާން އޮންނާނީ ވަކިން ކޮންތަނެއް ހެއްޔެވެ؟ ބަޝީރާއަށް މަގުމައްޗަށް ނިކުމެ ހިނގައިގަނެވުނީ ވަކި މަންޒިލެއް އޮވެގެންނެއް ނޫނެވެ. ހިނގަމުން އައިސް ގާދިރު ފިހާރަ ފިހާރާޔާ އަރާހަމަވިއެވެ. ފިހާރަތެރެއަށް ބަޝީރާ ވަންއިރު ކައުންޓަރގައި އިނީ ގާދިރެވެ.\n"އަހާނ ބަޝިރާ ކިހިނެތް ކިހިނެތް ތިއުޅެނީ....." ގާދިރު ހީކުރީ ބަޝީރާ އައީ ކޮންމެވެސް އެއްޗެއް ގަންނަން ކަމަށެވެ.\n"މީހަމަ މިހެން ދަމުން ވަދެލީ......" ބަޝީރާ ފިހާރަތެރެއަށް ނަޒަރު ހިންގާލަމުން ބުނެލީ މޫނުމަތިން ހަމަޖެހޭގޮތް ދައްކަމުންނެވެ.\n"ލައިބާ އައިތަ މިރޭ...." އަހަން ނާހަން ހުރެފައި ގާދިރާވެސް ލައިބާ ދިމާވިތޯ ބަލަން ބަޝީރާ ބޭނުންވިއެވެ.\n"ގެއްލުނީތަ؟" ގާދިރު ކޮއްލި ސުވާލުން ބަޝީރާއަށް ތެޅިގަނެވުނެވެ.\n"ގޭގަނެތީމަ އަހާލީހަމަ....." ބަޝިރާ ދާން ހިނގައިގަންނަމުން ބުނެލިއެވެ.\n"ހޫން....މަ ހީކުރީ ބަޝީރާއަށް އެނގިގެން ލައިބާ ކުރާކަމެއް ކަމަށް އެ..." ގާދިރު ބުނި އެއްޗަކުން ބަޝީރާއަށް ހުއްޓެވުނެވެ. ޝައުޤުންފުރިގެންވީ ނަޒަރުން ބަޝީރާ ގާދިރަށް ބަލާލިއެވެ. އަދި ގާދިރާ ދިމާއަށް ހިނގައިގަތެވެ.\n"ކީކޭ ތިބުނީ.......؟" ބަޝީރާ ކައުންޓަރު ކައިރިއަށް ހުއްޓި އަޑަށް ބާރުލާފައި އަހާލިއެވެ.\n"އެއްޗެކޭ ނޫން....."ގާދިރު އިސްޖަހާލަމުން ނޫންކަމަށް ހަދާލިއެވެ.\n"ނާ....އެއްޗެކޭ ގާދިރު ސޭޓް ތިބުނީ....ނިކަން ބުނެބަލަ....ސުރުހީ އަޅާލާފަ ތަފްސީލްވެސްވާނީ ކޮށްދެން...." ބަޝީރާ ހުރީ ދޫދޭކަހަލަ ގޮތަކަށް ނޫނެވެ. ލައިބާގެ ކޮންމެ ކަމެއްގައި ބަޝީރާ ނިކަން ވަރުގަދައަށް ހިފަހައްޓާނެއެވެ. ބަޝީރާ އެދަރިފުޅު ބެލީ ބަފަޔަކާއިނުލާ ބަފައެއްގެ އެހީއެއް ނުލިބި އެކަނިމާ އެކަންޏެވެ. ވީއިރު އެދަރިފުޅުގެ ކޮންމެ ކަމެއް ބެލުމަކީ ބަޝީރާ ނިކަން އިސްކަންދޭނެ ކަމެކެވެ.\n"އެންމެ ރަނގަޅު ނިކަން ބާރަށް ތަނެއްގަ ހިފައްޓާ....ފަހަރެއްގަ އަހަރެން މިބުނާ އެއްޗަކުން ބަޝީރާ އަރިވެސް އަޅާލަދާނެ....ވެއްޓިވެސް ދާނެ...." ދުފާއެއްޗެހި އަނގައަށް އަޅަމުން ގާދިރު ވާހަކަ ދެއްކިއެވެ.\nކިޔަމަންތެރިކަމާއި އެކު ނަގާ ކުދިކުދި ރާޅުތައް ގޮނޑުދޮށުގައި ބީހިލާއިރު އިވެމުންދަނީ އަހާ ފޫހިނުވާފަދަ ހިތްގައިމު މިއުޒިކެކެވެ. ސާދަވިލޭރޭގެ ހިތްގައިމު ރިހި ހަނދުވަރުން ހިތްތަކަށް އުފާވެރިކަން ގެނުވައެވެ. ޖެހެމުންދިޔަ ނަލަނަލަ ރޯޅީގެ ވައިން އަރާމްވާފަދަ ފިނިކަމެއް ދިޔައީ އިހްސާސްކުރެވެމުންނެވެ. ދޭތެރެ ދޭތެރެއިން ނަވީން ބުނާ ބަހަކަށް ނޫނީ ލައިބާ އަނގައިން ނުބުނެއެވެ. ލަދުން އިސްޖަހާލައިގެން އިނދެ ކަމުން ގެންދިޔައެވެ. ނަވީން ކައި ނިމުނުއިރުވެސް ލައިބާ ތަށިހުސްނުވެއެވެ. އެންމެފަހުން ލައިބާ ނުކެވޭނޭ ބުނެ ފެންފޮދެއް ބޯލިއެވެ.\n"ނިމުނީތަ؟ " ލައިބާ ނަވީނަށް ޖަވާބު ދިނުމުގެ ގޮތުން ހިނިތުންވެލާފައި ބޯޖަހާލިއެވެ.\n"ހިނގާ ތިހެން ވިއްޔާ ދާން....." ނަވީން ތެދުވުމުން ލައިބާވެސް ތެދުވެތެވެ. ނަވީން ހިނގައިގަތުމުންވެސް ލައިބާ ނަވީންގެ ފަހަތުން ހިނގައިގަތެވެ.\n"ވިލް ޔޫ މެރީ މީ....."\nވަރަަށް ކިޔާހިތުން އިންދާ އެނިމުނީ…. އަވަހަށް އަނެއްބައި އަޕްލޯޑް ކުރައްޗޭ….\nއަނެއްބައި އަވަހަށް ގެނެސްދެއަޗޭ. ވ ރީިތި


Thiago ge soi hoadhumah Manchester City in Liverpool aa vaadhakuranee | Mihaaru\n13 އޯގަސްޓް 2020 - 12:08\nމިއުނިކް (އޮގަސްޓް 13) - ބަޔާން މިއުނިކަށް ކުޅެމުން އަންނަ ސްޕެއިނުގެ މިޑްފީލްޑަރު ތިއާގޯ އަލްކަންޓާރާ ހޯދުމުގެ މަސައްކަތް މެންޗެސްޓާ ސިޓީން ފަށާފައިވާ ކަމަށް މީޑިއާ ރިޕޯޓްތައް ބުނެފި އެވެ.\nކުރިން ބާސެލޯނާ އަށް ކުޅުނު އުމުރުން 29 އަހަރުގެ ތިއާގޯ ގެނައުމުގެ ރޭހުގެ އެންމެ ކުރީގައި އުޅެނީ ޕްރިމިއާ ލީގުގެ ޗެމްޕިއަން ލިވަޕޫލް އެވެ. ތިއާގޯ ގެންނަން ކުރިން ޕީއެސްޖީން ވެސް ޝައުގުވެރިވި އެވެ. އެކަމަކު ތިއާގޯގެ ވިސްނުން ހުރީ ލިވަޕޫލްގެ ކޯޗު ޔާގެން ކްލޮޕްއާ އެކު މަސައްކަތްކުރަން ކަމަށްވުމުން ޕީއެސްޖީން ފަހަތަށް ޖެހުނީ އެވެ.\nބަޔާނުން އެންމެ ފުރަތަމަ ތިއާގޯ ވިއްކާލަން ކީ އަގަކީ 40 މިލިއަން ޔޫރޯ އެވެ. އެކަމަކު ތިއާގޯގެ ކޮންޓްރެކްޓްގައި ބާކީ އޮތީ އެންމެ އަހަރަކަށްވާތީ އާއި އޭނާގެ އުމުރަށް ބެލުމަށް ފަހު ލިވަޕޫލުން އެ ވަރުގެެ އަގެއް ދޭން ދެކޮޅު ހަދާތީ ބަޔާނުން ފަހުން ނިންމީ އަގު ކުޑަކުރާށެވެ. ތިއާގޯގެ އޭޖެންޓްގެ ޕްރެޝަރާ ވެސް އެކު ބަޔާނުން މިހާރު އޭނާ ވިއްކާލަން ކަނޑައަޅާފައިވަނީ އަގަކީ 25 މިލިއަން ޔޫރޯ އެވެ.\nރިޕޯޓްތައް ބުނާގޮތުން ލިވަޕޫލުން ތިއާގޯ ގެނައުމުގެ މަސައްކަތުގައި ދެން ކުރިއަށްދާނީ ބަޔާންގެ ޗެމްޕިއަންސް ލީގު މެޗުތައް ނިމުމުންނެވެ. ލިވަޕޫލުން ތިއާގޯ ގެންނައިރު ދެން ވިސްނާ އަނެއް ކަމަކީ އެ ޓީމަށް ކުޅޭ ނެދަލެންޑްސްގެ މިޑްފީލްޑަރު ޖިއޮޖީނިއޯ ވައިނަލްޑަމް ކޮންޓްރެކްޓް އާ ކުރުން ލަސްވާތީ އޭނާގެ ކުރިމަގާ މެދު ގޮތެއް ނިންމުމެވެ. އަންނަ ސީޒަނުގެ ނިޔަލަށް ވައިނަލްޑަމް ލިވަޕޫލްގެ ކޮންޓްރެކްޓްގައި ހުރިއިރު އެއްބަސްވުން އާ ކުރުމުގެ މަޝްވަރާގައި ކުރިއަށް ނުދެވި އޮތީ ވައިނަލްޑަމްގެ ބައެއް ހުށަހެޅުންތަކަށް ލިވަޕޫލުން އެއްބަސްނުވާތީ އެވެ. ނެދަލެންޑްސްގެ މީޑިއާ ރިޕޯޓްތައް ބުނާގޮތުން ވައިނަލްޑަމް ބޭނުންވަނީ ސީޒަނެއްގައި ވަކި އަދަދަކަށް މެޗު ކުޅޭ ގޮތަށް ކޮންޓްރެކްޓްގައި ހިމަނާށެވެ. އެކަމަކު ލިވަޕޫލުން އެ ގޮތަށް އެއްބަހެއް ނުވެ އެވެ. ވައިނަލްޑަމްގެ ކޮންޓްރެކްޓް ކަންތަކުގައި ކޮންމެ ގޮތެއް ވިޔަސް ލިވަޕޫލްގެ ވިސްނުމަކީ މިހާރު ބަޔާނުން ކިޔާ އަގުގައި ތިއާގޯ ލިބޭނަމަ އޭނާ ގަތުމަށެވެ.\nސިޓީން ތިއާގޯ ގަތުމުގެ ރޭހަށް ވަންނަން ނިންމީ އެ ޓީމުގެ ކޯޗު ޕެޕް ގާޑިއޯލާގެ އެދުމަށެވެ. ގާޑިއޯލާ ވަނީ ތިއާގޯއާ އެކު ބާސެލޯނާގެ އިތުރުން ބަޔާންގައި ވެސް މަސައްކަތްކޮށްފަ އެވެ. ތިއާގޯ ގެންނަން ސިޓީން ބޭނުންވާ އެންމެ ބޮޑު ސަބަބަކީ ލާޒިއޯ އަށް ބަދަލުވާ ސިޓީގެ ޑޭވިޑް ސިލްވާ ނެތްތަން ފޫބެއްދުމަށެވެ. އަދި ސްޕެއިނުގެ މީޑިއާ ރިޕޯޓްތައް ބުނާގޮތުން ބާސެލޯނާ އިން އަންނަނީ ސިޓީގެ ބެނާޑޯ ސިލްވާ ހޯދަން ވެސް މަސައްކަތްކުރަމުންނެވެ. އެ ދެ ކުޅުންތެރިން ސިޓީ ދޫކޮށްލައިފި ނަމަ އެ މަގާމަށް ގާޑިއޯލާ އެންމެ ބޭނުންވަނީ ތިއާގޯ އެވެ.\nމި ފަހަރުގެ ޓްރާންސްފާ މާކެޓްގައި ލިވަޕޫލުން ބޮޑު އަގުގައި ކުޅުންތެރިން ގަންނާނީ ކްލަބްގެ މާލީ ހާލަތާއި އާމްދަނީ އަަށް ބެލުމަށް ފަހު ކުރިމަގުގައި ކަންތައްތައް ވާނެ ގޮތުގެ ކޮންމެވެސް ވަރެއްގެ ސާފު މަންޒަރެއް ފެނުމުން ކަމަށް އެ ޓީމުގެ ކޯޗު ޔާގެން ކްލޮޕް ވަނީ ބުނެފަ އެވެ. ޕްރިމިއާ ލީގުގެ ޗެމްޕިއަންކަން ހޯދުމުން ލިވަޕޫލަށް ވަނީ 175 މިލިއަން ޕައުންޑް ލިބިފަ އެވެ. މިއާ އެކު ލިވަޕޫލުން ޓްރާންސްފާ މާކެޓްގައި ކުރިއަށްވުރެން ހަރަކާތްތެރިވާނެ ކަމަށް ބެލެވެ އެވެ. ތިއާގޯގެ އިތުރުން ލިވަޕޫލުން ފާރަލަމުން އަންނަ ކުޅުންތެރިންގެ ތެރޭގައި ލީޑްސް ޔުނައިޓެޑަށް މިދިޔަ ސީޒަނުގައި ކުޅުނު ޒުވާން ޑިފެންޑަރު ބެން ވައިޓް އާއި ވަޓްފޯޑްގެ އިސްމާއިލް ސާ ހިމެނެ އެވެ. ލިވަޕޫލުން ވަނީ އޮލިމްޕިއާކޯސްގެ ވާތު ބެކް ކޮސްޓަސް ޓިމިސްކަސްގެ ސޮއި ހޯދައިފަ އެވެ.\nއިތުރު ލިޔުންތައް މެންޗެސްޓާ ސިޓީ ބަޔާން މިއުނިކް ލިވަޕޫލް


Venezuela | Mihaaru\nމަދޫރޯ ވެރިކަމުން ދުރުކުރަން އެމެރިކާއިން ބަޣާވާތް ރޭވި\nކަރާކަސް (ސެޕްޓެމްބަރު 9) - ބަޣާވާތެއް ގެނެސް ވެނެޒުއެލާގެ ރައީސްކަމުގެ މަގާމުން ނިކޮލަސް މަދޫރޯ ދުރުކުރަން އެމެރިކާގެ އޮފިޝަލުން ވެނެޒުއެލާގެ އަސްކަރީ އޮފިސަރުންނާ ބައްދަލުކޮށްފައިވާ ކަމަށް ނިއު ޔޯކް ޓައިމްސް އިން ބުނެފި އެވެ.\nމަރުގެ ހަމަލާއަކުން ވެނެޒުއެލާގެ ރައީސް ސަލާމަތްވެއްޖެ\nކަރާކަސް (އޮގަސްޓް 5) - ގޮވާ ތަކެތި ހަރުކޮށްފައިވާ ޑްރޯން ބޭނުންކޮށްގެން ވެނެޒުއެލާގެ ރައީސް ނިކޮލަސް މަދޫރޯ އަވަހާރަކޮށްލަން ދިން ހަމަލާއަކުން ސަލާމަތްވެއްޖެ ކަމަށް އޭނާ ވިދާޅުވެއްޖެ އެވެ.\nވެނެޒުއެލާގެ ނައިބް ރައީސް އަށް ޔޫރަޕުން ފިޔަވަޅު އަޅައިފި\nބްރެސަލްސް (ޖޫން 26) - މެއި މަހު ވެނެޒުއެލާގައި ބޭއްވި އިންތިޚާބަށް ފަހު އެ ގައުމުގެ ސަރުކާރުގެ އޮފިޝަލުންނާ ދެކޮޅަށް އަޅަމުންދާ ފިޔަވަޅުތަކުގެ ދަށުން ނައިބް ރައީސް ޑެލްސީ ރޮޑްރިގޭޒް ޔޫރަޕަށް ދަތުރު ކުރުން މަނާކޮށްފި އެވެ.\nއިންތިޚާބަށް ފަހު ގައުމުތަކުގެ ނުރުހުން ވެނެޒުއެލާ އަށް\nކަރާކަސް (މެއި 22) - ވެނެޒުއެލާގެ އިދިކޮޅު ފަރާތްތަކުން ބޮއިކޮޓްކޮށްފައިވާ އިންތިޚާބުން ނިކޮލަސް މަދޫރޯ ހަ އަހަރުގެ ދެ ވަނަ ދައުރަކަށް ހޮވިވަޑައިގަތުމާ އެކު ގައުމުތަކުގެ ނުރުހުން އަމާޒުވާން ފަށައިފި އެވެ.\nވޯޓު އޮޅުވާލިކަމުގެ ތުހުމަތާއެކު މަދޫރޯ ދެވަނަ ދައުރަކަށް\nކަރާކަސް (މެއި 21) - ވެނެޒުއެލާގައި ބޭއްވި ރިޔާސީ އިންތިޚާބުގައި ވޯޓު އޮޅުވާލުމުގެ ތުހުމަތުކޮށްފައި ވަނިކޮށް ރައީސްކަމުގެ ދެ ވަނަ ދައުރު ނިކޮލަސް މަދޫރޯ ކާމިޔާބު ކުރައްވައިފި އެވެ.\nވެނެޒުއެލާގެ ޖަލެއްގައި އަލިފާން ރޯވެ 68 މީހުން މަރު\nކަރަބޯބޯ (މާޗް 29) - ވެނެޒުއެލާގެ ކަރަބޯބޯ ސްޓޭޓުގެ ސިޓީއެއް ކަމަށްވާ ވެލެންސިއާގެ ޕޮލިސް ސްޓޭޝަނުގައި ހުރި ޖަލެއްގައި އަލިފާން ރޯވެ 68 މީހުން މަރުވެއްޖެ އެވެ.\nވެނެޒުއެލާގެ ރިޔާސީ އިންތިޚާބު ފަސްކޮށްފި\nކަރާކަސް (މާޗް 2) - ވެނެޒުއެލާގައި އަންނަ މަހު 22 ވަނަ ދުވަހު ބާއްވަން އިއުލާންކުރި ރިޔާސީ އިންތިޚާބު މެއި މަހަށް ފަސްކޮށްފި އެވެ.\nވެނެޒުއޭލާގައި ޕާޓީތަކަށް އިންތިހާބުން ފުރުސަތެއް ނެތް\nއަންނަ އަހަރުގެ ރިޔާސީ އިންތިހާބުގައި ވެނެޒުއޭލާގެ އެންމެ ބޮޑު އިދިކޮޅު ޕާޓީތަކަށް ވާދަކުރުމުގެ ފުރުސަތު ނޯންނާނެ ކަމަށް އެ ގައުމުގެ ރައީސް ނިކޮލަސް މަޑޫރޯ ވިދާޅުވެއްޖެ އެވެ.\nއިތުރު ތިން ގައުމެއްގެ މީހުން އެމެރިކާއަށް ވަނުން މަނާ\nވޮޝިންޓަން (ސެޕްޓެމްބަރު 25) - އެމެރިކާ އަށް ވަނުން މަނާކުރާ ގައުމުތަކުގެ މީހުންގެ ލިސްޓަށް ތިން ގައުމު އިތުރުކޮށްފި އެވެ.\nޓްރަމްޕަށް އިންޒާރު ދޭން އަސްކަރީ ތަމްރީނުތަކެއް ފަށައިފި\nކަރާކަސް (އޮގަސްޓް 26) - ވެނެޒުއެލާއާ ދެކޮޅަށް އަސްކަރީ ފިޔަވަޅު އަޅަން ޖެހިދާނެކަމުގެ އިންޒާރު އެމެރިކާގެ ރައީސް ޑޮނަލްޑް ޓްރަމްޕް ދެއްވާފައިވާތީ އެކަމަށް އިންޒާރު ދިނުމުގެ ގޮތުން ވެނެޒުއެލާ އިން ދެ ދުވަހުގެ އަސްކަރީ ތަމްރީނުތަކެއް މިއަދު ފަށައިފި އެވެ.\nވެނެޒުއެލާގެ ޖަލެއްގައި ހިންގި ހަމަނުޖެހުންތަކުގައި 37 މަރު\nކަރާކަސް (އޮގަސްޓް 17) - ވެނެޒުއެލާގެ ދެކުނުގެ ޖަލެއްގައި ހިންގި ހަމަނުޖެހުންތަކުގައި 37 މީހުން މަރުވެފައިވާ ކަމަށް ޕްރޮސެކިއުޓަރުން ބުނެފި އެވެ.\nވައިޓް ހައުސް ހިފަން ޖެހިދާނެ: މަދޫރޯގެ ދަރިކަލުން\nކަރާކަސް (އޮގަސްޓް 14) - ވެނެޒުއެލާ އަށް ހަމަލާ ދިނުމަށް އެމެރިކާގެ ރައީސް ޑޮނަލްޑް ޓްރަމްޕް ސިފައިން ފޮނުވައިފި ނަމަ ވައިޓް ހައުސް ހިފާނެ ކަމުގެ އިންޒާރު ރައީސް ނިކޮލަސް މަދޫރޯގެ ދަރިކަލުން ދެއްވައިފި އެވެ.\nވެނެޒުއެލާގެ ޗީފް ޕްރޮސެކިއުޓާ މަގާމުން ދުރުކޮށްފި\nކަރާކަސް (އޮގަސްޓް 6) - ވެނެޒުއެލާގެ ގާނޫނު ހަދާ މަޖިލީސް ހުވާ ކުރުން ހުއްޓުވަން ކޯޓު އަމުރެއް ހޯދަން މަސައްކަތްކޮށްފައިވަނިކޮށް ޗީފް ޕްރޮސެކިއުޓަރު ލުއިސާ އޮރްޓެގާ މަގާމުން ދުރުކޮށްފި އެވެ.\nއިދިކޮޅު ފަރާތްތައް ޖަލަށްލާތީ މަދޫރޯއަށް ޓްރަމްޕުގެ އިންޒާރު\nވޮޝިންޓަން (އޮގަސްޓް 2) - ވެނެޒުއެލާގެ އިދިކޮޅު އިސް ލީޑަރުން ޖަލަށްލާތީ އެ ގައުމުގެ ރައީސް ނިކޮލަސް މަދޫރޯ އަށް އެމެރިކާގެ ރައީސް ޑޮނަލްޑް ޓްރަމްޕް އިންޒާރު ދެއްވައިފި އެވެ.


vnews - Fennanee Sarukaaruge ummeedheh neh minvaru: Raees Maumoon\nފެންނަނީ ސަރުކާރުގެ އުއްމީދެއް ނެތް މިންވަރު: މައުމޫން\nރާއްޖޭގެ ޝަރުއީ ނިޒާމުގައި ހުރި މައްސަލަތައް ހައްލުކުރުމަށް ތެދުވި ގިނަ އަދަދެއްގެ ވަކީލުން މަސައްކަތުން އެކަހެރިކުރި ކުރުމުން ފެނިގެންދަނީ ސަރުކާރުގެ އުންމީދު ގެއްލިފައިވާ މިންވަރުކަމަށް ކުރީގެ ރައީސް މައުމޫން އަބުދުލްގައްޔޫމް ވިދާޅުވެއްޖެއެވެ.\nރައީސް މައުމޫން މިހެން ވިދާޅުވީ ޝަރުއީ ދާއިރާ އިސްލާހުކުރުމަށް ނިކުތް 56 ވަކީލުން ސަސްޕެންޑް ކުރި މައްސަލާގައި ކުރެއްވި ޓްވީޓެއްގައެވެ.\nޑީޖޭއޭގެ ނިންމުމަށް ފާޑުވިދާޅުވަމުން ރައީސް މައުމޫން ވިދާޅުވީ ރާއްޖޭގެ ޝަރުއީ ނިޒާމުގައި ހުރި މައްސަލަތައް ހައްލުކުރުމަށް ތެދުވި ގިނަ އަދަދެއްގެ ވަކީލުން މަސައްކަތުން އެކަހެރިކުރި ކުރުމުން ފެނިގެންދަނީ ސަރުކާރުގެ އުންމީދު ގެއްލިފައިވާ މިންވަރުކަމަށެވެ.\nމީގެ އިތުރަށް ޝަރުއީ ދާއިރާގެ ހިމާޔަތުގައި ނިކުތް 56 ވަކީލުން ސަސްޕެންޑް ކުރި މައްސަލާގައި އުއްތަމަ ފަނޑިޔާރާއިމެދު ފިޔަވަޅު އަޅައި އެކަން ކުރި ބަޔަކު ހައްޔަރު ކުރުމަށް ކުރީގެ ރައީސް އަދި އެމްޑީޕީގެ ރައީސް މުހައްމަދު ނަޝީދުވެސް ވަނީ ގޮވާލައްވާފައެވެ.\nރައީސް ނަޝީދު ވިދާޅުވެފައިވަނީ ސުޕްރީމް ކޯޓުން ވަނީ ގާނޫނު އަސާސީ އާއި މުޅިން ހިލާފަށް 56 ވަކީލުން ސަސްޕެންޑް ކޮށްފައި ކަމަށާއި އެކަން ކުރި ބަޔަކު ހައްޔަރު ކުރުމަށް އެމްއެންޑީއެފާއި މޯލްޑިވްސް ޕޮލިސް ސާވިސް ގެ ކިބައިން އެދޭ ކަމަށެވެ.\nރައީސް ނަޝީދު ވިދާޅުވީ ގާނުނު އަސާސީއާއި ހިލާފަށް 54 ވަކީލުން ސަސްޕެންޑް ކުރި މައްސަލާގައި އުއްތަމަ ފަނޑިޔާރާމެދު ފިޔަވަޅު އެޅުމަށް ބައިނަލް އަގްވާމީ މުޖުމައުއަށް ގޮވާލައްވާ ކަމަށެވެ.\nޑީޖޭއޭ އިން ރޭ ނެރުނު ބަޔާނެއްގައި ބުނެފައިވަނީ ވަކީލުން ސަސްޕެންޑް ކުރީ ގާނޫނު އަސާސީގެ 141 ވަނަ މާއްދާގެ (ނ) އާއި (ރ)އާ ހިލާފަށް، އަދި ކޯޓުތަކުގައި ވަކާލާތު ކުރާ ގާނޫނީ ވަކީލުންނާ ބެހޭ ގަވާއިދާއި، އެ ގަވައިދުގެ ޖަދުވަލު އެކެއްގައިވާ ގާނޫނީ ވަކީލުންގެ އިގުރާރާއި، އަދި ކޯޓުގެ ހުރުމަތް ރައްކާތެރިކުރުމާ ބެހޭ ގަވައިދާއި، ކޯޓުތަކުގެ ގާނޫނާއި، ސުޕްރީމް ކޯޓުގެ ގަވައިދާ ޚިލާފަށާއި އަދި ޤާނޫނުއަސާސީއާ ހިލާފަށް އަމަލުކޮށްފައިވާތީ ކަމަށެވެ.\nމިބަޔާނުގައި ބުނެފައިވަނީ ސަސްޕެންޑް ކުރި ވަކީލުން ދިވެހިރާއްޖޭގެ އަދުލު އިންސާފު ގާއިމުކުރުމުގެ ބާރުގެ މުސްތަގިއްލުކަމާއި، ފަނޑިޔާރުންގެ މުސްތަގިއްލު ކަމަށް ހުރަސް އެޅޭގޮތަށް ޖަމާއަތް ހަދައިގެން ޣައިރު ގާނޫނީ ގޮތެއްގައި ދިވެހިރާއްޖޭގެ ސުޕްރީމް ކޯޓު ދޮށަށް އެއްވި ކަމަށެވެ.\nޑީޖޭއޭ އިން ސަސްޕެންޑް ކުރި ވަކީލުންނަކީ ކޯޓުތަކަށް އާންމުކޮށް ވަޑައިގެން ވަކާލާތު ކުރައްވާ ވަކީލުންނެވެ. މީގެ ތެރޭގައި ކޯޓު ތަކުގައި މިހާރު ހިނގަމުންދާ ބޮޑެތި މައްސަލަތަކުގައި ވަކާލާތު ކުރައްވާ ވަކީލުން ވެސް ހިމެނެއެވެ.\nއެގޮތުން ކުރީގެ ރައީސް މުހައްމަދު ނަޝީދުގެ ގާނޫނީ ޓީމުގައި ހިމެނޭ އަހްމަދު އަބްދުﷲ އަފީފާއި، ހަސަން ލަތީފާއި، އަބްދުﷲ ޝާއިރު އާއި، އިބްރާހީމް ރިފްއަތާއި، ކުރީގެ ނައިބް ރައީސް އަހްމަދު އަދީބްގެ ގާނޫނީ ވަކީލުންގެ ގޮތުގައި މަސައްކަތް ކުރައްވާ މޫސާ ސިރާޖާއި، މަހްފޫޒް ސައީދާއި، ޖުމްހޫރީ ޕާޓީގެ ލީޑަރު ގާސިމް އިބްރާހީމްގެ ގާނޫނީ ޓީމުގައި ހިމެނޭ ހިސާން ހުސައިނާއި، ނޫރުއްސަލާމާއި، މަސްތޫރު ހުސްނީއާއި، އަހްމަދު ޝަފީގާއި، މަޖިލީހުގެ ކުރީގެ ނައިބް ރައީސް އަހްމަދު ނާޒިމްގެ ގާނޫނީ ވަކީލް ފަރީޝާ އަބްދުﷲ އާއި، އަދާލަތު ޕާޓީގެ ރައީސް ޝައިހް އިމްރާން އަބްދުﷲގެ ގާނޫނީ ވަކީލް އަލީ ޒާހިރު ހިމެނެއެވެ.\nއަދި ވަކީލުންގެ ގޮތުގައި މަޝްހޫރު ބޭފުޅުން ކަމުގައިވާ ކުރީގެ ބަންޑާރަނައިބް ހުސްނުއްސުއޫދާއި، އެމްޑީޕީގެ ސެކްރެޓަރީ ޖެނަރަލް އަނަސް އަބްދުއްސައްތާރާއި، މާފަންނު އުތުރު ދާއިރާގެ މެންބަރު އިމްތިޔާޒު ފަހްމީއާއި، މައްޗަށްގޮޅި އުތުރު ދާއިރާގެ މެންބަރު މާރިޔާ އަހްމަދު ދީދީ ވެސް ސަސްޕެންޑް ކުރި ވަކީލުންގެ ތެރޭގައި ހިމެނެއެވެ.


Bill Gates burger eh gannan Queue gai - vNews.mv\nސައިފް އަޒްހަރު 22 January 2019, 01:34\nމައިކްރޯސޮފްޓްގެ އެއް ބާނީ އަދި އިންސާނިއްޔަތަށް ޚިދުމަތް ކުރުމުގެ އެއް ނަމޫނާ ކަމުގައި ބެލެވޭ ބިލް ގޭޓްސް ބާރގާއެއް ގަތުމަށްޓަކައި ވޮޝިންޓަންގެ ފާސްޓްފޫޑު ވިއްކާ ފިހާރައެއްގެ ބޭރުގައި ކިޔޫގައި ޖެހިގެން ހުރި މަންޒަރު ފެންނަ ފޮޓޯއެއް ސޯޝަލް މީޑިއާގައި ވައިރަލްވަމުން އެބަދެއެވެ.\nދުނިޔޭގެ އެންމެ މުއްސަނދި މަހުޖަނުންގެ ތެރޭގައި ހިމެނޭ ބިލް ގޭޓްސް މިވަނީ، ކިތަންމެ މުއްސަންޖަސް ބާރގާއެއް ގަންނަން ކިޔޫގައި ޖެހެން ޖެހުމަކީ މައްސަލައެއް ނޫންކަން ސާބިތުކޮށްދީފައެވެ. މުއްސަންޖަސް އޭނާއަށް ވަކި ޚާއްސަކަމެއް ލިބިގެން ނުވާކަންވެސް ސާބިތުކޮށްދީފައެވެ.\nބިލް ގޭޓްސް ބާރގާއެއް ގަންނަން ވެގެން ކިޔޫގައި ޖެހިގެން ހުއްޓާ މި ފޮޓޯ ނަގައި ފޭސްބުކްގައި ޝާއިއު ކޮށްފައިވަނީ މައިކްރޯސޮފްޓްގައި ކުރިން ވަޒީފާއަދާކުރި މީހެއް ކަމަށްވާ މައިކް ގެލޯސް ނަމަކަށްކިޔާ މީހެކެވެ. އޭނާ މިފޮޓޯ ޝާއިއު ކޮށްފައިވަނީ މި ޖެނުއަރީމަހުގެ 15 ވަނަ ދުވަހުއެވެ.\nފޮޓޯއިން ފެންނަގޮތުގައި ބިލް ގޭޓްސް ހުންނަނީ މެރޫން ކުލައިގެ އަތްދިގު ޓީޝާޓަކާއި، ކަޅު ޖީންސެއް ލައިގެންނެވެ. އޭނާ ހުއްޓިގެން ހުންނަނީ ވޮޝިންޓަންގެ ސިއެޓްލްގައި ހިންގާ ޑްރައިވް-އިން ނަމަކަށްކިޔާ ފާސްޓްފޫޑް ޗެއިންގެ ފިހާރައެއްގެ ބޭރުގައެވެ.\nމައިކް ގެލޯސް މިފޮޓޯ ފޭސްބުކްގައި ޝާއިއު ކުރިފަހުން އިއްޔެއާ ހަމައަށް 22،800 މީހުން ފޮޓޯއަށް ލައިކްކޮށް، 18،200 މީހުން ޝެއަރ ކޮށްފައި ވެއެވެ. އަދި އެތައްހާސް ބަޔަކު ކޮމެންޓްވެސް ކޮށްފައި ވެއެވެ.\n"136 ބިލިއަން އެމެރިކާ ޑޮލަރުގެ ވެރިޔާ، ދުނިޔޭގެ އެންމެބޮޑު ޗެރިޓީގެ ވެރިޔާ، އަހަރެމެން އެންމެންނެކޭ އެއްފަދައިން ބާރގާއަކާއި ފްރައިސް ކޮޅަކާއި، ކޯކެއް ގަނެލަން ކިޔޫގައި ޖެހިގެން" ފޮޓޯ ޝާއިއުކުރި ގެލޯސް ފޮޓޯއާއެކު ލިޔެފައި ވެއެވެ.\nމި ފޮޓޯގެ ކެޕްޝަންގައި މައިކް ގެލޯސްވަނީ، އެމެރިކާގެ ރައީސް ޑޮނަލްޑް ޓްރަމްޕަށްވެސް ބަހުގެ ހަމަލާއެއް ދީފައެވެ. "ވައިޓްހައުސްގައި ހުރި ރަންތަށީގައި ފާޚާނާކުރެވޭ މީހާއާ ޚިލާފަށް މުއްސަނދިން އުޅެންވާގޮތަކީ މިއީ" ގެލޯސް ލިޔެފައި ވެއެވެ.\nގެލޯސް ޝާއިއުކުރި ފޮޓޯގެ ކޮމެންޓްސް ބައިގައި ބައެއްމީހުންވަނީ މިފޮޓޯ ނެގިކަން ބިލް ގޭޓްސްއަށް އެނގޭތޯ ސުވާލުކޮށްފައެވެ. ޖަވާބުގައި ގެލޯސް ބުނެފައިވަނީ، އެކަން ޔަގީންނުވާ ކަމަށާއި، ނަމަވެސް ބިލްއަކީ އެކަހަލަ ކަންކަމަށް މާބޮޑު ސަމާލުކަންދޭ މީހެއް ނޫން ކަމަށެވެ. އޭނާއަކީ މަޝްހޫރު މީހެއްކަން އޭނާ ދަންނަކަމަށްވެސް ގެލޯސް ބުނެފައި ވެއެވެ.\nމައިކް ގެލޯސް ރައީސް ޓްރަމްޕް ކުށްވެރިކޮށްފައިވާ މައްސަލާގައި ބިލް ގޭޓްސް އެމެރިކާގެ ރައީސްކަންކުރަން ޝައުވެރިވެގެން އުޅެނީކަމަށް ދޭހަވާގޮތަށް މީހަކު ކުރި ކޮމެންޓަށް ޖަވާބު ދެމުން ގެލޯސް ބުނެފައިވަނީ، އެމެރިކާގެ ރައީސްކަން ކުރުމަކީ މައިކްރޯސޮފްޓް ކުންފުނި ހިންގުމަށްވުރެ ދަށު މަގާމެއް ކަމަށް ބިލް ގޭޓްސް ދެކޭކަމަށް ގަބޫލުކުރާ ކަމަށެވެ.\nމިފޮޓޯއަށް ކޮމެންޓްކުރި ގިނަމީހުންވަނީ ބިލް ގޭޓްސްއަށް ތައުރީފްކޮށް ޝުއޫރު ފާޅުކޮށްފައެވެ. އިންސާނިއްޔަތަށް އޭނާ ކޮށްދޭ ޚިދުމަތްތައް އެތައްބަޔަކު ފާހަގަ ކޮށްފައި ވެއެވެ.


REPORT: Running mate nudhekki lasvannee! | Mihaaru\nއިބޫ އާއި ޖޭޕީގެ ލީޑަރު ގާސިމް ނޫސްވެރިންނާ ވާހަކަ ދައްކަވަނީ: އިންތިޚާބަށް ޕާޓީތަކުން އެކުގައި ނުކުތުމަށް އެއްބަސްވެފައިވީ ނަމަވެސް ބައެއް ކަންކަން އަދި ނުނިމޭ. --ފޮޓޯ/މިހާރު\n03 ޖުލައި 2018 - 07:37 122 comments\nސިޔާސީ ގޮތުން ކިތަންމެހާ ވެސް އުނދަގޫ، ބޮޑެތި ބަދަލުތަކެކެވެ؛ ކުރީގެ ރައީސް މުހައްމަދު ނަޝީދު، ރިޔާސީ ކެންޑިޑޭޓު ކަން ދޫކޮށްލެއްވުމެވެ. ގުޅިފައިވާ ޕާޓީތަކުގެ ރިޔާސީ ކެންޑިޑޭޓުގެ ގޮތުގައި، އެމްޑީޕީގެ ޕާލަމެންޓްރީ ގްރޫޕްގެ ލީޑަރު އިބްރާހިމް މުހައްމަދު ސޯލިހް (އިބޫ) ނެރެން ހަމަޖެއްސުމެވެ. އެއާއެކު، ޖުމްހޫރީ ޕާޓީގެ ރަނިން މޭޓަކު ކަނޑައަޅަން ފުރުސަތު ދިނުމެވެ. އިދިކޮޅު އެންމެ ބޮޑު ޕާޓީ، އެމްޑީޕީގެ ސިޔާސީ މިސްރާބު ބަދަލުކޮށްލީ، ޚިޔާލުތަފާތުވެ ކޯލިޝަން ރޫޅޭ ހިސާބުގައި އޮއްވަ އެވެ.\nރިޔާސީ އިންތިޚާބަށް އިދިކޮޅު ޕާޓީތަކުގެ އެއްބައިވަންތަކަމާއި ހަމަޖެހުން ގާއިމްކުރުން މިހާރު އޮތީ ޖުމްހޫރީ ޕާޓީގެ އަތް މައްޗަށް ދޫކޮށްލައިފަ އެވެ. އިބޫއާ އެކު އިންތިޚާބުގައި ވާދަކުރާނެ ރަނިން މޭޓަކު ދެއްކުމެވެ. އިދިކޮޅުގެ ސިޔާސީ ހަރަކާތްތައް "ހުއްޓިފައި" މިހާރު މިއޮތީ، އެ ނިންމުމަށެވެ. އެކަމަކު ކޯލިޝަންގައި އިސްކޮށް ހަރަކާތްތެރިވާ ބައެއް ބޭފުޅުންގެ ނަޒަރުގައި، ރަނިން މޭޓަކު ކަނޑައެޅުމުގައި، ޖުމްހޫރީ ޕާޓީ "ތާށިވެއްޖެ" އެވެ.\nއެއީ، ސިޔާސީ ގޮތުން ބަލާއިރު، އޭގެ ނޭދެވޭ އަސަރު މުޅި ކޯލިޝަނަށް ވެސް ކުރާނެ ކަމެކެވެ. ކޯލިޝަންގެ ކެންޑިޑޭޓަކު ކަނޑަނޭޅި ދިގުލައިގެން ދިއުމުން އުފެދުނު ހަމަނުޖެހުންތައް ވެސް މުޅިއަކުން އަދި ހައްލެއް ނުވެ އެވެ.\nއެއް ކެންޑިޑޭޓަކު ކަނޑަނޭޅި ލަސްވުމުގެ ހުރިހާ ތުހުމަތެއް، ޖުމްހޫރީ ޕާޓީން އެޅުވީ، 13 އަހަރުގެ ޖަލު ހުކުމަކާ ހެދި އިންތިޚާބުގައި ވާދަކުރެއްވުމުގެ ފުރުސަތު ގެއްލިފައިވާ ނަޝީދުގެ އިސްތަށިފުޅުގަ އެވެ. އިންތިޚާބުގައި ވާދަނުކުރެއްވޭނެ ކަން އެނގިވަޑައިގަންނަވާއިރު އެމަނިކުފާނު ދޫ ނުދެއްވުމެވެ. އިންތިހާ އަށް ފާޑުކިއުން ވެސް އަމާޒުކުރި އެވެ.\nނަޝީދާއި އިބޫ އެކުގައި: އެމްޑީޕީގެ ރިޔާސީ ކެންޑިޑޭޓަކަށް އިބޫ ނެރެން ހަމަޖެއްސީ ނަޝީދަށް ވާދަކުރއްވުމުގެ ފުރުސަތު އިލެކްޝަންސް ކޮމިޝަނުން ނުދިނުމުން. --ފޮޓޯ/ސޯޝަލްމީޑިއާ\nރިޔާސީ ކެންޑިޑޭޓު ކަން ދޫކޮށްލެއްވުމަކީ، ސިޔާސީ ހަޔާތްޕުޅުގައި ނަޝީދަށް އުނދަގޫ ނިންމެވުމެކެވެ. އެހެންވިޔަސް ފަހަތަށް ފިޔަވަޅެއް އަޅުއްވައި، ރިޔާސީ ރޭހުން އެއްކައިރިއަށް ޖެހިވަޑައިގަތީ އެވެ. ބޭއިންސާފުގެ ކުރިމަތީގައި ދޫދެއްވަން މަޖުބޫރުވެވަޑައިގަތީ، އެމަނިކުފާނު ވިދާޅުވާ ގޮތުން ނަމަ، ގައުމާއި ރައްޔިތުންގެ ހައްގުގައި މިވަގުތަށް އެންމެ ރަނގަޅު ގޮތަކީ އެއީ ކަމަށް ވާތީ އެވެ.\nއިންތިޚާބަށް، އިދިކޮޅު ޕާޓީތަކުން ނުކުންނާނީ އެކުގައި ކަމަށް ބުނާ ވާހަކައިގެ މަންޒަރު މުޅިން ސާފުވާނީ، ޖުމްހޫރީ ޕާޓީން ރަނިން މޭޓަކު ދެއްކުމުންނެވެ. އެއީ، މިހާރު އޮތް ހާލަތުން ޖުމްހޫރީ ޕާޓީ އަށް ވެސް އެހާ ފަސޭހަ ކަމެއް ނޫނެވެ. ޚާއްސަކޮށް، ރަނިން މޭޓަކު ކަނޑައެޅުމުގައި، ސިޔާސީ ގޮތުން އެ ޕާޓީގެ ލީޑަރު ގާސިމް އިބްރާހީމް، މީގެ ކުރިން ތަޖުރިބާކުރައްވަން ޖެހިވަޑައިގަތް ކަންކަމަށް ވިސްނަވާނެ އެވެ. ރަނިން މޭޓު އިއުލާން ކުރުން ލަސްވަނީ އެ ސަބަބުތަކާ ހެދި ކަމަށް ވުން ވެސް އެކަށީގެންވެ އެވެ.\nރަނިން މޭޓު، ގާސިމްގެ ހޮވުމެއްތަ؟\nމިވަގުތު އެންމެ ބޮޑު ބަހުސެވެ؛ ޖުމްހޫރީ ޕާޓީން ރަނިން މޭޓަކަށް ނަގާނީ ކޮން ބޭފުޅެއް ހެއްޔެވެ؟\nސިޔާސީ ގޮތުން ނުފޫޒު ގަދަ އަދި އިންތިޚާބުތައް ކާމިޔާބުކޮށްދިނުމުގެ ރެކޯޑު އޮތް އެ ޕާޓީގައި ރާއްޖޭގެ ރައީސް ކަމާއި ނައިބު ރައީސް ކަމަށް ވެސް ގާބިލް، ތައުލީމީ، ސިޔާސީ ތަޖުރިބާ ހުރި އަދި ރައްޔިތުންގެ ލޯތްބާއި އިތުބާރު ހޯއްދަވާފައިވާ ބޭފުޅުން އެބަތިއްބެވި އެވެ.\nއިބޫގެ ރަނިން މޭޓަކަށް ވެވަޑައިގަތުމަށް އެ ޕާޓީގެ އިސްކޮށް ހަރަކާތްތެރިވެވަޑައިގަންނަވާ ގިނަ ބޭފުޅުންތަކެއްގެ ޝައުގުވެރިކަން ހުރިއިރު، އެ މަގާމަށް އެންމެ ކަމުދާ ބޭފުޅުންގެ ނަންތައް ވެސް ވަނީ އާއްމުވެފަ އެވެ.\nޖޭޕީގެ ކޮންގްރެސް ނިންމުމުގެ ހަފުލާގައި އެ ޕާޓީގެ އިސް ބައެއް ބޭފުޅުން ބައިވެރިވެވަޑައިގަންނަވަނީ. --ފޮޓޯ: އަހުމަދު ނިޝާތު/މިހާރު\nއޭގެ ތެރޭގައި ގާނޫނީ ވަކީލް، ކެންދޫ ދާއިރާގެ މެމްބަރު އަލީ ހުސެއިން އާއި ޖުމްހޫރީ ޕާޓީގެ ނައިބު ރައީސް ޑރ. އަބްދުﷲ މައުސޫމް އާއި ޑެޕިއުޓީ ލީޑަރުންގެ ގޮތގައި ތިއްބެވި ޑރ. ހުސެއިން ރަޝީދު ހަސަން އާއި ރައީސް އޮފީހުގެ ކުރީގެ މިނިސްޓަރު އަބްދުﷲ އަމީނާއި ކުރީގެ ސްޓޭޓް މިނިސްޓަރު އަހްމަދު ފަޔާޒް އާއި ކާށިދޫ ދާއިރާގެ މެމްބަރު ފައިސަލް ނަސީމް ހިމެނެ އެވެ.\nރަނިންމޭޓްގެ މަގާމަށް, ދެން ކުއްލިއަކަށް ޖޭޕީގެ ބައެއް މީހުން ދޮންކުރަން ފެށީ, ސިޔާސީ ދާއިރާއިން މީގެ ކުރިން ފެނިފައިނުވާ ގާސިމްގެ ހަގު އަނބިކަނބަލުން އައިޝަތު ނަހުލާ (އައިޝާ) އެވެ.\nއެހާ ހިސާބުން ރަނިން މޭޓަކަށް ބޭފުޅަކު އައްޔަންކުރާނެ ގޮތަކާ މެދު ވަނީ ސުވާލު އުފެދިފަ އެވެ. ކައުންސިލްގެ ވޯޓަކުން ނުވަތަ ގާސިމް ބޭނުންވާ މީހަކު ދައްކާނީ ހެއްޔެވެ؟\nޖުމްހޫރީ ޕާޓީގެ އަސާސީގެ ގަވާއިދުގައި އޮންނަ ގޮތުން، ރަނިން މޭޓަކަށް ބޭފުޅަކު ކަނޑައަޅާނީ އެކަމަށް ހުޅުވާލައި، ކުރިމަތިލާ ބޭފުޅުންގެ މެދުގައި ނަގާ ސިއްރު ވޯޓަކުންނެވެ. ޖޭޕީގެ ކައުންސިލްގައި 37 މެމްބަރުން ތިއްބަވާއިރު، އެ މަގާމަށް ހޮވޭނީ އެންމެ މަތިން ވޯޓު ހޯއްދަވާ ބޭފުޅެކެވެ.\nމިއީ، އަސާސީ ގަވާއިދުގައި ލިއެފައި އޮތް ގޮތް ނަމަވެސް ރަނިން މޭޓަކު ކަނޑައެޅުން ސީދާ ގާސިމްގެ ބެއްލެވުމުގެ ދަށުން ވެސް ކުރިއަށް ގެންގޮސްފާނެ އެވެ. އެއީ، ރަނިން މޭޓަކަށް ހަމަޖައްސަން ގާސިމް ބޭނުންފުޅުވާ ބޭފުޅަކަށް ކައުންސިލްގެ ގިނަ މެމްބަރުން ވޯޓު ދެއްވުން ނުވަތަ ކައުންސިލަށް ނަމެއް، ގާސިމް ހުށަހެޅުއްވުމެވެ.\nޖުމްހޫރީ ޕާޓީގެ ކޮންގްރެސްގައި ބައެއް މަގާމްތަކަށް މީހުން އައްޔަންކުރިއިރު، މި އުސޫލުން ކަން ހިނގާފައިވެ އެވެ. އެހެންކަމުން، ބޮޑަށް ބެލެވޭ ގޮތުގައި ރަނިން މޭޓަކަށް ޖުމްހޫރީ ޕާޓީން ދައްކާނީ ގާސިމްގެ ރުހުމާއި ސިޔާސީ ގޮތުން އޭނާ އަށް "ބޭވަފާތެރިނުވާނެ" ފަދަ އިތުބާރު އޮތް ބޭފުޅެކެވެ.\nރަނިން މޭޓު ދެއްކުން ލަސްވަމުންދާ ކަމަށް ގަބޫލުކުރާ ބަޔަކު އެބަތިއްބެވެ. ސަބަބަކީ ކޮބައި ހެއްޔެވެ؟\nގާސިމަށް ވަރުގަދަ "ހުށަހެޅުންތަކެއް"؟\nސިޔާސީ ގޮތުން މިވަގުތު އިދިކޮޅު ކޯލިޝަނަށް އޮތް އެންމެ ބޮޑު ނުތަނަވަސްކަމަކީ ގާސިމްގެ ވިސްނުން "އެހެން ގޮތަކަށް" ބަދަލުވެދާނެ ކަމުގެ ބިރެވެ. ރަނިން މޭޓަކު ދެއްކުމުގައި ލަސްވެއްޖެ ކަމަށް ހީކޮށް، އިދިކޮޅު ކޯލިޝަންގެ ސަޕޯޓަރުންގެ ޖަޒުބާތުތައް ބަންޑުންކޮށްލަނީ ވެސް އެހެންވެ އެވެ.\n"އެމްޑީޕީން ފަހަތަށް ޖެހުނީމަ، ހަގީގަތުގައި ޖޭޕީން ވެސް ލަސްކުރުމުގެ ބޭނުމެއް ނެތް. ރަނިން މޭޓު ދައްކައި ކެމްޕޭން ވެސް ފަށަންވީ. މީގައި އޮތީ ޚިޔާލުތަފާތުވެ، ގާސިމްގެ މިސްރާބު ބަދަލުވެދާނެ ކަމުގެ ބިރު. އެހެންވެއްޖެ ނަމަ އެއީ ކޯލިޝަނަށް ލިބޭނެ ބޮޑު ދެރައެއް،" އިދިކޮޅު ޕާޓީގެ ހަރަކާތްތަކުގައި އިސްކޮށް އުޅުއްވާ ބޭފުޅަކު، ނަން ނުޖަހަން އެދިވަަޑައިގަންނަވަމުން, ވިދާޅުވި އެވެ.\nގާސިމް އާއި ރައީސް ޔާމީން އެކުގައި. --ފޮޓޯ/ރައީސް އޮފީސް\nއޭނާ ދެކެވަޑައިގަންނަވާ ގޮތުގައި، ރައީސް ޔާމީނަށް އިންތިޚާބު ކާމިޔާބު ކުރަން ވެރިކަން ކުރާ ޕީޕީއެމުން ގާސިމަށް ހުށަހެޅުންތަކެއް ހުށަހަޅާނެ އެވެ. ޝަރުތަކާ ނުލައި، ރައީސް ޔާމީނާ ގުޅިވަޑައިގަތުމަށް ޕީޕީއެމުން ދިން ދައުވަތަކީ ވެސް އޭގެ ބައެއް ކަމަށް އޭނާ ވިދާޅުވި އެވެ.\n"އިންތިޚާބު ރައީސް ޔާމީނަށް ކާމިޔާބުކުރަން ޕީޕީއެމުން ބޭނުންވޭ. އެހެންވެއްޖިއްޔާ، ގާސިމް ރުއްސަން ކޮންމެ ފަދަ ބޮޑު ގުރުބާނީއެއް ވާން ވެސް ސަރުކާރު ފަހަތަކަށް ނުޖެހޭނެ. އެކަންކަން އެބަ ފެނޭ،" އޭނާ ވިދާޅުވި އެވެ.\nސިޔާސީ ގޮތުން ގާސިމާއި އޭނާގެ އާއިލާ އަށް ކުރިމަތިކޮށްފައިވާ ހިތްދަތި ހާލަތު ބަދަލުކޮށް، ގާނޫނުތަކަށް ގެންނާނެ އިސްލާހުތަކަކުން ސިޔާސީ ބާރުވެރިކަން ފަހިކޮށް، ވިޔަފާރީގެ ފިއްތުންތައް ނައްތާލައިފި ނަމަ ގާސިމްގެ ވިސްނުން ބަދަލުވެދާނެ ހެއްޔެވެ؟ ބަޔަކަށް އެހެން ހީވިއަސް، އިދިކޮޅު ކޯލިޝަންގެ މަގުސަދާ ގުޅޭ ގޮތުން ގާސިމް މިހާތަނަށް ދައްކަވާފައިވާ ވާހަކަތަކަށް ބަލާއިރު، އޭނާ ހުންނެވީ އެއްވެސް ކަމެއްގައި ރައީސް ޔާމީނަށް ދޫދެއްވަން ތައްޔާރަކަށް ނޫނެވެ. އޭނާ އިސްކުރައްވާނީ ގައުމާއި ރައްޔިތުންގެ ހަމަޖެހުން ކަމަށް ގާސިމް ތަކުރާރުކޮށް ވަނީ ވިދާޅުވެފަ އެވެ. އެހެންކަމުން އެއީ އަދި ސުވާލު އުފެއްދޭނެ ކަމެއް ވެސް ނޫނެވެ.\nއެކަމަކު، އެމްޑީޕީ އަށް ގާސިމްގެ އިތުބާރު ކުރާނެތޯ، މިއީ ސުވާލެކެވެ.\nއެމްޑީޕީގެ ވިސްނުން ހުރީ، ރިޔާސީ ކެންޑިޑޭޓަކާއި ޖުމްހޫރީ ޕާޓީން ރަނިން މޭޓަކު ނެރެ، ދޮޅު އަހަރުގެ ސަރުކާރެއް އެކުލަވާލުމަށެވެ. އެ ސަރުކާރުގައި ޖޭޕީގެ ނައިބު ރައީސަކު ހުރި ނަމަވެސް، ނައިބު ރައީސުންނާ ދޭތެރޭގައި ތާރީޚު ބުނެދީފައި ވަނީ އެހެން ވާހަކަތަކެކެވެ؛ ސަރުކާރުގައި ނައިބު ރައީސްގެ މާ ބޮޑު ބާރެއް، ނޯވެ އެވެ.\nއަނެއްކޮޅުން، އިބޫ އަށް ރިޔާސީ ޓިކެޓް ދޫކޮށްލައްވަން ނަޝީދު ނިންމެވީ، އެންމެ ފަހު ވަގުތު ވެސް ވާދަކުރެއްވޭ ނަމަ، ދޫދެއްވާނެ ގޮތަކަށް ނޫނެވެ. ކިތަންމެ ހަނި ފުރުސަތެއް ލިބިވަޑައިގަތް ނަމަވެސް ނަޝީދު އިންތިޚާބުގައި ވާދަކުރައްވާނެ ކަަމަށް އެމްޑީޕީން އަންނަނީ ބުނަމުންނެވެ.\nއެހެންކަމުން، ޖޭޕީގެ ނައިބު ރައީސަކަށް ބޭފުޅަކު އިންތިޚާބުވެގެން އޮތް ފައިދާ އަކީ ކޮބައި ހެއްޔެވެ؟ އެމްޑީޕީން ބޭނުން ގޮތަކަށް އަމަލުނުކުރާނެ ކަމުގެ ޔަގީންކަމަކީ ކޮބައި ހެއްޔެވެ؟ މިއީ، ޖުމްހޫރީ ޕާޓީގެ މެމްބަރުންގެ ހިތުގައި އުފެދޭ އުދާސްތަކެކެވެ.\nރަނިން މޭޓަކު ކަނޑައަޅާއިރު، މިއީ ހައްތަހާ ވެސް ގާސިމާއި ޖުމްހޫރީ ޕާޓީން ވިސްނާނެ ކަންކަމެވެ. ނަމަވެސް ނަޝީދު މި ހާލަތުގައި ދޫދެއްވި ގޮތަށް، ޖޭޕީން ވެސް އަވަހަށް އެ ޕާޓީގެ ހޮވުން މި އޮތީ ދައްކަން ޖެހިފަ އެވެ. ނަޝީދު ނެރުއްވީ އެމަނިކުފާނުގެ އާއިލީ ބޭފުޅެއް ނޫނެވެ.\nސިޔާސީ މަސްރަހަށް މިހާރު ބޭނުން ވަނީ ޖޭޕީގެ ރަނިން މޭޓް ދެއްކުމެވެ. އެ ނިންމުން ލަސްވާ ކޮންމެ ދުވަހަކީ ކޯލިޝަންގެ ޚިޔާލުތަފާތުވުންތައް ބޮޑުކުރަން ޖާގަ ދެވޭ ދުވަހެކެވެ. އެހެންކަމުން މިއީ، ޖުމްހޫރީ ޕާޓީން އަވަހަށް ގޮތެއް ނިންމަންވީ ވަގުތު ކަމަށް ކޯލިޝަންގެ ބައިވެރިން ދެކެ އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ސިޔާސީ ޕާޓީ މެމްބަރު ގާސިމް އިބްރާހިމް (މާމިގިލި) ޖުމްހޫރީ ޕާޓީ ރައީސް އަބްދުﷲ ޔާމީން އިދިކޮޅު ފަރާތްތައް ދިވެހި ސަރުކާރު ރައީސް އިބްރާހިމް މުހައްމަދު ސޯލިހް